title: ক্ষীরোদপ্রসাদ বিদ্যাবিনোদ

text: ক্ষীরোদপ্রসাদ মেট্রোপলিটন ইনস্টিটিউট থেকে রসায়নে বিএ পাস করে প্রেসিডেন্সী কলেজ থেকে ১৮৮৯ খ্রিস্টাব্দে এমএ পাস করেন। ১৮৯২ খ্রিস্টাব্দ থেকে ১৯০৩ খ্রিস্টাব্দ পর্যন্ত তিনি জেনারেল অ্যাসেমব্লিজ ইনস্টিটিউশনে অধ্যাপনা করেন।


title: ক্ষীরোদপ্রসাদ বিদ্যাবিনোদ

text: ছাত্র থাকাকালীন সময় থেকেই তিনি সাহিত্য চর্চা করতেন। ১৮৮৫ সালে তার "রাজনৈতিক সন্ন্যাসী" (দুই খণ্ড) প্রকাশিত হয়েছিল। ১৮৯৪ সালে তিনি অমিত্রাক্ষর ছন্দে ফুলশয্যা নাটকটি রচনা করেন। এটি উচ্চকবিত্বপূর্ণ বাংলা নাটক হিসাবে প্রশংসা পেয়েছিল। ক্ষীরোদপ্রসাদের সবথেকে জনপ্রিয় নাটক "আলিবাবা" (১৮৯৭)। আরব্য উপন্যাসের কাহিনী নিয়ে তিনি এই গীতিনাট্যটি লিখেছিলেন।


title: ক্ষীরোদপ্রসাদ বিদ্যাবিনোদ

text: তাঁর ঐতিহাসিক নাটকগুলির মধ্যে উল্লেখযোগ্য "রঘুবীর", "বঙ্গের প্রতাপাদিত্য", "আলমগীর", ও "নন্দকুমার"। এই নাটকগুলি দেশাত্মবোধক চেতনা জাগাতে সাহায্য করেছিল। তার রচিত ৬টি পৌরাণিক নাটকের মধ্যে "ভীষ্ম" ও "নরনারায়ন" রঙ্গমঞ্চে বহুদিন অভিনীত হয়েছিল। তিনি মোট ৫৮টি বই লিখেছিলেন। এগুলির মধ্যে কয়েকটি উপন্যাস এবং গল্পের বইও আছে। তিনি ১৯০০ খ্রিস্টাব্দে শ্রীমদ্‌ভগবদগীতা অনুবাদ করেন। তিনি ১৩১৬ বঙ্গাব্দ থেকে ১৩২২ বঙ্গাব্দ পর্যন্ত অলৌকিক রহস্য নামে একটি পত্রিকা সম্পাদনা করেছিলেন।


title: ক্ষীরোদপ্রসাদ বিদ্যাবিনোদ

text: গিরিশচন্দ্রকে অনুসরণ করেও তিনি পৌরাণিক নাটককে গিরিশচন্দ্রের প্রভাব থেকে কিছুটা মুক্ত করতে পেরেছিলেন। তাঁর নাটক গিরিশচন্দ্রের নাটকের মত অতটা ভক্তি-রসাসিক্ত ছিল না। তিনি পৌরাণিক চরিত্রগুলিকে বুদ্ধির দিক দিয়ে বুঝতে চেষ্টা করেছিলেন। রবীন্দ্রনাথের নাট্যকাব্যের প্রভাব তাঁর কয়েকটি নাটকে সুষ্পষ্ট ভাবে পড়েছিল।


title: ক্ষীরোদপ্রসাদ বিদ্যাবিনোদ

text:
ক্ষীরোদপ্রসাদের নাটক গুলিকে মূলত নিন্ম লিখিত শ্রেণীতে তুলে ধরা যায়ঃ
ইতিহাসাশ্রয়ী নাটক


title: কালীপ্রসন্ন সিংহ

text: কালীপ্রসন্ন সিংহ (ইংরেজী: Kaliprasanna Singha) (২৩শে ফেব্রুয়ারী ১৮৪০ - ২৪শে জুলাই ১৮৭০) তিনি লেখক ও সমাজসেবক ছিলেন । বাংলা সাহিত্যে তার দুই অমর অবদানসমূহের জন্য চিরস্মরনীয় হয়ে আছেন। সেগুলি হল বৃহত্তম মহাকাব্য মহাভারতের বাংলায় অনুবাদ, এবং তার বই হুতোম প্যাঁচার নক্‌শা। তিনি একজন লোকহিতৈষী ব্যক্তি হিসাবেও স্মরনীয় ব্যক্তিত্য যিনি চরম দুর্দশাগ্রস্ত বহু মানুষের এবং বাংলা-সাহিত্য আন্দোলনের প্রভূত সাহায্য করেছিলেন। কালীপ্রসন্ন সিংহ ঊনবিংশ শতকের একজন সাহিত্যকার এবং সাহিত্যের পৃষ্ঠপোষক ছিলেন। মাত্র উনত্রিশ বছরের জীবনে তিনি সাহিত্য ও সমাজের উন্নয়নের জন্য বহু কাজ করে গিয়েছেন।


title: কালীপ্রসন্ন সিংহ

text: যদিও কালিপ্রসন্ন সিংহের জন্মের সঠিক তারিখ তর্কসাপেক্ষ, কারণ ২৪শে ফেব্রুয়ারী ১৮৪০ তারিখে, কলকাতা কুরিয়ারে "২৩শে ফেব্রুয়ারি ১৮৪০ জোড়াসাঁকোর নন্দলাল সিংহের পুত্রের জন্ম অনুষ্ঠান পালন" শিরোনামে একটি সংবাদের প্রকাশ। তাঁর জন্মের বছর সম্পর্কে বিভ্রান্তির উত্‍স এই যে, প্রথমে গবেষকরা তার মৃত্যুর ঘোষণার যে প্রমাণ পাওয়া যায় তাতে তিনি ১৮৭০ সালে ২৯ বছর বয়সে মারা যান বলে মনে করেন। যদিও, কলকাতা কুরিয়ারে প্রকাশিত খবর বিবেচনা করলে পরে, তাঁর জন্ম তারিখ, ২৩শে ফেব্রুয়ারি ১৮৪০ এর কাছাকাছি কোথাও হবে বলে মনে হয়। কালিপ্রসন্ন উত্তর কলকাতার জোড়াসাঁকোর বিখ্যাত "সিংহ" পরিবারে জন্মগ্রহণ করেন। তাঁর পিতা ছিলেন নন্দলাল সিংহ। তাঁর পিতামহ জয়কৃষ্ণ সিংহ ছিলেন হিন্দু কলেজের একজন পরিচালক। কালিপ্রসন্নের মাত্র ছয় বছর বয়সে তাঁর পিতা মারা যান। বাবু হরচন্দ্র ঘোষ, যিনি নিম্ন আদালতের বিচারক ছিলেন, পিতার মৃত্যুর পর তাঁর অভিভাবক হিসাবে নিযুক্ত হন।


title: কালীপ্রসন্ন সিংহ

text: কালিপ্রসন্ন বর্তমানে প্রেসিডেন্সি কলেজ হিসাবে পরিচিত, তত্‍কালীন হিন্দু কলেজে ভর্তি হয়েছিলেন। ১৮৫৭ সালে তিনি কলেজ ত্যাগ করেন। তিনি বাড়িতেই তাঁর ইংরেজি, বাংলা ও সংস্কৃত শিক্ষা অব্যাহত রেখেছিলেন। তিনি মিস্টার ক্রিকপ্যাট্রিক (ইংরেজি: "Mr.Kirkpatrick") নামক একজন ইউরোপীয় শিক্ষকের তত্ত্বাবধানে তাঁর ইংরেজির জ্ঞান উন্নত করেছিলেন। পরবর্ত্তী জীবনে তিনি একজন লেখক, সম্পাদক, প্রকাশক, একজন লোকহিতৈষী, একজন সামাজিক কর্মী, এবং শিল্প, সাহিত্য ও সংস্কৃতির একজন মহান পৃষ্ঠপোষক হিসাবে বিভিন্ন ক্ষেত্রে তাঁর অবদান রেখে গেছেন।


title: কালীপ্রসন্ন সিংহ

text: তাঁর সংক্ষিপ্ত জীবনকালে, কালিপ্রসন্ন অবিশ্বাস্য বহুমুখী গুণাবলীর একজন মানুষ ছিলেন। খুব অল্প বয়স থেকে তিনি অদ্ভুত স্মরণশক্তির অধিকারি ছিলেন, মাত্র একবার দেখলে কিংবা শুনলেই তিনি তা মনে রাখতে পারতেন। মাত্র চোদ্দো বছর বয়সে ১৮৫৩ খ্রীষ্টাব্দে তাঁর বাংলাভাষা চর্চার জন্য বিদ্যোৎসাহিনী সভা প্রতিষ্ঠা এই ক্ষমতার অদ্ভুত ক্ষমতার একটি সাক্ষ্য বহন করে। ঈশ্বর চন্দ্র বিদ্যাসাগর এই তরুণের অনেক বৃদ্ধ সহযোগীদের সঙ্গে একাত্মতা এবং এই ধরনের বিনোদনমূলক থিয়েটারের সংগঠন হিসাবে তাদের এই কাজে ব্রতী করতে পারা দেখে বিস্মিত হয়েছিলেন। "হুতোম প্যাঁচার নক্‌শা" হল তাঁর সেই অমর সৃষ্টি যেখানে ঊনবিংশ শতকের কলকাতার বাবু সম্প্রদায়ের একটি পরিষ্কার চিত্র অঙ্কিত হয়েছে। সুনীল গঙ্গোপাধ্যায়, তার উপন্যাস "সেই সময়" ("Those Days") লেখার সময়, প্রতীকী হিসাবে কালিপ্রসন্ন চরিত্রের পুনঃনির্মাণ করে নবীনকুমার নামে সমকালিক চরিত্রের অন্তর্ভুক্তি ঘটিয়েছেন।


title: কালীপ্রসন্ন সিংহ

text: কালিপ্রসন্ন ১৮৫৪ সালে বাগবাজারের লোকনাথ বসুর কন্যার সঙ্গে বিবাহ করেন, কিন্তু কয়েক বছর পর তাঁর স্ত্রী বিয়োগ হয়। কিছুদিন পরে, কালিপ্রসন্ন রাজা প্রসন্ন নারায়ণ দেবের নাতনী এবং চন্দ্রনাথ বসুর কন্যা শরত্‍কুমারী দেবীকে বিবাহ করেন।


title: কালীপ্রসন্ন সিংহ

text: সাহিত্যে তাঁর অবদান ছাড়াও অন্য বিষয়ে, যেমন বাংলা থিয়েটারেও কালিপ্রসন্নের অপরিমেয় অবদান ছিল। মাত্র চোদ্দো বছর বয়সে তিনি বিদ্যোৎসাহিনী সভা (শিক্ষা গ্রহণে আগ্রহীদের জন্য একটি মঞ্চ) প্রতিষ্ঠা করেন। এটা সম্ভবত ১৮৫৫ সালে প্রতিষ্ঠিত হয়। কৃষ্ণদাস পাল, আচার্য কৃষ্ণকমল ভট্টাচার্য, প্যারীচাঁদ মিত্র, এবং রাধানাথ শিকদারের মত বিশিষ্ট ভদ্রলোকেরা এর সঙ্গে যুক্ত হয়েছিলেন। বিদ্যোৎসাহিনী সভা প্রধানত হিন্দু থিয়েটার তুলে ধরার জন্য দায়বদ্ধ ছিল, এবং বিদ্যোৎসাহিনী মঞ্চ ১৮৫৭ সালে কালিপ্রসন্নের বসত বাড়িতে স্থাপিত হয়েছিল। এই দলের সদস্যরা ১৮৫৭ সালেই "শকুন্তলা" নামক থিয়েটারটি মঞ্চস্থ করেন। প্রত্যক্ষদর্শীদের মত অনুযায়ী "কলকাতার সিমলায় মঞ্চস্থ 'শকুন্তলা' থিয়েটারটি, যদিও একটি ব্যর্থ প্রয়াস ছিল, তবুও এতে আশ্চর্য হওয়ার কিছু নেই, কারণ 'শকুন্তলা' থিয়েটারটি হল একটি সেরা শিল্পকর্ম, যেটার উপস্থাপনার জন্য প্রয়োজন বহুমুখী এবং সুসম্পূর্ণ প্রতিভা, যা তত্‍কালীন সময়ে এদেশে খুবই বিরল ছিল"। পরে কালিপ্রসন্ন "বেণীসংহার" থিয়েটারটি অভিনীত করেন, যা একটি উষ্ণ সাড়া পায় এবং সংবাদ প্রভাকর পত্রিকায় অভিনয়টি প্রশংসিত হয়। তরুণ কালিপ্রসন্ন, "ভানুমতী" নামক একটি মহিলা চরিত্রের ভূমিকায় অভিনয় করেন। পরে মাত্র ১৮৫৭ সালে, কালিপ্রসন্ন নিজই কালিদাসের সংস্কৃত রচনার উপর ভিত্তি করে "বিক্রমোর্বশী" নাটক লিখেছেন। কালিপ্রসন্ন রাজা পুরুরবার ভূমিকায় অভিনয় করেন যেখানে উমেশচন্দ্র ব্যানার্জ্জীর মত বিশিষ্ট ব্যক্তিত্বও এই নাটকে অংশগ্রহণ করেছিলেন। অভিনেতা হিসেবে কালিপ্রসন্নের অভিনয়ক্ষমতা সহ নাটকটি দর্শকের কাছে অত্যন্ত সমাদৃত হয়। বিদ্যোৎসাহিনী সভার মাধ্যমে তিনি বাংলা কবিতায় "ফাঁকা পদ্য" (ইংরেজি: Blank verse) প্রবর্তনের জন্য মাইকেল মধুসূদন দত্তকে সমাদৃত করেন। কালিপ্রসন্ন একটি শংসাপত্র ও একটি রৌপ্য গোঁজ দিয়ে মাইকেল মধুসূদন দত্তকে পুরস্কার প্রদান করেছিলেন। এছাড়াও "নীলদর্পণ" নাটকের ইংরেজি অনুবাদ প্রকাশ করবার জন্য রেভারেন্ড জেমস লং সাহেবকে সংবর্ধনা দেওয়া হয়েছিল। এই সভার মুখপত্র বিদ্যোৎসাহিনী পত্রিকা ছাড়া আরো দু-একটি পত্রিকা কালীপ্রসন্ন সম্পাদনা করেছিলেন। পরবর্তীকালে কালিপ্রসন্ন, ১৮৫৪ সালে "বাবু", ১৮৫৭ সালে "বিক্রমোর্বশী", ১৮৫৮ সালে "সাবিত্রী-সত্যবান" এবং ১৮৫৯ সালে "মালতী-মাধব" -এর মত বেশ কিছু নাটক লেখেন। তিনি বিদ্যোৎসাহিনী থিয়েটার প্রতিষ্ঠিত ছাড়াও সেই থিয়েটারে নিজের রচিত "বিক্রমোর্বশী" নাটকে অভিনয়ও করেন।


title: কালীপ্রসন্ন সিংহ

text: কালীপ্রসন্ন "বিদ্যোৎসাহিনী পত্রিকা", "পরিদর্শক","সারবত্ত্বা প্রকাশিকা" ও "বিভিদার্থ সংগ্রহ" প্রভৃতি পত্রিকার মত পত্রিকাগুলির সম্পাদনা আথবা প্রকাশনা করেছিলেন। "পরিদর্শক" পত্রিকাটি ছিল একটি বাংলা দৈনিক যেটা শুরু করেছিলেন জগন্মোহন তর্কালঙ্কার এবং মদনগোপাল গোস্বামী। সংবাদপত্রটির উন্নতির জন্য, কালিপ্রসন্ন সংবাদপত্রের সম্পাদকের পদ গ্রহণ করেন। সংবাদপত্রটির মান সেই সময় এগিয়ে ছিল, এবং কৃষ্ণদাস পাল লিখেছিলেন, "তিনি একটি প্রথম শ্রেণীর স্বদেশীয় দৈনিক সংবাদপত্রও শুরু করলেন, যার মত আমরা এখনো দেখিনি"। সুপরিচিত স্থানীয় ভদ্রলোক বাবু রাজেন্দ্রলালের দ্বারা "বিভিদার্থ সংগ্রহ" প্রথম সম্পাদিত হয়েছিল। তাঁর পরে পত্রিকাটি কালিপ্রসন্ন সিংহের তত্ত্বাবধানে পুনর্জাগরিত হয়েছিল। ১৮৬২ সালে তাঁর সবচেয়ে প্রশংসিত রচনা হুতোম প্যাঁচার নক্‌শা প্রকাশিত হয়েছিল। তিনি এই বইয়ে হুতোম প্যাঁচা ছদ্মনামে এক রসাত্মক পদ্ধতিতে তত্‍কালীন মধ্যবিত্ত সমাজের কার্যকলাপের সমালোচনা করেছিলেন। তৎকালীন কলকাতার আচার ব্যবহার, পালা-পার্বণ, সভা-সমিতি প্রভৃতি সামাজিক উৎসব এবং নানা ঘটনা হুতোম প্যাঁচার নক্‌শায় সরসভাবে বর্ণনা করা হয়েছে। হুতোম প্যাঁচার নক্‌শা ছিল কথ্য ভাষায় লেখা প্রথম বাংলা বই। এই বইতে কোন কোন মান্য ব্যক্তির প্রতি কটাক্ষ করা হয়েছিল তাই এর প্রতিবাদে এইরকমের দু-একটি বইও লেখা হয়েছিল। তিনি "তত্তবোধিনী পত্রিকা, "সম্প্রকাস", "মুখার্জ্জীস ম্যাগাজিন", "বেঙ্গলি" এবং "হিন্দু প্যাট্রিয়ট" -এর মত পত্রিকাগুলিকেও আর্থিক সহায়তা প্রদান করেছিলেন।


title: কালীপ্রসন্ন সিংহ

text: কালীপ্রসন্ন সিংহের সবথেকে বড় কীর্তি হল, তাঁর সম্পাদনায়, আঠারো পর্ব মহাভারত গদ্য আকারে বাংলায় অনুবাদ করা হয়েছে, যা এখনও ব্যাপকভাবে পঠিত এবং প্রকাশিত হয়। পুরো প্রকল্পটি ঈশ্বরচন্দ্র বিদ্যাসাগর দ্বারা পরিদর্শিত হয়। এই অনুবাদটি ১৮৫৮ থেকে ১৮৬৬ এর ভিতরে প্রকাশিত হয়েছিল। সমগ্র অনুবাদকরণ প্রক্রিয়াটি উত্তর কলকাতার বরানগরে অবস্থিত সারস্বতাশ্রম নামে একটি বাড়িতে সম্পন্ন হয়েছিল। কালিপ্রসন্ন বিনামূল্যে মহাভারত বিতরণ করেছিলেন। কালিপ্রসন্ন এই বিপুল খরচ বহন করতে তাঁর বিভিন্ন মহল অর্থাত্ নিজস্ব মালিকানাধীন জমি বিক্রয় করে দিয়েছিলেন। তিনি তাঁর রচিত মহাভারত অনুবাদটি মহারানী ভিক্টোরিয়া-কে উত্‍সর্গ করেছিলেন। তিনি পবিত্র হিন্দু ধর্মগ্রন্থ শ্রীমদ্ভগবদ্গীতা-এর অনুবাদও করেছিলেন, যা তাঁর মৃত্যুর পরে প্রকাশিত হয়।


title: কালীপ্রসন্ন সিংহ

text: তাঁর অনুবাদ নাটক রচনার প্রেরণা বা তাগিদ এসেছিল রঙ্গমঞ্চ থেকে। সমাজের বৈষয়িক অবস্থার সংগে রঙ্গমঞ্চের বিলুপ্তি বা পুনরাবির্ভাবের ইতিহাসটি মিলিয়ে দেখলেই তা বোঝা যায়।


title: কালীপ্রসন্ন সিংহ

text: ১৮৬১ সালে হরিশচন্দ্র মুখার্জীর মৃত্যুর পর, স্থানীয় ভারতীয়দের কল্যাণে নিবেদিত তাঁর পত্রিকা , অর্থের অভাব জনিত কারণে বিলুপ্তির সম্মুখীন ছিল। কালিপ্রসন্ন, যিনি হরিশ চন্দ্র মুখার্জীকে অত্যন্ত সম্মান করতেন, পঞ্চাশ হাজার টাকা ব্যয়ে সেই পত্রিকাটির মালিকানা কিনে নেন, এবং পত্রিকা পরিচালনার জন্য শম্ভু চন্দ্র মুখোপাধ্যায়কে নিযুক্ত করেন। এছাড়াও কালিপ্রসন্ন, হরিশ চন্দ্র মুখার্জীর স্মারক সংরক্ষণের জন্য পাঁচ হাজার টাকা প্রদান করেন, এবং স্মারক ভবনের উন্নয়নের জন্য একটি জমি সমর্পণ করার ইচ্ছা প্রকাশ করেন, তবে যেকোন কারণেই হোক অনান্যদের মধ্যে আগ্রহের অভাবে সেটি আর বাস্তবে পরিণত হয়নি। তিনি হরিশচন্দ্র মুখার্জীর মৃত্যুর পর হিন্দু প্যাট্রিয়ট পত্রিকার সম্পাদকে বাঁচানোর জন্য সংরক্ষণ তহবিলে দান করেন হরিশ চন্দ্র মুখার্জীর বসত বাড়িটি নিলাম হওয়ার হাত থেকে রক্ষার উদ্দেশ্যে। তিনি বিধবা পুনর্বিবাহ প্রথার সমর্থক ছিলেন, এবং বিধবা পুনর্বিবাহ আইন প্রণয়নের পরে, এই প্রথা জনপ্রিয় করার জন্য, একটি বিধবা মেয়েকে বিয়ে করলে ১০০০ টাকা, এইরকম একটি পুরস্কার তিনি ঘোষণা করেন।


title: কালীপ্রসন্ন সিংহ

text: চার্চ মিশনারি সোসাইটির ধর্মযাজক, রেভারেন্ড জেমস লং, দীনবন্ধু মিত্রের লিখিত বিতর্কিত একটি নাটক "নীল দর্পণ", যাতে স্থানীয় ভারতীয়দের প্রতি ব্রিটিশ নীল বিক্রেতাদের নৃশংসতার সমালোচনা করা হয়েছিল, ইংরেজিতে অনুবাদ করার জন্য বিদ্রোহী বলে অভিযুক্ত হয়েছিলেন, কালিপ্রসন্ন রেভারেন্ড লং-এর প্রদত্ত জরিমানার সম্পূর্ণ পরিমাণ অর্থ তাকে প্রদান করেছিলেন।


title: কালীপ্রসন্ন সিংহ

text: এছাড়াও ১৮৬৩ সালে কালিপ্রসন্ন সিংহকে "অবৈতনিক শাসক" (ইংরেজি: "Honorary Magistrate") ও "ন্যায়পাল" (ইংরেজি: "Justice of Peace") হিসাবে নিয়োগ করা হয়। তিনি একদা কিছু সময়ের জন্য কলকাতার "মুখ্য পুরশাসক" (ইংরেজি: "Chief Presidency Magistrate") হিসেবে দায়িত্ব পালন করেছেন। তিনি কলকাতার "পুরাধ্যক্ষ" (ইংরেজি: "Municipal Commissioner") নির্বাচিত হন। তাঁর ব্যয়ের উপর কোন নিয়ন্ত্রণ ছিলনা এবং তাঁর দানেরও কোন শেষ ছিলনা, যার ফলে কালিপ্রসন্ন তার জীবনের শেষ কয়েক দিন সময় বিপুল আর্থিক সঙ্কটের মধ্যে কাটিয়েছিলেন।


title: কালীপ্রসন্ন সিংহ

text: তিনি তাঁর বিশাল অবদান পিছনে ফেলে রেখে, মাত্র ২৯ বছর বয়সে ২৪শে জুলাই ১৮৭০ ইহলোকের মায়া কাটিয়ে পরলোক গমন করেন। কালিপ্রসন্নের অসংযত উপায়ে ব্যয় যার অধিকাংশ যদিও সমাজের কল্যাণে নিবেদিত ছিল, যার জন্য তাঁর শেষ দিন তাকে মাশুল দিতে হয়েছিল। এটা বলা হয়ে থাকে যে এক মহাভারতের কতিপয় প্রতিলিপি বিতরণের জন্যেই ঐ সময়ে তাঁকে আড়াই লাখ টাকার বিপুল আর্থিক ধাক্কা মেনে নিতে হয়েছিল। এটি জানা সত্বেও যে জমিদার পরিবারের প্রধান আয়ের উত্‍স কৃষকদের দেওয়া রাজস্ব থেকে আসে, কালিপ্রসন্ন একজন জমিদার হয়েও, কৃষকদের মঙ্গলের জন্য এর বিরোধিতা করেছিলেন এবং বেশ কিছু কৃষককে রাজস্ব বোঝা থেকে মুক্তি প্রদান করেছিলেন। তাঁর শেষের দিনগুলিতে, তিনি উপলব্ধি করতে পেরেছিলেন যে কী বিশাল ঋণে পতিত হয়েছেন, এবং ফলস্বরূপ উড়িষ্যার বড় জমিদারি ও কলকাতার বেঙ্গল ক্লাব বিক্রি হয়ে যায়। তিনি বন্ধু ও আত্মীয়দের দ্বারাও প্রতারিত হন।


title: কালীপ্রসন্ন সিংহ

text: কালিপ্রসন্ন কোন সমস্যা হওয়ার আগেই মারা যান। তাঁর মৃত্যুর পর, তাঁর স্ত্রী বিজয় চন্দ্র সিংহ-কে দত্তক নেন, যিনি হিন্দু প্যাট্রিয়ট পত্রিকাটি অধিগ্রহণ করেন। তাঁর মৃত্যুর পর কৃষ্ণদাস পাল লিখেছেন, ""কিন্তু তারুণ্যের অস্থির জলের তলদেশে উদারতার একটি রূপালি স্রোত বর্তমান ছিল, উদারতা, ভাল সহকারিতা এবং উচ্চ নজর, যা খুব কম লোকই প্রশংসা না করে থাকতে পারে। তাঁর সমস্ত ত্রুটি সত্বেও কালিপ্রসন্ন ছিলেন একটি উজ্জ্বল চরিত্র এবং এমন একটি প্রদীপ্ত প্রতিশ্রুতিবান কর্মজীবনের এভাবে একটি আকস্মিক এবং দু:খজনক সমাপ্তির জন্য আমরা পর্যাপ্তরূপে আমাদের খেদ প্রকাশ করতে অপারগ""।


title: কালীপ্রসন্ন সিংহ

text: কালীপ্রসন্ন সিংহ নিম্নলিখিত বইগুলি লিখেছিলেন:


title: কালীপ্রসন্ন সিংহ

text: বাঙ্গালা সাহিত্যের কথা - সুকুমার সেন - সপ্তম সংস্করণ


title: জেমস ক্রোনিন

text: জেমস ওয়াটসন ক্রোনিন (২৯শে সেপ্টেম্বর, ১৯৩১ - ২৫ আগস্ট, ২০১৬) একজন মার্কিন নিউক্লীয় পদার্থবিজ্ঞানী। তার জন্ম ইলিনয়ের শিকাগো শহরে। ক্রোনিন ১৯৮০ সালে সহ গবেষক ভ্যাল লজ্‌স্‌ডন ফিচের সাথে যৌথভাবে পদার্থবিজ্ঞানে নোবেল পুরস্কার লাভ করেন। পুরস্কার প্রাপ্তির কারণ ১৯৬৪ সালের একটি পরীক্ষণমূলক আবিষ্কার। তাদের সে পরীক্ষার মাধ্যমে প্রমাণিত হয়েছিল, নির্দিষ্ট কিছু অতিপারমনবিক বিক্রিয়া মৌলিক প্রতিসাম্য নীতি লঙ্ঘন করে। আরো পরিষ্কার করে বললে, কেওন ক্ষয় বিষয়ক পরীক্ষণের মাধ্যমে তারা দেখিয়েছিলেন, একটি বিক্রিয়াকে উল্টোদিকে পরিচালিত করলে তারা মূল বিক্রিয়ার পথ যে হুবহু অনুসরণ করে কেবল তা-ই নয়, অতিপারমানবিক কণাগুলোর এ ধরণের মিথস্ক্রিয়া সময় নিরপেক্ষও বটে। এই প্রমাণের কারণেই সিপি লঙ্ঘন আবিষ্কৃত হয়।


title: ভ্যাল লজ্‌স্‌ডন ফিচ

text: ভ্যাল লজ্‌স্‌ডন ফিচ (১০ই মার্চ, ১৯২৩ - ৫ ফেব্রুয়ারি, ২০১৫) একজন মার্কিন নিউক্লীয় পদার্থবিজ্ঞানী। নেব্রাস্কা অঙ্গরাজ্যের মেরিম্যানে তার জন্ম এবং সেখানেই শৈশবকাল কেটেছে। তড়িৎ প্রকৌশল বিষয়ে স্নাতক ডিগ্রি লাভ করেন ১৯৪৮ সালে, ম্যাকগিল বিশ্ববিদ্যালয় থেকে। এরপর ১৯৫৪ সালে কলাম্বিয়া বিশ্ববিদ্যালয় থেকে পদার্থবিজ্ঞানে পিএইচডি ডিগ্রি অর্জন করেন। দ্বিতীয় বিশ্বযুদ্ধের সময় ম্যানহাটন প্রকল্পে কাজ করেছেন। ১৯৮০ সালে জেমস ক্রোনিনের সাথে যৌথভাবে পদার্থবিজ্ঞানে নোবেল পুরস্কার লাভ করেন। কারণ ছিল, "নিরপেক্ষ কে-মেসন-এর ভাঙনের ক্ষেত্রে মৌলিক প্রতিসাম্য নীতির লঙ্ঘন আবিষ্কার।"


title: নিকোলাস ব্লোমবের্গেন

text: নিকোলাস ব্লোমবের্গেন (১১ই মার্চ, ১৯২০ - ৫ সেপ্টেম্বর, ২০১৭) নেদারল্যান্ডে জন্মগ্রহণকারী মার্কিন পদার্থবিজ্ঞানী। তিনি ১৯৪৮ সালে লাইডেন বিশ্ববিদ্যালয় এবং হার্ভার্ড বিশ্ববিদ্যালয় থেকে পিএইচডি ডিগ্রি অর্জন করেন। হার্ভার্ডে পিএইচডি অভিসন্দর্ভের কাজ করার পাশাপাশি তিনি এমআইটি'র বিকিরণ গবেষণাগারে এডওয়ার্ড মিল্‌স পারসেলের স্নাতক গবেষণা সহযোগী হিসেবে কাজ করেছিলেন। পরবর্তীতে হার্ভার্ড বিশ্ববিদ্যালয়ের অধ্যাপক হন। তিনি ১৯৮১ সালে মার্কিন সহকর্মী আর্থার লিওনার্ড শলো এবং সুয়েডীয় বিজ্ঞানী কাই মানে বোরিয়ে সিগবানের সাথে যৌথভাবে পদার্থবিজ্ঞানে নোবেল পুরস্কার লাভ করেন। তিনি শলোর সাথে মিলে লেজার বর্ণালীবিক্ষণের উন্নয়নে বিশেষ অবদান রাখার জন্য এ পুরস্কার পান।


title: নিকোলাস ব্লোমবের্গেন

text: ব্লোমবের্গেন ১৯৪২ থেকে ১৯৪৫ সাল পর্যন্ত নেদারল্যান্ডের উট্রেক্ট বিশ্ববিদ্যালয়ে টিচিং ফেলো হিসেবে কর্মরত ছিলেন। ১৯৪৬ থেকে ১৯৪৭ সাল পর্যন্ত হার্ভার্ড বিশ্ববিদ্যালয়ে রিসার্চ অ্যাসিস্ট্যান্ট হিসেবে কাজ করেন। ১৯৪৭ থেকে ১৯৪৮ সাল পর্যন্ত লাইডেন বিশ্ববিদ্যালয় এ রিসার্চ অ্যাসোসিয়েট হিসেবে কাজ করেন। ১৯৪৯ থেকে ১৯৫১ সাল পর্যন্ত হার্ভার্ড বিশ্ববিদ্যালয় এ জুনিয়র ফেলো ছিলেন। ১৯৫১ থেকে ১৯৫৭ সাল পর্যন্ত হার্ভার্ড বিশ্ববিদ্যালয় এর ফলিত পদার্থবিজ্ঞান বিভাগে সহযোগী অধ্যাপক হিসেবে কর্মরত ছিলেন। ১৯৫৭ থেকে ১৯৭৪ সাল পর্যন্ত এই বিভাগের গর্ডন ম্যাককে অধ্যাপক হিসেবে কর্মরত ছিলেন। ১৯৬৫ সালে ইউনিভার্সিটি অব ক্যালিফোর্নিয়া, বার্কলেতে ভিজিটিং অধ্যাপক হিসেবে কর্মরত ছিলেন। ১৯৭৪ থেকে ১৯৮০ সাল পর্যন্ত হার্ভার্ড বিশ্ববিদ্যালয়ের পদার্থবিজ্ঞান বিভাগের রামফোর্ড অধ্যাপক হিসেবে কর্মরত ছিলেন।


title: রাতাতুই

text: রাতাতুই () একটি ফরাসি খাবারের নাম। সব্জি দিয়ে এই প্রথাগত খাবারটি তৈরি করা হয়। দক্ষিণ ফ্রান্সের নিস শহরে প্রথম এই খাবারের উৎপত্তি হয়। এর পুরো নাম "রাতাতুই নিসোয়াজ" (Ratatouille Niçoise)।


title: বিপিনচন্দ্র পাল

text: বিপিনচন্দ্র পাল (৭ নভেম্বর ১৮৫৮ - ২০ মে ১৯৩২) প্রখ্যাত বাঙালি বাগ্মী, রাজনীতিবিদ, সাংবাদিক ও লেখক। বৃটিশ সরকারের বিরুদ্ধে তিনি অনলবর্ষী বক্তৃতা দিতেন, তার আহ্বানে হাজার হাজার যুবক স্বাধীনতা সংগ্রামে ঝাঁপিয়ে পড়ে।


title: বিপিনচন্দ্র পাল

text: বিপিন চন্দ্র পাল ১৮৫৮ সালের ৭ই নভেম্বর সিলেটের এক ধনী কায়স্থ পরিবারে জন্ম গ্রহণ করেন। তার পিতা রামচন্দ্র পাল ছিলেন একজন গ্রাম্য জমিদার এবং সিলেট বারের প্রভাবশালী সদস্য। বিপিন চন্দ্র পাল এন্ট্রেন্স পরীক্ষা পাশ করে সিলেট সরকারি উচ্চ বিদ্যালয় থেকে। এরপর তিনি প্রসিডেন্সী কলেজে ভর্তি হন কিন্তু সেখান থেকে পাশ করার আগেই পড়াশোনা ছেড়ে দেন।


title: বিপিনচন্দ্র পাল

text: বিপিন তার ১৮৭৯ সালে চাকুরি জীবন শুরু করেন একটি উচ্চ বিদ্যালয়ের প্রধান শিক্ষক হিসেবে, ১৮৯০ - ১৮৯১ পর্যন্ত তিনি কলকাতা পাবলিক লাইব্রেরীর সম্পাদক এবং লাইব্রেরিয়ান হিসেবে দায়িত্ব পালন করেন। কলকাতায় ছাত্রজীবনে তিনি কেশব চন্দ্র সেন, শিবনাথ শাস্ত্রী, বিজয় কৃষ্ণ গোস্বামীর মত বেশকয়েকজন প্রখ্যাত ব্যক্তিত্বের সান্নিধ্যে আসেন। এদের আদর্শে প্রভাবিত হয়ে বিপিন ব্রাহ্ম আন্দোলনের সাথে জড়িয়ে পড়েন এবং ব্রাহ্মধর্ম গ্রহণ করেন ।


title: বিপিনচন্দ্র পাল

text: সুরেন্দ্রনাথ ব্যানার্জীর প্রভাবে তিনি সক্রিয় রাজনীতিতে প্রবেশ করেন। বাল গঙ্গাধর তিলক, লালা লাজপত রায় এবং অরবিন্দ ঘোষের বুদ্ধিতে ক্রমে তিনি চরমপন্থি রাজনীতিতে জড়িয়ে পড়েন। যদিও তিনি বাল গঙ্গাধর তিলকের "হিন্দু জাতীয়তাবাদ" এর পক্ষপাতি ছিলেন না।


title: বিপিনচন্দ্র পাল

text: ১৯০৬ সালে তিনি "বন্দেমাতরম" পত্রিকা প্রকাশ করেন। ১৯০৮ এ ইংল্যান্ডে গিয়েও তিনি "স্বরাজ" নামে একটি পত্রিকা সম্পাদনা করেন। ১৯২১ সালে অসহযোগ আন্দোলনের কর্মসূচীতে মহাত্মা গান্ধীর সাথে মতে মিল না হওয়ায় তিনি রাজনীতি থেকে সরে দাঁড়ান।


title: বিপিনচন্দ্র পাল

text: তিনি ব্রাহ্মত্ব কোনোদিন ত্যাগ করেননি কিন্তু ক্রমে ক্রমে ধর্মমত পরিবর্তিত হয়ে ১৮৯৫ সালে বিজয়কৃষ্ণ গোস্বামীর কাছে দীক্ষা নিয়ে বৈষ্ণব সাধনায় অনুরাগী হন। শেষজীবনে আর্থিক অনটনে কষ্ট পেয়েছেন। তিনি ১৯৩২ সালের ২০ মে (বাংলাঃ ৬ই জৈষ্ঠ্য, ১৩৩৯) মৃত্যুবরণ করেন।


title: র‌্যাটাটুলি (চলচ্চিত্র)

text: র‌্যাটাটুলি (ইংরেজি ভাষায়: Ratatouille) ২০০৭ সালে মুক্তিপ্রাপ্ত একটি মার্কিন এনিমেশন চলচ্চিত্র। পিক্সার এনিমেশন স্টুডিওর প্রযোজনায় নির্মিত এবং ওয়াল্ট ডিজনি পিকচার্‌সের মাধ্যমে সরবরাহকৃত এই চলচ্চিত্রটি সেরা এনিমেশন চিত্র হিসেবে গোল্ডেন গ্লোব পুরস্কার লাভ করেছে এবং একাডেমি পুরস্কারের মনোনয়ন লাভ করেছে। প্যারিসে বসবাসকারী রেমি নামক এক ইঁদুরের রাঁধুনি হওয়ার গল্প এতে বিধৃত হয়েছে। রাঁধুনি হতে গিয়ে নিজ পরিবার ও মানুষের অসন্তোষের মুখে পড়ে রেমি। গুস্ত'স রেস্তোরাঁর গার্বেজ বয়ের মাধ্যমে তার এ স্বপ্ন বাস্তবায়িত হয়। তা করতে গিয়ে তাকে ফ্রান্সের অন্যতম সেরা খাবার সমালোচক আন্তন ইগো'র প্রশংসা অর্জন করতে হয়। ২০০৭ সালের ২৯শে জুন মুক্তিপ্রাপ্ত এই ছবির পরিচালক হলেন ব্র্যাড বার্ড। বার্ড অবশ্য ২০০৫-এর জুনে ইয়ান পিনকাভার কাছ থেকে পরিচালনার দায়িত্ব গ্রহণ করেন, এর আগে পিনকাভাই পরিচালনা করছিলেন।


title: মার্কিন যুক্তরাষ্ট্রের রাষ্ট্রপতিদের তালিকা

text: মার্কিন যুক্তরাষ্ট্রের রাষ্ট্রপতিদের নামের তালিকায় মার্কিন যুক্তরাষ্ট্রের প্রথম রাষ্ট্রপতি জর্জ ওয়াশিংটন থেকে বর্তমান রাষ্ট্রপতি ডোনাল্ড ট্রাম্প পর্যন্ত সকল মার্কিন যুক্তরাষ্ট্রের রাষ্ট্রপতিদের নামের তালিকা দেয়া হয়েছে। কেবল সে ব্যক্তিদের নামই উল্লেখ করা হয়েছে যারা ১৭৮৯ সালে কার্যকর হওয়া মার্কিন সংবিধান অনুযায়ী নির্দিষ্ট নিয়মে মার্কিন যুক্তরাষ্ট্রের রাষ্ট্রপতির পদে বহাল হয়েছেন। এই সময়ের আগে যারা যুক্তরাষ্ট্রের সরকার প্রধান ছিলেন বা বিভিন্ন সময়ে সরকার পরিচালনা করেছেন তাদের তালিকা দেয়া হয়েছে এই নিবন্ধে: কন্টিনেন্টাল কংগ্রেসের সভাপতি। এই তালিকায় কোন ভারপ্রাপ্ত রাষ্ট্রপতির নাম উল্লেখ করা হয়নি। যুক্তরাষ্ট্রের সংবিধানের ২৫তম সংশোধনীতে ভারপ্রাপ্ত রাষ্ট্রপতির পদ সৃষ্টি করা হয়েছিল।


title: ভারতের সরকারি ভাষাসমূহ

text: ভারতের সংবিধান অনুযায়ী ভারত সরকারের দাপ্তরিক ভাষা দেবনাগরী অক্ষরে হিন্দি এবং ইংরেজি। সংবিধানে কোনো জাতীয় ভাষা নেই। হিন্দি এবং ইংরাজি বিভিন্ন দাপ্তরিক কাজে ব্যবহার করা হয়; যেমন, সংসদের কাজে, আইন ও বিচার বিষয়ক কাজে, রাজ্য সরকার এবং কেন্দ্র সরকারের মধ্যে বার্তা প্রেরণে ইত্যাদিতে।. রাজ্যগুলোর স্বাধীনতা আছে তাদের নিজেস্ব সরকারি ভাষা ঠিক করার। মূলত ১৪.৫-২৪.৫% মানুষ হিন্দিতে কথা বলেন, তবে মোটামুটি ৪৫% ভারতীয় হিন্দির জাত অথবা এর কাছাকাছি ভাষায়। এই ৪৫% জনগন হিন্দি ভাষা ভাষী রাজ্যে বসবাস করেন। বাকি ভারতীয় ভাষাগুলিতে কমবেশি ১০% করে জনগন কথা বলেন।


title: ভারতের সরকারি ভাষাসমূহ

text: রাজ্যগুলি আইন মোতাবেক তাদের সরকারি ভাষা ঠিক করতে পারে। সংবিধানের এই ধারায় রাজ্যগুলি শুধুমাত্র কেন্দ্রীয় সরকারের বিভিন্ন কাজে ব্যবহার করতে পারবে তাই নয়, রাজ্যের নিজেস্ব বিভিন্ন সরকারি কাজেও তারা সেই ভাষা গুলি ব্যবহার করতে পারবে এবং এই ভাষাগুলোর মাধ্যমে রাজ্য দেশের সাথেও সংযোগ স্থাপন করে।


title: ভারতের সরকারি ভাষাসমূহ

text: ভারতের ব্রিটিশ শাসনের সময়ে ইংরাজি তাদের যুক্তরাষ্ট্রীয় স্তরে ব্যবহার হত। ১৯৫০ সালে সংবিধান গ্রহনের সময় পরিকল্পনা নেওয়া হয় ১৫ বছরের মধ্যে ধিরে ধিরে ইংরাজির বদলে হিন্দিকে বসানো হবে, কিন্তু পরবর্তীকালে আইন প্রনয়ন করে ইংরাজির ব্যবহার বহাল রাখা হয়। পরবর্তী পরিকল্পনা অনুযায়ী হিন্দিকে একক ভাবে সরকারি ভাষা করতে গেলে বিভিন্ন রাজ্য থেকে বাধা আসতে থাকে। অন্যান্য রাজ্যের সরকারি ভাষাকে সঙ্গে নিয়ে হিন্দি আজও সরকারি ভাষা হিসাবে চলে আসছে।


title: ভারতের সরকারি ভাষাসমূহ

text:
১৯৫০ সালে সংবিধান মোতাবেক দেবনাগরী অক্ষরে হিন্দি ভাষাকে রাষ্ট্রের সরকারি ভাষা হিসাবে ঘোষণা করা হয়। যদিও ২৬ জানুয়ারি ১৯৬৫ পর্যন্ত অর্থাৎ আরও ১৫ বছর ইংরাজিকে সরকারি ভাষা হিসাবে ব্যবহার করার অনুমতি দেওয়া হয়। এই পরিবর্তনের প্রত্যাশা অ-হিন্দি ভাষাভাষী মানুষের কাছে বিপদ সংকেত পাঠায়, বিশেষত দ্রাবিড়ীয় ভাষাভাষী মানুষের কাছে, যাদের ভাষার সাথে হিন্দির কোন যোগ নেই। এবং এর ফল স্বরূপ সরকারি ভাষা আইন, ১৯৬৩ গ্রহন করা হয়। এই আইন বলে ১৯৬৫ পরেও হিন্দির সাথে ইংরাজিকেও সরকারি ভাষা হিসাবে স্বীকৃতি দেওয়ার কথা বলা হয়।
১৯৬৪ সালের শেষ দিকে ইংরাজি ভাষার ব্যবহার বন্ধ করার একটা প্রচেষ্টা করা হয়। বিক্ষোভ দেখানো হয় মহারাষ্ট্র, তামিলনাড়ু, পাঞ্জাব, পশ্চিমবঙ্গ, কর্ণাটক, পুদুচেরি এবং অন্ধ্রপ্রদেশ থেকে। কিছু বিক্ষোভ হিংসাত্মক হয়েও ওঠে। শেষ পর্যন্ত পরিকল্পনা ছেড়ে দিতে বাধ্য হতে হয়; এবং আইনটি সংশোধন করা হয়, ঠিক হয় যতদিন পর্যন্ত সকল রাজ্য হিন্দিকে তাদের রজ্যের সরকারি ভাষা হিসাবে স্বীকৃতি দিচ্ছে ততদিন ইংরাজি সরকারি ভাষা হিসাবে বহাল থাকবে এবং সংসদের উভয় কক্ষেই পাশ হতে হবে।
তারপর থেকেই কেন্দ্র সরকার হিন্দির পাশাপাশি ইংরাজিকেও সহায়ক সরকারি ভাষা হিসাবে (“subsidiary/co- official language”) স্বীকৃতি দিয়ে আসছে। কিন্তু একি সঙ্গে হিন্দির ব্যবহার বাড়ানোর প্রচেষ্টা চালু রাখা হয়েছে।


title: ভারতের সরকারি ভাষাসমূহ

text: রাজ্য পর্যায়ে আরও ২৫টি ভাষা সরকারি ভাষা হিসেবে স্বীকৃত।


title: ভারতের সরকারি ভাষাসমূহ

text:
ভারতীয় সংবিধান সংসদীয় কারজ বিবরণীর ক্ষেত্রে এবং আইন প্রণয়নের ক্ষেত্রে কোন ভাষা ব্যবহার করা হবে তার উপর স্পষ্ট বিভাজিকা তৈরি করেছে। সংবিধানানুযায়ী সংসদের যেকোনো কাজ হিন্দি অথবা ইংরেজিতে করা যায়। ইংরেজির ব্যবহার ১৫ বছরের পর্বের পরই শেষ হয়ে গেছিলো, যদিও সরকারি ভাষা বিষয়ক আইন, ১৯৬৫ মোতাবেক আজও তার বৈধতা আছে। একি সঙ্গে কোনো ব্যক্তি যদি হিন্দি বা ইংরেজিতে তার বক্তব্য পেশ করতে অপারগ হন তাহলে তিনি স্পিকারের অনুমতি নিয়ে তার মাতৃভাষায় তার বক্তব্য পেশ করতে পারবেন।
তবে আইনের ক্ষেত্রে বৈষম্য দেখা গেছে। সংবিধান অনুযায়ী একটি ভারিক্কি সম্পণ্য ভাষায় আইন প্রণয়নের কথা বলা হয়েছে এবং সেক্ষেত্রে ইংরেজিকে বেছে নেওয়া হয়েছে। যদিও সংসদ চাইলে অন্য ভাষায় করতে পারে। আজ পর্যন্ত সংসদ এই বিশেষ ক্ষমতার ব্যবহার করেনি। কদাচিৎ ক্ষেত্রে কোন বিল বা আইন আনার আগে হিন্দিতে তর্জমা করা হয়েছে, তাছাড়া ইংরেজিকেই আইন রচনার ভাষা হিসাবে রাখা হয়েছে।


title: ভারতের সরকারি ভাষাসমূহ

text:
সংবিধান অনুসারে দেশের সর্বচ্চ আদালত, সুপ্রিম কোর্টের সকল কাজ ইংরেজিতে করতে হবে। সংসদ চাইলে আইন করে এর পরিবর্তন করতে পারে, যদিও আজ পর্যন্ত করা হয়নি। কিছু কিছু হাইকোর্টে রাষ্ট্রপতির সম্মতি নিয়ে হিন্দিকে ঐচ্ছিক ভাষা হিসাবে রাখা হয়েছে, যেমন রাজস্থান, মধ্যপ্রদেশ, উত্তরপ্রদেশ এবং বিহার।
কেন্দ্র সরকার আইন বলে সকল কাজে হিন্দির ব্যবহার বৃদ্ধির কথা ভাবছে।
সরকারি ভাষার আইন অনুসারে জনগনের জন্য করা সকল প্রসাশনিক নথিপত্র হিন্দি এবং ইংরেজিতে করার নির্দেশ দেওয়া হয়েছে। অন্যদিকে সরকারি আইন বিষয়ক আইন কেন্দ্র সরকারের সকল কার্যালয় গুলোর মধ্যে বার্তা প্রেরণ এবং কথোপকথনের জন্য হিন্দির ব্যবহারকে প্রাধান্য দেওয়া হয়েছে কেবল মাত্র তামিলনাড়ুতে অবস্থিত কার্যালয়গুলো বাদ দিয়ে, সেখানে এই আইন বলবত নয়। যদি প্রয়োজন হয় তবে তা অন্য আঞ্চলিক ভাষায় তর্জমা করার কথাও বলা হয়েছে।
তবে একি কার্যালয় গুলির মধ্যে বিভিন্ন কাজের জন্য হিন্দির ব্যবহার বাড়ানোর কথাও বলা হয়েছে। বিভিন্ন নথিপত্রে নোট এবং চিরকুট রাখার জন্য হিন্দি অথবা ইংরেজির ব্যবহারের কথা বলা হচ্ছে।
একি সঙ্গে যে কোন অভিযোগের প্রতিকার চেয়ে ভারতে ব্যবহৃত যে কোন ভাষায় দরখাস্ত করার অনুমতি দেওয়া হয়েছে।
ভারত সরকার হিন্দির ব্যবহার বাড়ানোর জন্য বিভিন্ন প্রচেষ্টা করা হচ্ছে। দক্ষিণ ভারতে হিন্দির ব্যবহার বাড়ানোর জন্য “দক্ষিণ ভারত হিন্দি প্রচার সভা” (প্রধান কার্যালয়ঃ চেন্নাই) নামে একটি সঙ্ঘ তৈরি করা হয়েছে। এছাড়াও বেঙ্গালুরু, তিরুবন্তপুরম, মুম্বাই, কলকাতা, গুয়াহাটি, ভূপাল, দিল্লি এবং গাজিয়াবাদে হিন্দির ব্যবহার বাড়ানোর জন্য আঞ্চলিক কার্যালয় খলা হয়েছে, যাতে কেন্দ্র সরকারের কার্যালয়গুলিতে হিন্দির ব্যবহার বৃদ্ধি হয়।
হিন্দি ব্যবহার বাড়ানোর বাৎসরিক লক্ষ্যমাত্রাও স্থির করা হয়েছে। সরকারি ভাষা নিয়ে “কেন্দ্রীয় হিন্দি কমিটি” গঠন করা হয়েছে ১৯৬৭ সালে। এবং সংসদীয় কমিটি গঠন করা হয়েছে ১৯৭৬ সালে। এর কাজ পর্যায়ক্রমিক ভাবে রাষ্ট্রপতির কাছে কতটা অগ্রগতি হয়েছে তাই নিয়ে তথ্য পেশ করা।
প্রতিটি শহরে অন্তত ১০টি কেন্দ্র সরকারের দপ্তর এবং একটি হিন্দি প্রচার কমিটি স্থাপন করা হয়েছে। কোন কেন্দ্রসরকারের কর্মচারী সম্পূর্ণ হিন্দিতে তার কাজ করলে আর্থিক পুরস্কারও ঘোষণা করা হয়েছে। প্রতিটি কেন্দ্র সরকারের কার্যালয়ে হিন্দি সেল গঠন করা হয়েছে।


title: ডিনাইয়াল অব সার্ভিস

text: ডেনাইয়াল অফ সার্ভিস অ্যাটাক বা সেবা বাধাদানের আক্রমণ হলো কোনো কম্পিউটার সিস্টেমের কোনো রিসোর্স বা সেবার (service) প্রকৃত ব্যবহারকারীদের বাধা দেয়ার একটি কৌশল। কোনো কম্পিউটার বা সিস্টেম বা ইন্টারনেট ওয়েবসাইটে এই আক্রমণ চালানোর মাধ্যমে ঐ সিস্টেম বা সাইটের যথাযথ কার্যক্রমকে ধীর গতির, বা অনেক ক্ষেত্রে পুরোপুরি বন্ধ করে দেয়া হয়।


title: ডিনাইয়াল অব সার্ভিস

text: এই আক্রমণ চালানোর একটা বেশ জনপ্রিয় পদ্ধতি হলো বাইরে থেকে ঐ সিস্টেম বা সাইটের সাথে যোগাযোগের জন্য অসংখ্য বার্তা পাঠাতে থাকা। একটি বার্তা বিশ্লেষণ করতে করতে আরো বেশ কয়টি বার্তা যদি এসে পড়ে, তখন ঐ সিস্টেমটি আক্রমণকারীর পাঠানো বার্তা বিশ্লেষণেই ব্যস্ত থাকে, এবং প্রকৃত ব্যবহারকারীরা ধীর গতির সম্মুখীন হন।


title: ডিনাইয়াল অব সার্ভিস

text: ডেনাইয়াল অফ সার্ভিস আক্রমণের প্রধান দুটি মাধ্যম হলোধরা যাক, করিমের একটি সাইট আছে যার নাম কখগ ডট কম। এই ওয়েবসাইটটি যে খানে হোস্ট করা হয়েছে, সেখানে দৈনিক ১ গিগাবাইট ব্যান্ডউইডথ কেনা আছে। দিনে ১০ হাজার হিট হয় এই সাইটে, এবং ৪০০ মেগাবাইটের বেশি ব্যান্ড উইডথ দরকার হয় না। এখন এই ওয়েবসাইটকে আক্রমণকারী শত্রু শওকত একটি স্ক্রিপ্ট লিখে ঐ সাইটে অজস্র ভুয়া হিট করতে থাকলো, ফলে এক ঘণ্টারও কম সময়ে ২৫০০০ হিট করে ১ গিগাবাইট সীমা অতিক্রম করে ফেলা হলো। এখন ওয়েবসাইট ব্যবহারকারীদের কেউই আর ঐ সাইটে যেতে পারবেন না।


title: ডিনাইয়াল অব সার্ভিস

text: ধরা যাক, করিম এবার আক্রমণ ঠেকানোর জন্য অসীম ব্যান্ডউইডথের ব্যবস্থা করলেন, এবং শওকতের কম্পিউটারের আইপি অ্যাড্রেস নিষিদ্ধ করে দিলেন। এবার শওকত ভিন্ন পদ্ধতিতে আগালেন ... সরাসরি আক্রমণ করার বদলে "স্মার্ফ অ্যাটাক" (Smurf attack) নামের আক্রমণ করলেন। এই আক্রমণের সময়ে শওকত সরাসরি করিমের কম্পিউটারে আক্রমণ না করে ইন্টারনেটে হাজার হাজার সাইটে ping মেসেজ পাঠালেন। (সংযোগ ঠিক আছে কি না, তা পরীক্ষা করার জন্য ping ব্যবহৃত হয়। এই মেসেজ কোনো কম্পিউটারে পাঠালে ঐ কম্পিউটার মেসেজের জবাবে আরেকটি মেসেজ প্রেরক কম্পিউটারে পাঠায়)। তবে শওকত পিং পাঠানোর আগে কারসাজি করে মেসেজের প্রেরকের নাম পালটে দিলেন, অর্থাৎ প্রেরকের ঠিকানার অংশে নিজের কম্পিউটারের আইপির বদলে করিমের সাইটের আইপি দিয়ে দিলেন। ফলে হাজার হাজার সাইট যখন এই পিং বার্তার জবাব দিবে, তখন সেই জবাব গুলো চলে যাবে করিমের কম্পিউটারে। একই সময়ে আসা এই হাজার হাজার বার্তা গ্রহণ করতে করতে করিমের কম্পিউটার আসল গ্রাহকদের সাথে যোগাযোগ করার সময় পাবে না। ফলে ওয়েবসাইটটিতে যারা ঢুকতে যাবেন, তাঁরা ব্যর্থ হবেন।


title: আর্থার লিওনার্ড শলো

text: আর্থার লিওনার্ড শলো (৫ই মে, ১৯২১ - ২৮শে এপ্রিল, ১৯৯৯) নোবেল বিজয়ী মার্কিন পদার্থবিজ্ঞানী। লেজারের উপর গবেষণার জন্য তিনি স্মরণীয় হয়ে আছেন। এই গবেষণার জন্যই ১৯৮১ সালে নিকোলাস ব্লোমবের্গেন এবং কাই মানে বোরিয়ে সিগবানের সাথে যৌথভাবে পদার্থবিজ্ঞানে নোবেল পুরস্কার লাভ করেন।


title: আর্থার লিওনার্ড শলো

text: শলো ১৯৬১ সালে স্ট্যানফোর্ড বিশ্ববিদ্যালয়ের অধ্যাপক হিসেবে যোগদান করেন।


title: কাই জিগবান

text: কাই মানে বোরিয়ে জিগবান (২০শে এপ্রিল, ১৯১৮ - ২০শে জুলাই, ২০০৭) নোবেল বিজয়ী সুয়েডীয় পদার্থবিজ্ঞানী। তার বাবা কার্ল মানে গেয়র্গ জিগবান ১৯২৪ সালে পদার্থবিজ্ঞানে নোবেল পুরস্কার পেয়েছিলেন। কাই ১৯৮১ সালে নিকোলাস ব্লোমবের্গেন ও আর্থার লিওনার্ড শলোর সাথে যৌথভাবে পদার্থবিজ্ঞানে নোবেল পুরস্কার লাভ করেন। উচ্চ রেজল্যুশনের ইলেকট্রন বর্ণালিবীক্ষণ উন্নয়নে অবদান রাখার জন্য তাকে এ পুরস্কার দেয়া হয়।


title: কেনেথ জি উইলসন

text: কেনেথ গেড্‌স উইলসন (জন্ম: ৮ই জুন, ১৯৩৬) মার্কিন তাত্ত্বিক পদার্থবিজ্ঞানী। তিনি ক্যালটেক থেকে মারি গেল-মান এর অধীনে পড়াশোনা করে পিএইচডি ডিগ্রি অর্জন করেন। তিনি দ্বিতীয় অর্ডারের দশা ক্রান্তিকালের (যা প্রতিবেশীয় অণুতে প্রভাব বিস্তার করে) তত্ত্বের উন্নয়ন ঘটান। এই উন্নয়নে অবদান রাখার জন্যই ১৯৮২ সালে পদার্থবিজ্ঞানে নোবেল পুরস্কার লাভ করেন।


title: নবকৃষ্ণ দেব

text: নবকৃষ্ণ দেব (English Nabakrishna Deb) যিনি রাজা নবকৃষ্ণ দেব (ইং ১৭৩৩-১৭৯৭) নামে বেশি পরিচিত ও শোভাবাজার রাজ পরিবারের প্রতিষ্ঠাতা। ইং.১৭৫৭ সালে কলকাতায় নতুন তৈরী শোভাবাজার রাজবাড়িতে তিনি ও রবার্ট ক্লাইভ প্রথম দুর্গাপূজা শুরু করেন যা কলকাতা শহরের সবথেকে পুরোনো দুর্গাপূজা। অনেক শিল্পী ও প্রজাদের উন্নয়নের জন্য ওনার অবদান আছে।


title: এইচএমএস বিগ্‌লের দ্বিতীয় সমুদ্রযাত্রা

text: এইচএমএস বিগ্‌লের দ্বিতীয় সমুদ্রযাত্রা পরিচালিত হয় ইংরেজ ক্যাপ্টেন রবার্ট ফিট্‌জ্‌রয় এর নেতৃত্বে। ১৮৩১ সালের ২৭ ডিসেম্বর ইংল্যান্ডের ডেভেনপোর্ট থেকে যাত্রা শুরু করে ১৮৩৬ সালের ২ অক্টোবর ফালমাউথ বন্দরে ফিরে আসে এইচএমএস বিগ্‌ল। এটিই দ্বিতীয় সমুদ্রযাত্রা। প্রথম সমুদ্রযাত্রারও নেতৃত্ব দিয়েছিলেন ফিট্‌জ্‌রয়। দ্বিতীয় যাত্রায় নিসর্গী তথা প্রকৃতিবিদ হিসেবে অংশ নিয়েছিলেন তরুণ চার্লস ডারউইন। এই যাত্রায়ই তিনি বিবর্তনবাদের ভিত রচনা করেন। যাত্রার বর্ণনা এবং অভিজ্ঞতা নিয়ে ডারউইন একটি বই লিখেন যার নাম দ্য ভয়েজ অফ দ্য বিগ্‌ল।


title: এইচএমএস বিগ্‌লের দ্বিতীয় সমুদ্রযাত্রা

text: ডারউইন ১৮২৮ সাল থেকে কেমব্রিজ বিশ্ববিদ্যালয়ে অধ্যয়ন করছিলেন। এই শিক্ষায়তনেই তার সাথে ভূতাত্ত্বিক অ্যাডাম সেজউইক এবং উদ্ভিদবিজ্ঞানী স্টিভেন হেন্‌স্লোর সখ্যতা গড়ে উঠে। হেন্‌স্লোর সুবাদেই তিনি পাকাপোক্ত উদ্ভিদবিজ্ঞানী হয়ে উঠেন এবং তার মাধ্যমেই প্রথম বিগ্‌ল জাহাজের যাত্রা সম্বন্ধে জানতে পারেন। ১৮৩১ সালে তিনি কেমব্রিজ থেকে পাশ করে গির্জায় চাকরি করার পরিবর্তে ভূতত্ত্ব বিষয়ক কাজ শুরু করেছিলেন। এ সময় অধ্যাপক সেজউইকের সাথে উত্তর ওয়েল্‌সে এক নীরিক্ষা সফরে যান। ২৪ আগস্ট বাড়ি ফিরে এসে তিনি হেন্‌স্লোর চিঠি পান। জানতে পারেন, রাজকীয় নৌবাহিনীর জাহাজ তিন বছরের জন্য উত্তর আমেরিকার উপকূল জরিপে যাচ্ছে এবং হেন্‌স্লো সে জাহাজের নিসর্গী হিসেবে তার নাম সুপারিশ করেছেন। তিনি অত্যন্ত আনন্দের সাথে রাজি হয় যান, কিন্তু তার বাবা প্রথমে বেঁকে বসেন। মূলত জাহাজের নিরাপত্তা নিয়ে তিনি শংকিত ছিলেন। যে জাহাজে ডারউনের মত একজন নবিশের স্থান হয়ে যায় তার নিরাপত্তা নিয়ে শংকার যুক্তিযুক্ত কারণও অবশ্য ছিল। অগত্যা ডারউইন তার মামা জোসায়া ওয়েজউডের শরণাপন্ন হন। মামার মধ্যস্থতায় তার বাবা অবশেষে রাজি হন। ডারউইন অভিযানের প্রস্তুতি নেয়া শুরু করেন।


title: এইচএমএস বিগ্‌লের দ্বিতীয় সমুদ্রযাত্রা

text:
এদিকে নৌবাহিনীর জাহাজ বিগ্‌ল যাত্রার জন্য প্রস্তুত হতে থাকে। জাহাজের ক্যাপ্টেন রবার্ট ফিট্‌জ্‌রয় লন্ডনে যাত্রার প্রস্তুতি নিতে থাকেন। ডারউইন ক্যাপ্টেনের সাথে সাক্ষাৎ করার জন্য লন্ডনে যান। ফিট্‌জ্‌রয় বয়সে তার চেয়ে মাত্র চার বছরের বড়, অত্যন্ত কর্মদক্ষ কিন্তু অসহিষ্ণু ও বদমেজাজি। অপরদিকে ডারউইন নম্র, ভদ্র এবং খুব একটা চটপটে নন। নিসর্গী হিসেবে তাই অনেকটাই আনাড়ি তিনি। তবে এক বিষয়ে দুজনায় মিল হয়ে যায়, দুজনেই বেশ ধার্মিক এবং বাইবেলে বর্ণীত সৃষ্টিতত্ত্বে বিশ্বাসী। ফিট্‌জ্‌রয়কে দেখেই ডারউইন মুগ্ধ হন, কিন্তু ডারউইনকে খুব একটা সুবিধার মনে হয় না ফিট্‌জ্‌রয়ের। সন্দেহ থাকলেও অবশেষে ডারউইনকে মনোনীত করেন ক্যাপ্টেন। জাহাজের প্রস্তুতি প্রায় শেষ হয়ে যায়। এটি ছিল ১০-কামানের একটি ২৪২ টন ভারবহনে সক্ষম জাহাজ। লম্বায় ৯০ ফুট এবং পুরোটাই শক্ত মেহগনি কাঠের তৈরী। সর্বমোট ৭৪ জন লোক ধরে তাতে। ডারউইন এবং ক্যাপ্টেন ছাড়া অন্যান্য যাত্রীরা হলেন: ১২ জন অফিসার, ১ জন চিত্রশিল্পী, ২ জন চিকিৎসক, ৩৪ জন খালাসি, কিছু নৌসেনা ও অন্যান্য কর্মী, তিনজন ফুয়িজীয় অধিবাসী এবং একজন পাদ্রী- সব মিলিয়ে ৭২ জন। জেমি বাটন, ইয়র্কমিনিস্টার এবং ফুজিয়া বাসকেট- এই তিনজন ফুয়িজীয়কে এর আগের সফরে ফিট্‌জ্‌রয় দক্ষিণ আমেরিকার দক্ষিণ বিন্দু থেকে নিয়ে এসেছিলেন। এখন ফিরিয়ে নিয়ে যাচ্ছেন, এর মধ্যে তাদেরকে লেখাপড়া শিখিয়েছেন এবং খ্রিস্টধর্মে দীক্ষিত করেছেন। পাদ্রি রিচার্ড ম্যাথু যাচ্ছিলেন দক্ষিণ আমেরিকার অধিবাসীদের মধ্যে ধর্ম প্রচার করতে। এছাড়াও এ জাহাজের উদ্দেশ্যের মধ্যে ছিল: দক্ষিণ আমেরিকার অজানা অঞ্চলগুলোর সঠিক দ্রাঘিমা নির্ণয়, বন্দর নির্মাণের জন্য উপযুক্ত স্থান নির্বাচন, ব্যাপক জরিপ পরিচালনা এবং অদ্যাবধি অজ্ঞাত জলভাগ ও উপকূলের মানচিত্র তৈরী। ডারউইন এ জাহাজের অবৈতনিক নিসর্গী ছিলেন। স্থলভাগে তার ব্যায়ভার বহনের দায়িত্ব নিয়েছিলেন তার বাবা। ডারউইন তার সঙ্গে নিয়েছিলেন একটি দুরবিন, একটি অণুবীক্ষণ যন্ত্র, বিবর্ধক কাচ, সংগৃহীত জৈব নমুনা সংরক্ষণের জন্য স্পিরিট, অনেকগুলো বোতল, তীরে আত্মরক্ষার জন্য কয়েকটি পিস্তল, শিকারের জন্য বন্দুক ও রাইফেল, বইয়ের মধ্যে জন মিল্টনের প্যারাডাইজ লস্ট, হামবোল্ডের পার্সোনাল ন্যারেটিভ ও লায়েলের, প্রিন্সিপ্‌ল্‌স অফ জিওলজি, ১ম খণ্ড। ভূবিদ্যার এই বইটি যাত্রা শুরুর ঠিক আগে হেন্‌স্লো তাকে জোগাড় করে দেন। এ বই পড়ে এবং মাঠ পর্যায়ে ব্যাপক অনুসন্ধান চালিয়ে যাত্রার মধ্যেই ডারউইন পাকা ভূবিজ্ঞানী হয়ে উঠেন।
১৮৩১ সালের ১৬ ডিসেম্বর বিগ্‌ল ইংল্যান্ডের প্লাইমাউথ বন্দর থেকে যাত্রা শুরু করে। কিন্তু কিছুদূর গিয়েই ঝড়ের সম্মুখীন হয়, অগত্যা ফিরে আসতে হয় বন্দরে। ২১ ডিসেম্বর আবারও যাত্রা করে, এবারও শীতের মৌসুমী ঝড় ফিরিয়ে দেয় তাকে। অবশেষে ২৭ ডিসেম্বর ডেভেনপোর্ট থেকে যাত্রা শুরু করে সে, এবার আর বাঁধা পেতে হয়নি। দীর্ঘ পাঁচ বছরের যাত্রার শুরু হয় এ সময় থেকেই। যাত্রার শুরুতেই ডারউন সমুদ্রপীড়ার শিকার হন। পরবর্তী বন্দর থেকে তাকে দেশে ফেরত পাঠানো হতে পারে, এই ভয়ে অসুস্থতা লুকিয়ে রাখেন। এ অবস্থা সম্বন্ধে বোনকে চিঠিতে লিখেছিলেন, "সমুদ্রপীড়ার যন্ত্রণা কল্পনাতীত ছিল... চরম ক্লান্তিতে জ্ঞান হারানোর এক অসহ্য অনুভূতি... শুধুই হ্যামকে শুয়ে থাকি, কিন্তু কোনই লাভ হয়না।" এরই মধ্যে ১৮৩২ সালের প্রথম দিন তথা ইংরেজি নববর্ষ উদ্‌যাপিত হয়, খুবই সামান্য আয়োজনের মধ্য দিয়ে। ৬ জানুয়ারি বিগ্‌ল টেনেরিফ দ্বীপে পৌঁছায়। সবাই নামতে চাইলেও লন্ডনে কলেরার মহামারি থাকায় দুই সপ্তাহের মধ্যে কাউকে নামতে নিষেধ করা হয়। অগত্যা জাহাজ আবার নোঙর তুলে। সকালে সূর্য উঠার পর ক্যানারি দ্বীপের পর্বতমালায় যে আলোর খেলা চলেছিল, তা দেখে ডারউইন নিরক্ষীয় প্রকৃতির প্রথম পরিচয় পান। এই সৌন্দর্য্যের চমক তিনি কখনই ভুলতে পারেননি।


title: এইচএমএস বিগ্‌লের দ্বিতীয় সমুদ্রযাত্রা

text: ১৫ জানুয়ারি বিগ্‌ল কেপ ভের্দি দ্বীপপুঞ্জের প্রায়া বন্দরে ভীড়ে এবং ২৩ দিন এখানেই অবস্থান করে। ক্যাপ্টেন এই দ্বীপপুঞ্জের দ্রাঘিমা নির্ণয়ে ব্যস্ত থাকেন, আর ডারউইন ঘুরে বেড়াতে থাকেন দ্বীপের আনাচে কানাচে। সেখানকার গাছপালা ও প্রাণী পর্যবেক্ষণ করেন। সেখানের প্রাণী প্রজাতিগুলো ইংল্যান্ডের মত রঙচঙে ছিলনা। ধূলিপাতের কারণে দ্বীপে সবসময় একটা ধোঁয়াটে ভাব লেগে থাকত। প্রায়া বন্দরে পৌঁছার আগের দিন ডারউইন জাহাজের ডেক থেকে বাদামি রঙের বালুর নমুনা তুলে রেখেছিলেন যাতে পাথরকণা, জীবাণু এবং বীজকণার সন্ধান পান। এগুলো আফ্রিকা, আমেরিকা বা অন্য কোথা থেকে আসে তা ভেবে তিনি বিস্মিত হচ্ছিলেন তখন। তার বিস্ময়ের মূলে ছিল দেশ থেকে দেশান্তরে প্রাণের বিসরণ। দ্বীপের ভূতত্ত্বেও তিনি আকৃষ্ট হন। এ সম্বন্ধে জানার জন্য খুলে বসেন লায়েলের বইটি, অবশ্য প্রথম দেখা এই আগ্নেয় দ্বীপের ভূতত্ত্বের কোন হদিস সে বইয়ে পাননি। কিন্তু সে মুহূর্ত তার জন্য স্মরণীয় ছিল, কারণ আগ্নেয় দ্বীপের ভূতত্ত্ব নিয়ে ভাবার সাথে সাথে তিনি বিচিত্র সব জীবের সান্নিধ্য লাভ করছিলেন। এখান থেকেই তিনি প্রাণী সংগ্রহ শুরু করেন। এই দ্বীপ থেকে যেসব প্রাণী তার স্পিরিটের বোতলে স্থান পায় তার মধ্যে ছিল খোলহীন শামুক (শ্লাগ), অক্টোপাস ও ক্যাট্‌ল মাছ।


title: এইচএমএস বিগ্‌লের দ্বিতীয় সমুদ্রযাত্রা

text: কেপ ভের্দ ছেড়ে ব্রাজিলের পথে যাত্রা করে বিগ্‌ল, ১৬ ফেব্রুয়ারি সেন্ট পল্‌স নামক শিলাদ্বীপে পৌঁছে। দ্বীপের মূল আকর্ষণ ছিল অসংখ্য পাখি ও মাছ। নিরীহ বোকা পাখিরা শ'য়ে শ'য়ে খালাসিদের হাতে ধরা পড়লো আর সামুদ্রিক মাছ দিয়ে ভুরি-ভোজন চলল বেশ কটি দিন। এখানকার পাথর পরীক্ষা করে ডারউইন এক বিশেষ ধরনের জীববস্তু পান যার ওপরটা পাখির বিষ্ঠা এবং নিচে ডালওয়ালা চুনে কাঠামো। দেখে মনে হয়, চুন ভরা এক জাতের শৈবাল। তিনি ভাবলেন, হয়তো কোন জাতের শিলাগঠনে সামুদ্রিক জীবের খোল, হাড় ও আগাছার ভূমিকা থাকে। দ্বীপে থাকত দুই জাতের সামুদ্রিক পাখি- ববি ও নডি। এদের জীবনাচার দেখেই অস্তিত্বের সংগ্রামের বিষয়টি বোঝা যায়। তাদের প্রতিটি বাসার পাশে একটি করে উড়ুক্কু মাছ, মা পাখিরা বাসা ছেড়ে গেলেই পাশ থেকে কাঁকড়া এসে মাছ খেয়ে ফেলে। এখান থেকে ডারউইন সংগ্রহ করলেন: ববির ওপর পরজীবী এক জাতের মাছি, তদনুরূপ একটি এটেল, পাখির পালকভুক মথ, বিটল তথা বর্মপোকা, কাঠখোর উকুন এবং দুই জাতের মাকড়সা। সে দ্বীপে কোন উদ্ভিদ ছিলনা, ডারউইন বলেন, "সামুদ্রিক দ্বীপের প্রথম বাসিন্দা হওয়ার দাবি তো কেবল পালকখোর বিষ্ঠাভুক কীটপতঙ্গ ও মাকড়সারই।" দ্বীপ ছেড়ে ব্রাজিলের পথে যাত্রা করলো বিগ্‌ল। ৪ ফিট লম্বা টানাজাল বানিয়ে মাছ ধরা শুরু করলেন ডারউইন, অফিসারদের কাছে প্রাজ্ঞ দার্শনিক আর খালাসিদের কাছে পোকাশিকারি খেতাব পেলেন, সাথে পেলেন সবার সহযোগিতা ও ভালোবাসা। জাহাজের খাবার ছিল এরকম: সকাল আটটায় প্রাতঃরাশ, দুপুড়ের খাবার একটায় (ভাত, সবজি, মটরশুঁটি ও রুটি), বিকেল পাঁচটায় সান্ধ্যভোজ (মাংস, স্কার্ভিরোধী ভিটামিন সি যুক্ত আচার, আপেল এবং লেবুর রস)। ক্যাপ্টেন ফিট্‌সরয় অল্প বয়সেই বিশেষ খ্যাতি করেছিলেন। নাবিক হিসেবে তিনি ছিলেন সুদক্ষ, অত্যন্ত জেদি এবং মেজাজি। সকাল বেলা তার মেজাজ চড়ে থাকে, তারপর কয়েক ঘণ্টা চুপচাপ মুখ গোমড়া করে থাকেন; যেন কোন বংশগত রোগ।


title: এইচএমএস বিগ্‌লের দ্বিতীয় সমুদ্রযাত্রা

text: ১৮৩২ সালের ২৯ ফেব্রুয়ারি ব্রাজিলের সালভাদোর বন্দরে ভিড়ে বিগ্‌ল। অবশেষে নিরক্ষীয় অরণ্যের দ্বীপে পৌঁছান ডারউইন, তার স্বপ্ন বাস্তবায়ন শুরু এখান থেকেই। ১৮ মার্চ বাহিবা ছেড়ে ব্রাজিলের রাজধানীর উদ্দেশ্যে যাত্রা করে বিগ্‌ল। এই যাত্রাপথেই প্রথমবারের মত সমুদ্র থেকে ট্রাইকোডেসমিয়াম এরিথ্রিয়াম (বিখ্যাত সামুদ্রিক শৈবাল) তুলে এনে পরীক্ষা করেন, যা অনেকটা রঙিন চাপড়ার মত। পরে এগুলো আরও অনেক দেখেছেন যাদের মধ্যে আবার সূক্ষ্ণ জীবকণার সন্ধান পেয়েছেন। অসংখ্য অণুজীবের সম্মিলনের এই রহস্য নিয়ে তিনি অনেক ভেবেছেন। ৪ এপ্রিল ব্রাজিলের রাজধানী রিও ডি জেনিরো পৌঁছায় জাহাজ। এই শহরে তিন মাস থাকতে হবে তার। বিগ্‌লের লোকজন ব্যস্ত থাকবে জরিপ কাজে, ডারউইন করবেন তার গবেষণা। বাড়ি ভাড়া করার ব্যাপারে মনস্থির করলেন তিনি। ৮ এপ্রিল তার সাথে আয়ারল্যান্ডীয় খামার মালিক "প্যাট্রিক লেননের" দেখা হয়। তার বাড়িতেই থাকবেন বলে স্থির করেন। ৭ জনের একটি দল তিনদিন যাত্রা করার পর লেননের বাসস্থানে পৌঁছায়। সাথে বেশ কয়েকটি ঘোড়া ছিল। তিনদিনের যাত্রাপথে পড়েছে গভীর বন, বিস্তীর্ণ প্রান্তর, বালুভরা মাঠ, কৃষ্ণাঙ্গদের বাসস্থান, সমুদ্র ও লেগুনের মাঝে দুর্গম পথ, অসংখ্য ঝিল আর বিস্তীর্ণ বাথান। ঝিলগুলোর কোনটা মিঠাপানির আবার কোনটা ছিল লবণাক্ত। ডারউইন উভয় ধরনের ঝিলেই জীবকূলের বিস্তার লক্ষ্য করেন। ভাবেন লবণাক্ততার সাথে কিভাবে খাপ খাওয়ায় তারা, মিঠাপানির জীব ও লবণাক্ত পানির জীব কি একসাথে বাস করতে পারে? পথে এক ধরনের রক্তচোষা চামচিকা ("Desinodes d, orbignyi") সংগ্রহ করে বোতলে ভরে রাখেন।


title: এইচএমএস বিগ্‌লের দ্বিতীয় সমুদ্রযাত্রা

text: লেননে বাড়ি যে জায়াগায় সেটি বেশ অদ্ভুত ঠেকে ডারউইনের কাছে। অতিথি এলে ঘণ্টা বাজিয়ে, কামান দাগিয়ে অভ্যর্থনা জানানো হয় সেথায়, ভোজনের আয়োজন খুব বেশী: আস্ত আস্ত টার্কি ও গোটা একটা শূকরের রোস্ট, সাথে কাসাভার ময়দা দিয়ে তৈরি রুটি। এখানে বেশ কিছুদিন থাকেন তিনি। বিভিন্ন রকমের গাছ দেখেন: শিমুল, পাম, ফার্ন আর বাবলা। সবচেয়ে চমকপ্রদ লেগেছিল ক্যাবেজ পাম। জীবজন্তু সংগ্রহের জন্য সেখানে লোক রাখেন, নিজেও শিকার করেন কিছু। এখানেই তার প্রকৃতি-প্রেমের পরিচয় পাওয়া যায়,


title: এইচএমএস বিগ্‌লের দ্বিতীয় সমুদ্রযাত্রা

text: এখানে একদিন কুমরেপোকা ও মাকড়সার লড়াই দেখেন। প্রকৃতির নিয়ম ভেঙে মরণাপন্ন মাকড়সাটিকে বাঁচান। আরেকদিন দেখেন কালো পিঁপড়ার দল টিকটিকি, আরশোলা আর মাকড়সাকে আক্রমণ করছে। জীবজগতে বিদ্যমান অস্তিত্বের সংগ্রাম ধীরে ধীরে বুঝতে শুরু করেন তিনি। লক্ষ্য করেন, দুর্বলের টিকে থাকার জন্য দরকার ছদ্মবেশের। কিছু পতঙ্গ দেখতে কাঠির মত- গাছের সাথে লেগে থাকলে মনে হয় মরা ডাল, পাখির চোখ এড়ানোর জন্য কোন কোন বর্মপোকার আকৃতি বিষাক্ত ফলের মতো, নিরীহ মথকে আবার দেখায় ভয়ঙ্কর কাঁকড়াবিছার মত। এ সবই তো ছদ্মবেশ। জন্তুদের মধ্যে দুর্বলের উপর সবলের অত্যাচারের এই বিষয়টি মানুষের মধ্যেও লক্ষ্য করেন এখানে। ক্রীতদাসদের উপর মালিকের অত্যাচার ছিল অবর্ণনীয়। তার গৃহকর্তা প্যাট্রিক লেনন দরদী মালিক হওয়া সত্ত্বেও একবার এক ক্রীতদাস পরিবারের সবাইকে আলাদা আলাদা বিক্রির হুকুম দিয়েছিলেন। শেষে তা কার্যকর হয়নি, কিন্তু অন্যত্র এমনটি হরহামেশাই হয়।


title: এইচএমএস বিগ্‌লের দ্বিতীয় সমুদ্রযাত্রা

text: রিও ডি জেনিরো ফিরে এসে ডারউইন নতুন বাসা নেন। তার সাথে থাকেন বিগ্‌লের চিত্রশিল্পী অগাস্টাস অ্যার্লে। অ্যার্লে বনের ছবি আঁকতেন। ডারউইনের কাজের সাথে তাই তার একটি সমন্বয় ঘটে। কোন কোন জৈব নমুনার ছবি আঁকার দায়িত্ব পালন করেন অ্যার্লে। তাদের সাথে সখ্যতা গড়ে উঠে এক পর্তুগীজ পাদ্রির। তিনজন একসাথে শিকারে যেতেন। পাদ্রি একবার দুটি দাড়িওয়ালা বানর শিকার করে। একটি বানর মরার পরও লেজ দিয়ে গাছের ডাল আঁকড়ে ঝুলে ছিল। অবশেষে গাছ কেটে তাকে নামাতে হয়। শিকার করেন সবুজ টিয়া ও টুকান। শিকারের পাশাপাশি কিছু পরীক্ষাও করেন, জানালার কাচের উপর ব্যাঙ হাঁটানো, বর্মপোকা কতোটা লাফাতে পারে তা দেখা ইত্যাদি। এসময় প্ল্যানেরিয়া নামের অদ্ভুত প্রাণীটি তার নজর কাড়ে। একে মাঝখান থেকে দুভাগ করলেও কিছুদিনের মধ্যে প্রতিটি খণ্ড আলাদা প্রাণী হয়ে উঠে। এদের কয়েকটি দুই মাস ধরে পোষেন। এক ধরনের প্রজাপতির সন্ধান পান যারা মাটির উপর দৌড়াতে পারে। স্থানীয় বোটানিক্যাল গার্ডেন পরিদর্শনে যান। সেখানে পাহাড়ের উপর উঠে এক অদ্ভুত ছত্রাকের দেখা পান যার প্রতি আকৃষ্ট থাকে এক ধরনের বর্মপোকা। তখন তার মনে পড়ে, এ ধরনের ছত্রাক ইংল্যান্ডেও আছে। এতো দূরের দুটি প্রজাতিতে মিল দেখে তিনি ধাঁধার মধ্যে পড়েন। যে বাড়িতে ভাড়া থাকতেন তার আশেপাশে অনেক কুমরেপোকা। এগুলো আধমরা পোকামাকড় ধরে এনে সেগুলোর উপর ডিম পাড়ে, যাতে ডিম ফুটে বেরুনো শূককীটরা তাজা মাংস খেয়ে জীবন ধারণ করতে পারে। সন্তানদের জন্য এভাবে খাবার সংগ্রহের উপায় কিভাবে শিখলো তারা? এ নিয়ে চিন্তায় পড়ে যান ডারউইন।


title: এইচএমএস বিগ্‌লের দ্বিতীয় সমুদ্রযাত্রা

text: ৫ জুলাই রিউ দি জানেইরু থেকে উরুগুয়ের রাজধানী মোন্তেবিদেওর উদ্দেশ্যে নোঙর তোলে বিগ্‌ল। এই যাত্রা পথে শৈত্য আবহাওয়ায় ডারউইন সমুদ্রপীড়ার শিকার হন। ২৬ জুলাই মোন্তেবিদেওতে পৌঁছায় জাহাজ। প্রথম ক'দিন জাহাজেই কাটে ডারউইনের। মঝখানে একদিন উপকূলে ভূতাত্ত্বিক জরিপ চালাতে গিয়ে শীতের প্রকোপে অসুস্থ হয়ে পড়েন। এরপর বন্দর থেকে কিছুদূরে মালাদানাদোয় বাড়ি ভাড়া নেন তিনি। তিনি বাড়িতে থেকেই পশুপাখি নিয়ে গবেষণায় মত্ত থাকেন আর বিগ্‌ল জরিপকাজে বিভিন্ন স্থান প্রদক্ষিণ করে বেড়ায়। ক্যাপ্টেন জাহাজের খালাসি সিম্‌স কভিংটনকে ডারউইনের সাথে থাকার জন্য নিযুক্ত করে। ছোকরা হিসেবে কভিংটন বেয়াড়া হলেও দু'জনে ভালই মানিয়ে নেন। বিগ্‌ল অভিযান শেষেও কভিংটন কিছুকাল ডারউইনের সাথে থেকেছিল। এখানে থেকেই ডারউনের মন থেকে পাদ্রি হবার বাসনা অন্তর্হিত হয়, সে স্থান দখল করে নেয় প্রকৃতিবিজ্ঞান। ক্যারোলিনকে তখন লিখেছিলেন,


title: এইচএমএস বিগ্‌লের দ্বিতীয় সমুদ্রযাত্রা

text: এই স্থানে তিনি আড়াই মাস থেকেছিলেন। প্রথমে ৭০ মাইল উত্তরে পালান্‌কো নদীর পথে যাত্রা করেন। সাথে দু'জন সহকারী ও কয়েকটি ঘোড়া ছিল। প্রথম রাত এক স্পেনীয় খামারবাড়িতে কাটান। পরদিন ছোট শহর মিনাসে পৌঁছান। এই শহরের এক পানশালায় প্রথম গাউচ (স্পেনীয়-রেড ইন্ডিয়ান সংকর) দেখেন। তৃতীয় দিনে রাস্তায় দেখেন অসংখ্য উটপাখি। ডারউইনের মূল লক্ষ্যই ছিল এসব প্রাণী ও জীবকূলের দিকে। তাই রাস্তায় যা পড়ত তা-ই মনোযোগ দিয়ে লক্ষ্য করতেন। সে অঞ্চলের অতিথিকরণ প্রথাটি ছিল এরকম: কোন বাড়িতে গিয়ে "আভে মারিয়া" বলে ঘোড়ার বসে থাকতে হয়, কেউ না আসা পর্যন্ত। কেউ আসলে কুশল বিনিময় করতে হয়, প্রথমেই থাকার অনুমতি চাইতে হয় না। এক্ষেত্রে গৃহকর্তা অতিথির ব্যক্তিগত কিছু জিজ্ঞাসা করে না, উত্তমাশা অন্তরীপে যা সহসাই করা হয়। গাউচরা সেখানে ঘোড়ায় চড়ে বোলাস ছুড়ে শিকার করতো। তাদের ধারণা, তারা মৃত রেড ইন্ডিয়ান, আকাশগঙ্গা এক প্রাচীন প্রান্তর যেখানে এক সময় তারা উটপাখি শিকার করতো, আর ম্যগেলান মেঘপুঞ্জ হল শিকার করা উটপাখির ছড়ানো পালক। আরও দু'তিন দিন পর গন্তব্যে পৌঁছান তারা, ফেরার সময় অন্য পথ অনুসরণ করেন। এই যাত্রায় তেমন কোন জীবজন্তু সংগহ করতে পারেন নি। দেখেছেন, দখলদারী স্পেনীয় অধীনে কিভাবে দিনাতিপাত করছে স্থানীয় রেড ইন্ডিয়ানরা।


title: এইচএমএস বিগ্‌লের দ্বিতীয় সমুদ্রযাত্রা

text: মালদানাদোয় আড়াই মাসে সংগ্রহ করেন: বিভিন্ন জাতের চতুষ্পদ, ৮ রকমের পাখি, ৯ জাতের সাপ, অনেকগুলো ইঁদুর যার মধ্যে খাঁটি জাতের ৮টি। একদিন ১০০ পাউন্ড ওজনের একটি উদ্‌বিড়াল শিকার করেন। চলে যাওয়ার আগে এক লোক ডারউইনকে দুটি টুকোটুকো ("Clenonomys brasiliemsis") ধরিয়ে দেয়। এই প্রাণী বেশ মজার, ছুঁচোর মত, খুব চালাক, নিশাচর, গর্তবাসী, শিকড়বাকড় খায়, বাস করে মাটির ঢিপি বানিয়ে। গর্তে থেকে সারাদিন টুকটুক করে বলেই এর নাম টুকোটুকো। এই মালদানাদো থেকে ডারউইন লন্ডনে পার্সেল করে ১৫২৯টি নমুনা পাঠান। সেখানকার নমুনাগুলো একে ছিল নিখুঁত, তার উপর স্থানীয় লোকদের একটি দল জুটে গিয়েছিল যারা এগুলো সংগ্রহ করে এনে দিত। এতোসব নমুনা নিয়ে হিমশিম খাচ্ছিলেন হেন্‌স্লো। তিনি চিঠিতে লিখেন, "হাঁ ঈশ্বর, ২৩৩নং জিনিসটা কি? মনে হচ্ছে কোন বৈজ্ঞানিক বিস্ফোরণের ধ্বংসাবশেষ, একতাড়া ঝুলকালি। নিশ্চয়ই আজব কিছু।"


title: এইচএমএস বিগ্‌লের দ্বিতীয় সমুদ্রযাত্রা

text: সেখানে ডারউইন বিস্মিত হয়েছিলেন বিভিন্ন জাতের পাখি দেখে। বেশির ভাগ পাখিই ছিল স্টার্লিং গোষ্ঠীর। "Molothrus niger" নামের একটি প্রজাতির পাখিরা দল বেঁধে ঘোড়া বা গরুর পিঠে বসে, ঝোপ থেকে শিস দেয়, স্থানীয় চড়ুইয়ের ("Zonotricha matuiana") বাসায় ডিম পাড়ে। ডারউইন অবাক হয়ে লক্ষ্য করেন উত্তর আমেরিকায় "Molothrus pecoris" নামক একটি প্রজাতির পাখির স্বভাবও এই রকম। এ নিয়ে বেশ খানিকটা ভেবেছিলেন, এতো দূরের দুটি দেশের পাখির স্বভাব এক হয় কিভাবে?


title: এইচএমএস বিগ্‌ল

text: এইচএমএস বিগ্‌ল রাজকীয় নৌবাহিনীর একটি চেরোকি শ্রেণীর ১০-গানের ব্রিগ-স্লুপ জাহাজ। ১৮২০ সালের ১১ই মে এর যাত্রা শুরু হয় উলউইচ ডকইয়ার্ড থেকে। এইচএমএস বিগ্‌লের দ্বিতীয় সমুদ্রযাত্রা খুবই বিখ্যাত। কারণ এই যাত্রায় অংশ নিয়েছিলেন চার্লস ডারউইন।


title: দ্বিজেন শর্মা

text: দ্বিজেন শর্মা (জন্ম: ২৯ মে ১৯২৯ - মৃত্যু: ১৫ সেপ্টেম্বর ২০১৭) বাংলাদেশী প্রকৃতিবিদ, জীববিজ্ঞানী ও বিজ্ঞান লেখক। তিনি ১৯৬২ সাল থেকে ১৯৭৪ সাল পর্যন্ত নটর ডেম কলেজের উদ্ভিদবিজ্ঞান বিভাগে শিক্ষকতা করেছেন। এছাড়া নটর ডেম কলেজের প্রাকৃতিক পরিবেশ গঠনেও তাঁর প্রত্যক্ষ ভূমিকা ছিল।


title: দ্বিজেন শর্মা

text: দ্বিজেন শর্মা ১৯২৯ সালের ২৯ মে সিলেট বিভাগের [তৎকালীন] বড়লেখা থানার শিমুলিয়া গ্রামে জন্মগ্রহণ করেন। তাঁর পিতার নাম ভিষক চন্দ্রকাণ্ড শর্মা এবং মাতার নাম মগ্নময়ী দেবী। বাবা ভিষক বা গ্রাম্যভাষায় কবিরাজ ছিলেন, আর মা ছিলেন সমাজসেবী। শৈশবে পাথারিয়া পাহাড়ের জঙ্গলে ঘুরে বেড়িয়েছেন অনেক, আর সেখান থেকেই হয়তো গাছপালার প্রতি তার অসীম ভালোবাসা জন্মে। "কবিরাজ বাড়ি" বলে বাড়ির বাগানেই অজস্র গাছগাছালি ছিল, তার মাঝে ছিল স্বর্ণচাঁপা, কনকচাঁপা, মধুমালতীসহ নানা রঙবেরঙের ফুল। বসন্ত শেষের বৃষ্টির পর সারা বাড়ি যখন ফুলে ফুলে ভরে উঠতো, দ্বিজেন শর্মা তখন সকালে পূজার ফুল তুলতেন। সেসময়ই মনের অজান্তে দ্বিজেন শর্মাও প্রকৃতির প্রেমে পড়ে গিয়েছিলেন।


title: দ্বিজেন শর্মা

text: শৈশবেই গ্রামের পাঠশালায় তাঁর হাতেখড়ি হয়। তারপর করিমগঞ্জ পাবলিক হাইস্কুলে লেখাপড়া করেছেন। যদিও মায়ের ইচ্ছে ছিল তিনি বড় হয়ে ডাক্তার হবেন, কিন্তু প্রকৃতিপ্রেম তাঁকে উদ্ভিদবিদ হতে আকৃষ্ট করে। আর তাই কলকাতা সিটি কলেজে স্নাতক ডিগ্রি লাভের পর তিনি ঢাকা বিশ্ববিদ্যালয় থেকে উদ্ভিদবিজ্ঞানে স্নাতকোত্তর (১৯৫৮) ডিগ্রি লাভ করেন।


title: দ্বিজেন শর্মা

text: ১৯৫৮ সালে বরিশালের ব্রজমোহন কলেজে শিক্ষক হিসেবে যোগ দেন দ্বিজেন শর্মা। ১৯৬২ সাল পর্যন্ত সেখানেই কর্মরত ছিলেন। তারপর শিক্ষকতা শুরু করেন ঢাকাস্থ নটর ডেম কলেজে। ১৯৭৪ সালে সোভিয়েত প্রকাশনা সংস্থা প্রগতি প্রকাশনের অনুবাদকের চাকরি নিয়ে চলে যান মস্কো। তিনি চল্লিশটিরও বেশি বই অনুবাদ করেছেন। ১৯৯১ সালের এপ্রিল মাসে অনুবাদ বন্ধ করার নির্দেশ পাওয়ার পর রাশিয়ার সঙ্গে আনুষ্ঠানিক সব সম্পর্ক চুকে গিয়েছিল। কিন্তু ১৭ বছরের প্রবাস জীবনকে মন থেকে মুছে ফেলতে পারেননি তিনি।


title: দ্বিজেন শর্মা

text: বামপন্থী রাজনীতির সঙ্গে পরোক্ষ সংযোগের কারণে কিছুকাল আত্মগোপন, এমনকি কারাবাসেরও অভিজ্ঞতা হয়েছিল তাঁর, যাকে তিনি দুর্লভ সৌভাগ্য মনে করেন। ১৯৭০'র জলোচ্ছ্বাসে দুর্গত মানুষের সেবাকার্যে যোগ দিয়েছিলেন তিনি। মুক্তিযুদ্ধের নয় মাসের অধিকাংশ সময়ই কাটিয়েছেন বাংলাদেশে।


title: দ্বিজেন শর্মা

text: ১৯৬০ সালে বরিশালে দেবী চক্রবতীর সাথে বিবাহ হয়। ড: দেবী শর্মা ঢাকার সেন্ট্রাল উইমেনস কলেজের দর্শনের সাবেক অধ্যাপিকা। এক ছেলে ও এক মেয়ে তাদের সংসারে। ছেলে ডা: সুমিত শর্মা রুশ বাংলাদেশে বিয়ে করে সংসার সাজিয়েছেন মস্কোতে আর একমাত্র মেয়ে শ্রেয়সী শর্মা বাস করেন বাংলাদেশেই।


title: দ্বিজেন শর্মা

text: ব্যক্তিগত জীবনে তিনি রবীন্দ্রসঙ্গীতের ভক্ত। আড্ডা, বিশেষ করে তরুণদের সাথে আড্ডা দিতে খুব পছন্দ করেন।


title: দ্বিজেন শর্মা

text: দ্বিজেন শর্মা তাঁর অবদানের কারণে বিভিন্ন সময় সংবর্ধিত হয়েছেন বিভিন্ন সংস্থা থেকে। পেয়েছেন বহু পুরস্কার। তাঁর প্রাপ্ত পুরস্কারের মধ্যে উল্লেখযোগ্য হলো ড. কুদরত-এ খুদা স্বর্ণপদক, বাংলা একাডেমী সাহিত্য পুরস্কার। অন্যান্য পুরস্কারের মধ্যে রয়েছে এম নুরুল কাদের শিশু-সাহিত্য পুরস্কার এবং ২০০১ সালে পাওয়া চ্যানেল আই প্রবর্তিত প্রকৃত সংরক্ষণ পদক। এছাড়াও তিনি বাংলাদেশ এশিয়াটিক সোসাইটি প্রকাশিত বাংলাপিডিয়া'র জীববিদ্যা বিভাগের অনুবাদক এবং সম্পাদক (২০০১- ২০০৩) হিসেবে দায়িত্ব পান, এবং তিনি বাংলা একাডেমীর একজন সম্মানিত ফেলো।


title: দ্বিজেন শর্মা

text: তিনি ২০১৭ সালের ১৫ সেপ্টেম্বর ভোররাত পৌনে ৪টার দিকে ঢাকার স্কয়ার হাসপাতালে চিকিৎসাধীন অবস্থায় মৃত্যুবরণ করেন। তার বয়স হয়েছিল ৮৮ বছর৷


কোয়ান্টাম বলবিজ্ঞানের গাণিতিক সূত্রায়ন () বলতে কোয়ান্টাম বলবিজ্ঞানের একটি কঠোর বিধিবদ্ধ বর্ণনা প্রদানকারী গাণিতিক সূত্রসমূহের সমষ্টিকে বোঝায়। বিংশ শতাব্দীর প্রথম দিককার বছরগুলিতে এই গাণিতিক সূত্রগুলি লিপিবদ্ধ হয়েছিল। এই সূত্রগুলির প্রকৃতি পূর্বতন সূত্রগুলির চেয়ে আলাদা। এগুলিতে বিমূর্ত গাণিতিক সংগঠন, যেমন অসীম-মাত্রাবিশিষ্ট হিলবার্ট জগৎসমূহ এবং ঐ জগৎগুলির উপর প্রযুক্ত অপারেটর ব্যবহার করা হয়েছে। এই সংগঠনগুলির অনেকগুলিই ফাংশনাল বিশ্লেষণ নামক বিশুদ্ধ গণিতের একটি গবেষণা ক্ষেত্র থেকে নেয়া হয়েছিল। এই বিশেষায়িত ক্ষেত্রটি কোয়ান্টাম বলবিজ্ঞানের সমসাময়িককালে উদ্ভাবন করা হয় এবং কোয়ান্টাম বলবিজ্ঞানের গাণিতিক ব্যাখ্যার চাহিদা ক্ষেত্রটির উন্নয়নে প্রভাব রেখেছিল। সংক্ষেপে, ভৌত পর্যবেক্ষণসম্ভব রাশি যেমন শক্তি ও ভরবেগের মানগুলি দশা জগতের ফাংশনসমূহের মান হিসেবে আর গণ্য করা হচ্ছিল না। বরং এগুলিকে হিলবার্ট জগতে রৈখিক অপারেটরসমূহের আইগেনমান হিসেবে গণ্য করা হল।


title: কোয়ান্টাম বলবিজ্ঞানের গাণিতিক সূত্রায়ন

text: কোয়ান্টাম বলবিজ্ঞানের এই সূত্রায়ন আজও ব্যবহৃত হয়। এই বর্ণনার কেন্দ্রে রয়েছে "কোয়ান্টাম অবস্থা" এবং "কোয়ান্টাম পর্যবেক্ষণসম্ভব" এই দুইটি ধারণা। পারমাণবিক মাপের ব্যবস্থাগুলির ক্ষেত্রে এই ধারণা দুটি অতীতের ভৌত বাস্তবতার মডেলগুলিতে ব্যবহৃত ধারণাগুলি অপেক্ষা অত্যন্ত ভিন্ন প্রকৃতির। এই গাণিতিক সূত্রায়ন অনুসারে যদিও অনেক রাশি পরীক্ষণের মাধ্যমে পরিমাপ করা সম্ভব, তা সত্ত্বেও এতে একই সাথে পরিমাপযোগ্য মানের ব্যাপারে একটি নির্দিষ্ট তাত্ত্বিক সীমা রয়েছে। এই সীমাবদ্ধতাটি সর্বপ্রথম হাইজেনবের্গ একটি চিন্তা পরীক্ষণের মাধ্যমে ব্যাখ্যা করেন। নতুন সূত্রায়নে গাণিতিকভাবে এই সীমাকে কোয়ান্টাম পর্যবেক্ষণসম্ভবগুলির অবিনিময়যোগ্যতার মাধ্যমে উপস্থাপন করা হয়েছে।


text: একটি আলাদা তত্ত্ব হিসেবে কোয়ান্টাম বলবিজ্ঞানের আবির্ভাবের পূর্বে পদার্থবিজ্ঞানে যে গণিত ব্যবহৃত হত, তা ছিল মূলত অন্তরক জ্যামিতি এবং আংশিক অন্তরক সমীকরণসমূহ। এছাড়া পরিসংখ্যানিক বলবিজ্ঞানে সম্ভাবনা তত্ত্ব ব্যবহৃত হত। অন্তরক জ্যামিতি ও আংশিক অন্তরক সমীকরণে জ্যামিতিক স্বজ্ঞা নিঃসন্দেহে একটি প্রধান ভূমিকা পালন করত। আপেক্ষিকতার তত্ত্বগুলি সম্পূর্ণভাবে জ্যামিতিক ধারণার আশ্রয় নিয়েই সূত্রায়িত করা হয়েছিল। মোটামুটি ১৮৯৫ ও ১৯১৫ সালের মধ্যবর্তী সময়ে কোয়ান্টাম বলবিজ্ঞানের ব্যাপারগুলি নিয়ে বিজ্ঞানীরা চিন্তাভাবনা শুরু করেন। ১৯২৫ সালে কোয়ান্টাম তত্ত্বের আবির্ভাবের ১০-১৫ বছর আগেও পদার্থবিজ্ঞানীরা চিরায়ত বলবিজ্ঞানের মধ্যে থেকেই, বিশেষত একই ধরনের গাণিতিক সংঘটন ব্যবহার করে, ঘটনাগুলি ব্যাখ্যার চেষ্টা চালান। এই প্রচেষ্টাগুলির মধ্যে সবচেয়ে পরিশীলিত উদাহরণ হল সমারফেল্ড-উইলসন-ইশিওয়ারা কোয়ান্টায়ন নিয়ম। এই নিয়মটি সম্পূর্ণভাবে চিরায়ত দশা জগতে সূত্রায়িত করা হয়েছিল।


title: কোয়ান্টাম বলবিজ্ঞানে ব্যবহৃত গাণিতিক ধারণাসমূহের তালিকা

text: এই পাতায় কোয়ান্টাম বলবিজ্ঞানে ব্যবহৃত গাণিতিক ধারণাগুলির একটি তালিকা দেয়া হল ।


title: সাঙ্গনিয়েমুন

text: সাঙ্গনিয়েমুন বা নামডায়েমুন দক্ষিণ কোরিয়ার রাজধানী সিউলে অবস্থিত একটি ঐতিহাসিক ফটক। এটি জোসন রাজত্বের সময়ের সিউলকে ঘিরে তৈরি করা প্রাচীরের দক্ষিণ দিকের ফটক যা নামডায়েমুন নামে বেশি পরিচিত যা ইংরেজিতে বলা যায় "দ্যা গ্রেট সাউদার্ন গেট"।


title: বঙ্গভঙ্গ (১৯৪৭)

text:
১৯৪৭ সালে বঙ্গভঙ্গ ভারতবর্ষ বিভক্তির একটি অংশ হিসেবে ধর্মের উপর ভিত্তি করে ব্রিটিশ ভারতের অন্তর্ভুক্ত বঙ্গ প্রদেশ ভারত এবং পাকিস্তানের অংশ হিসেবে বিভক্ত হয়। প্রধানত হিন্দু অধ্যুষিত "পশ্চিম বাঙলা" ভারত এবং মুসলিম অধ্যুষিত "পূর্ব বাঙলা" পাকিস্তানের সাথে যুক্ত হয়। "৩ জুন পরিকল্পনা" বা "মাউন্টব্যাটেন পরিকল্পনা" অনুসারে ১৯৪৭ সালের ১৪ এবং ১৫ অগাস্ট যথাক্রমে এবং পাকিস্তান এবং ভারতের নিকট এই নতুন ভাবে বিভক্ত বাঙলা প্রদেশের ক্ষমতা হস্তান্তর করা হয়। পরবর্তীতে "পূর্ব পাকিস্তান" যা পাকিস্তানের প্রদেশ ছিল, তা ১৯৭১ সালে যুদ্ধের মধ্য দিয়ে একটি স্বাধীন এবং সার্বভৌম দেশ বাংলাদেশ হিসেবে আত্মপ্রকাশ করে।
চুড়ান্ত ভাগ:


title: বঙ্গভঙ্গ (১৯৪৭)

text: ১৯৪৭ সালের বাঙলা বিভক্তির পূর্বে,১৯০৫ সালে প্রশাসনিক কার্যক্রমকে সহজতর করার লক্ষ্যে পূর্ব এবং পশ্চিম বাংলায় বিভক্ত করা হয় যা বঙ্গ ভঙ্গ হিসেবে পরিচিত। সে সময় পশ্চিমবাংলা ছিল হিন্দু অধ্যুসিত এবং মুসলিমরা সেখানে সংখ্যালঘু, অন্যদিকে পূর্ববাংলা ছিল মুসলিম অধ্যুসিত এবং হিন্দুরা ছিল সংখ্যালঘু। মুসলিম অধ্যুসিত পূর্ববাংলার মানুষ এই বঙ্গ ভঙ্গের প্রতি জোরালো সমর্থন জানিয়েছিল, কেননা তারা উপলব্ধি করেছিল যে এই বিভক্তির মাধ্যমে তারা তাদের নিজস্ব একটি প্রদেশ পেতে পারে। কিন্তু হিন্দুরা এই বিভক্তির বিপক্ষে শক্ত অবস্থান নেয়। এই বিতর্ক পরবর্তীকালে প্রতিবাদ এবং সন্ত্রাসের জন্ম দেয় এবং ১৯১১ সালে বঙ্গ ভঙ্গ রদের মাধ্যমে এর নিষ্পত্তি করা হয়।


title: বঙ্গভঙ্গ (১৯৪৭)

text: ১৯০৫ সালের বাঙলা বিভক্তির সময়ে হিন্দু এবং মুসলিমদের মাঝে সৃষ্টি হওয়া এই মতানৈক্য পরবর্তীকালে আবারো বিতর্ক তৈরি করে যা আইন তৈরী, এমনকি ১৯৪৭ সালের বাঙলা বিভক্তিতে প্রভাব রেখেছে এবং সেই সময়ে রাজনৈতিক দলগুলোর এজেন্ডা হিসেবে বারংবার সামনে এসেছে।


title: বঙ্গভঙ্গ (১৯৪৭)

text: পরিকল্পনা অনুসারে, ১৯৪৭ সালের ২০ জুন বঙ্গীয় আইন পরিষদের সদস্যগণ বাঙলা বিভক্তিকরণ প্রস্তাবের উপরে তিনটি আলাদা ভোট প্রদান করেন।মাউন্টব্যাটেন পরিকল্পনা অনুযায়ী, যদি একটিও একক সংখ্যাগরিষ্ঠ ভোট বিভক্তিকরণের পক্ষে প্রণীত হয় তাহলে প্রদেশ বিভক্ত হবে । এই পরিকল্পনাকে তুলে ধরে, ২০ জুন পরিষদে ভোটাভুটির ফলফলের প্রেক্ষিতে পশ্চিম বাঙলা প্রদেশ ভারত এবং পূর্ব বাঙলা প্রদেশ পাকিস্তানের সাথে যুক্ত করার সিদ্ধান্ত গৃহীত হয়।এছাড়াও, মাউন্টব্যাটেন পরিকল্পনা অনুসারে,৭ জুলাই অনুষ্ঠিত একটি গণভোটে, সিলেটের নির্বাচকমণ্ডলী পূর্ব বাঙলা প্রদেশে যোগদানের সপক্ষে ভোট প্রদান করে।


title: বঙ্গভঙ্গ (১৯৪৭)

text: পরবর্তীতে স্যার সাইরিল র‍্যাডক্লিফ এর নেতৃত্বে সীমানা কমিশন দুই নব নির্মিত প্রদেশের মধ্যে আঞ্চলিক সীমানা নির্ধারণ করার সিদ্ধান্ত নেয়া হয় এবং ভারতীয় স্বাধীনতা আইন, ১৯৪৭ অনুসারে ১৪ আগষ্ট পাকিস্তান এবং ১৫ আগষ্ট ভারতকে ক্ষমতা হস্তান্তর করা হয়।


title: বঙ্গভঙ্গ (১৯৪৭)

text: "দ্বিজাতিতত্ব" এর উপর ভিত্তি করে ভারতের বিভক্তির পরে এটা স্পষ্ট হয়ে ওঠে যে, এখানে ধর্মীয় বিষয়টিকে মূখ্য বিবেচনা করা হয়েছে। তখন বঙ্গীয় প্রাদেশিক মুসলিম লীগ নেতা হোসেন শহীদ সোহরাওয়ার্দী একটি ভিত্তিগত পরিকল্পনা পেশ করেন যে, পূর্ব এবং পশ্চিম বাঙলা ভারত কিংবা পাকিস্তানের অংশ হিসেবে না যুক্ত হয়ে বরং একটি স্বতন্ত্র রাজ্য হিসেবে আত্মপ্রকাশ করতে পারে । সোহরাওয়ার্দী উপলব্ধি করতে পেরেছিলেন যে, যদি বাঙলা এভাবে বিভক্ত হয় তবে পূর্ব বাঙলা অর্থনৈতিকভাবে ক্ষতিগ্রস্থ হবে কেননা, সব কয়লা খনি কিংবা পাট কল পশ্চিম বাংলার অংশ হয়ে যাবে এবং একটি সিংহভাগ হিন্দু সংখ্যাগরিষ্ঠ জনগণ যারা কিনা শিল্পায়নের সাথে যুক্ত পশ্চিম বাংলায় অভিবাসন সম্পন্ন করবে।


title: বঙ্গভঙ্গ (১৯৪৭)

text: সবচেয়ে গুরুত্বপূর্ণ হলো, 'কোলকাতা' যা ভারতের অন্যতম প্রধান শহর এবং শিল্প ও বাণিজ্যের কেন্দ্রবিন্দু তা পশ্চিম বাংলার অন্তর্ভুক্ত হয়ে যাবে। সোহরাওয়ার্দী ২৪ এপ্রিল, ১৯৪৭ সালে দিল্লির একটি সংবাদ সম্মেলনে তাঁর প্রস্তাব তুলে ধরেন। তবে পরিকল্পনাটি সরাসরি সর্বভারতীয় মুসলিম লীগ (ব্রিটিশ শাসনাধীন সময়ে একটি গুরুত্বপূর্ণ রাজনৈতিক দল ছিলো এবং দ্বিজাতিতত্বের আলোকে একটি পৃথক মুসলিম রাষ্ট্র প্রতিষ্ঠায় অগ্রণী ভূমিকা পালন করছিলো) বাতিল করে দেয়। প্রাথমিকভাবে, বাঙলা প্রদেশের মুসলিমলীগ নেতারা দ্বিধা বিভক্ত ছিলেন। বর্ধমানের নেতা আবুল হাসিম সোহরাওয়ার্দীর প্রস্তাবকে স্বাগত জানিয়েছিলেন এবং অন্যদিকে,নুরুল আমিন এবং মোহাম্মদ আকরাম খান এর বিরোধিতা করেছেন। কিন্তু মোহাম্মদ আলী জিন্নাহ সোহরাওয়ার্দীর প্রস্তাবের বৈধতা বুঝতে পেরে পরিকল্পনাকে পরোক্ষ সমর্থন দিয়েছিলেন। মোহাম্মদ আলী জিন্নাহ এর সমর্থন লাভের পর সোহরাওয়ার্দী তার পরিকল্পনার সপক্ষে সমর্থন জমায়েত শুরু করেন।


title: বঙ্গভঙ্গ (১৯৪৭)

text: কংগ্রেসের পক্ষ থেকে গুটিকয়েক নেতাই এই পরিকল্পনার সাথে একমত ছিলেন। তাদের মাঝে ছিলেন বাঙলা প্রদেশের প্রভাবশালী কংগ্রেস নেতা এবং নেতাজি সুভাস চন্দ্র বোসের বড় ভাই শরৎ চন্দ্র বোস এবং কিরণ সংকর রয়। তবে, জওহরলাল নেহেরু এবং ভাল্লাবভাই পাতিল সহ বেশিরভাগ বিপিসিসি নেতা এই পরিকল্পনা বাতিল করেন। এছাড়াও শ্যাম প্রসাদ মুখার্জীর নেতৃত্বাধীন হিন্দু জাতীয়তাবাদী দল এর তীব্রভাবে বিরোধিতা করে। তাদের মতামত ছিলো যে, এই পরিকল্পনা আসলে বিভক্তিকরনের বিপক্ষে সোহরাওয়ার্দীর দ্বারা একটি চাল মাত্র যাতে কলকাতা শহর সহ শিল্পোন্নত পশ্চিম অংশের উপর লীগ নিয়ন্ত্রণ রাখতে পারে। তারা আরো মতামত পোষণ করেছিলেন যে, যদিও পরিকল্পনায় একটি সার্বভৌম বাংলার কথা উল্লেখ করা আছে, এটা বাস্তবিক পক্ষে একটি ভার্চুয়াল পাকিস্তান ছাড়া কিছুই হবে না এবং হিন্দু সংখ্যালঘুদের চিরতরে মুসলিম সংখ্যাগুরুদের দয়ার উপর চলতে হবে।


title: বঙ্গভঙ্গ (১৯৪৭)

text: যদিও কংগ্রেসের অনুমোদন ছাড়া প্রস্তাবটি আলোর মুখ দেখা সম্ভব ছিলো না, বোস এবং সোহরাওয়ার্দী প্রস্তাবিত রাষ্ট্রের রাজনৈতিক গঠনতন্ত্র নিয়ে একটি মতৈক্যে পৌঁছুতে তাদের আলাপ চালিয়ে যাচ্ছিলেন। সোহরাওয়ার্দীর মত বোসও বিশ্বাস করতেন যে, বিভক্তিকরণের ফলে বাংলার অর্থনীতি মারাত্মক ভাবে ক্ষতিগ্রস্থ হবে এবং অর্ধেকের মত হিন্দু জনগোষ্ঠী অসহায় অবস্থায় পুর্ব পাকিস্তানে আটকা পরবে। চুক্তিটি ২৪ মে,১৯৪৭ সালে প্রকাশিত হয় চুক্তিটি আক্ষরিক অর্থে একটি রাজনৈতিক চুক্তি ছিলো এবং তৃণমূল পর্যায়ে বিশেষত হিন্দু ধর্মাবলম্বীদের মাঝে এর গ্রহণযোগ্যতা ছিল না। কেননা ছয় বছর ধরে মুসলিম লীগের দ্বিজাতি তত্বের ক্রমাগত প্রচার; সোহরাওয়ার্দী মন্ত্রণালয়ে হিন্দু ধর্মালম্বীদের প্রান্তিকীকরণ এবং ১৯৪৬ সালের দাঙ্গার ফলে মুসলিম লীগের প্রতি বাঙালি হিন্দুদের বিন্দুমাত্র বিশ্বাস তখন সামান্যই অবশিষ্ট ছিলো। এর মাঝেই নির্বাচকমণ্ডলীর প্রকৃতি প্রশ্নে (পৃথক বা যৌথ) বোস এবং সোহরাওয়ার্দীর মাঝে মতানৈক্য দেখা দেয় । সোহরাওয়ার্দী মুসলিম ও মুসলিম নন- তাদের জন্য পৃথক নির্বাচন বজায় রাখার উপর জোর দেন। কিন্তু বোস এর বিরোধিতা করেন। তিনি এই প্রস্তাব প্রত্যাহার করে নেন কেননা কংগ্রেস এর দিক থেকে এবং অন্য কোন উল্লেখযোগ্য সমর্থনের অভাব ছিল। ফলে অবিভক্ত বাংলার পরিকল্পনা বাতিল করা হয়। তারপরেও, এই পদক্ষেপকে বাংলার বিভক্তি এড়ানো এবং বাঙালি মুসলিম ও হিন্দু সম্প্রদায়ের মধ্যে একত্রে বসবাস করার ইচ্ছার শেষ চেষ্টা হিসেবে চিহ্নিত করা হয়।


title: বঙ্গভঙ্গ (১৯৪৭)

text: একটি বৃহৎ জনগোষ্ঠী বিভক্তির পর অবিলম্বে স্থানান্তরন শুরু করেন। কয়েক মিলিয়ন হিন্দু ধর্মাবলম্বী পূর্ব বাঙলা থেকে ভারতে অভিবাসন প্রক্রিয়া শুরু করে। তাদের মাঝে অধিকাংশই পশ্চিম বাংলায় স্থায়ীভাবে বসবাস করতে শুরু করে। অল্প কিছু জনগোষ্ঠী আসাম, ত্রিপুরা এবং অন্যান্য প্রদেশে থাকতে শুরু করে। এই শরণার্থী সমস্যা সবেচেয়ে বেশি মারাত্মক আকার ধারণ করে পাঞ্জাবে, সেখানে বিভক্তিকরণের পূর্বেই সাম্প্রদায়িক দাঙ্গা শুরু হয়। এর ফলাফল স্বরূপ পুর্ব এবং পশ্চিম পাঞ্জাবে খুব দ্রুতই ১ বছরের মাঝে উভয় পক্ষের লোকজনই অভিবাসন প্রক্রিয়া শেষ করেন।কিন্তু বাংলার ক্ষেত্রে কোলকাতা এবং নোয়াখালিতে দাঙ্গা এবং সন্ত্রাস সীমাবদ্ধ ছিলো। ফলে অভিবাসন প্রক্রিয়া ছিলো ধীর গতির এবং বিভক্তির পরে তিন দশক ধরে এই প্রক্রিয়া চলমান। যদিও দাঙ্গা কোলকাতা এবং নোয়াখালিতে সীমাবদ্ধ ছিলো তারপরেও পশ্চিম বাংলার মুসলিম ধর্মালম্বীরা এবং পূর্ব বাংলার হিন্দু ধর্মালম্বীরা অনিরাপদ বোধ করতে শুরু করেন এবং তাদেরকে একটি গুরুত্বপূর্ণ সিদ্ধান্ত নিতে হয়েছিল যে তারা অন্য দেশে একটি অনিশ্চিত ভবিষ্যতের জন্য ছেড়ে যাবেন কিনা বা অন্যান্য সম্প্রদায়ের অধীনে থাকবেন কিনা। পূর্ব বাংলার হিন্দু ধর্মাবলম্বীদের মাঝে যারা অর্থনৈতিকভাবে স্বাবলম্বী এবং অপেক্ষাকৃত উচু বর্নের তারাই প্রথমে পূর্ব বাঙলা ত্যাগ করে।যারা সরকারী চাকুরে ছিলেন, তাদেরকে কোথায় থাকবেন (পূর্ব বাঙলা বা পশ্চিম বাঙলা) সে বিষয়ে সিদ্ধান্ত নেওয়ার সুযোগ দেয়া হয়। শহুরে শিক্ষিত উচ্চ এবং মধ্যবিত্তরা, গ্রামের উচ্চবংশীয়রা, ব্যবসায়ী এবং শিল্পীরা বিভক্তির পরপরই ভারতের উদ্দেশ্যে যাত্রা শুরু করেন। যাদের পশ্চিম বাংলায় আত্মীয় স্বজন অথবা অন্যান্য সূত্র ছিল তারা কম সময়ের মাঝেই এবং তুলনামূলক কম ভোগান্তিতে পশ্চিম বাংলায় স্থায়ী হতে পেরেছে। পশ্চিম বাংলার মুসলিমরাও একই পদ্ধতি অনুসরণ করেছিল।


title: বঙ্গভঙ্গ (১৯৪৭)

text: তবে পুর্ব বাংলার অর্থনৈতিকভাবে দূর্বল হিন্দু ধর্মাবম্বীরা যারা কিনা নিম্ন বর্ণ তথা ‘নমশূদ্র’ তাদের জন্য অভিবাসন মোটেও সুবিধাজনক ছিল না। তাদের আয়ের পথ ছিল মূলত কৃষিকাজ এবং অন্য কোন পেশার প্রতি দক্ষতাও ছিল না বিধায় তারা পূর্ব বাংলায় থেকে যায়। যাই হোক, বিভক্তির পরে পাকিস্তানের রাজনৈতিক আবহাওয়া খারাপ হতে থাকে এবং নতুন করে সাম্প্রদায়িক সন্ত্রাস সৃষ্টি হতে থাকে। ১৯৫০ সালে নতুন করে বরিশালে সাম্প্রদায়িক দাঙ্গা দেখা দেয় এবং পূর্ব পাকিস্তানের হিন্দুদের মাঝে আতঙ্ক ছড়িয়ে যায়। পরিস্থিতি আরো খারাপ আকার ধারণ করে যখন নাথ মন্ডল (যিনি একজন নম শূদ্র ছিলেন ও মুসলিম লীগ কে সমর্থন করেছিলেন) মন্ত্রীর পদ থেকে পদত্যাগ করেন এবং ভারতে চলে যান। এর পরের দুই দশকে যখনই সাম্প্রদায়িক দাঙ্গা জমাট বেধেছে, পূর্ব বাংলার হিন্দুরা ততবারই ভারতে অভিবাসনের জন্য আগ্রহী হয়েছেন।


title: বঙ্গভঙ্গ (১৯৪৭)

text: বাংলাদেশ সৃষ্টির সময়েও মুক্তিযুদ্ধকালে পাকিস্তানি সেনারা হিন্দুদের উপর বিভিন্নভাবে নির্যাতন চালিয়েছে। তবে, বাংলাদেশ স্বাধীন হওয়ার পর হিন্দুদের সাথে বৈষম্য কমাতে পদক্ষেপ গ্রহণ করে। তারপরেও মাঝে মাঝেই সাম্প্রদায়িক চেতনা সহিংসতাকে উস্কে দেয়, যেমন ভারতে বাবরী মসজিদের ঘটনায় বাংলাদেশে হিন্দুদের উপর আঘাত হানা হয়েছিল।


title: বঙ্গভঙ্গ (১৯৪৭)

text: পশ্চিম বঙ্গে মুসলমানেরাও ভারতের স্বাধীনতার পরবর্তী সময়ে একই রকম প্রক্রিয়ার মধ্য দিয়ে গেছেন। যদিও বলা হয়, পশ্চিম বাংলার মুসলিমদের পূর্ব বাংলার হিন্দুদের মত কষ্ট স্বীকার করতে হয়় নি, তারপরেও দেখা গেছে যে, দিনের পর দিন তারা সামাজিক এবং অর্থনৈতিক ভাবে কোণঠাসা হয়ে পড়েছেন।


title: বঙ্গভঙ্গ (১৯৪৭)

text: ভারতের  পরিসংখ্যান অনুসারে, ১৯৫১ সালে ২.৫৩৩ মিলিয়ন উদ্বাস্তু পূর্ব বাঙলা থেকে পশ্চিম বাংলায় চলে যায়। তাদের মাঝে ২.০৬১ মিলিয়ন পশ্চিম বাংলায় স্থায়ী হয়। অন্যান্যরা আসাম, ত্রিপুরা বা অন্যান্য প্রদেশে চলে যায়। ১৯৭৩ সালের মাঝে এই সংখ্যা ৬০ লক্ষের উপরে গিয়ে পৌঁছায়। নিচের সারণিতে বিভিন্ন সময়ের উদ্বাস্তুদের পরিসংখ্যান তুলে ধরা হয়েছে।


title: বঙ্গভঙ্গ (১৯৪৭)

text: ১৯৫১ সালে পাকিস্তান ৬৭১,০০০ উদ্বাস্তু গণনা করেছিল, যার মঝে বেশির ভাগই ছিল পশ্চিম বাঙলা থেকে আগত। অন্যান্যরা ছিল বিহার থেকে। ১৯৬১ সালের মাঝে এই সংখ্যা ৮৫০০০০ তে পৌঁছায় এবং ধারণা করা হয় যে, পরবর্তী দুই দশকে ১.৫ মিলিয়ন মুসলিম বিহার এবং পশ্চিম বাঙলা থেকে পূর্ব বাংলায় স্থায়ী হয়।


title: সেকেন্ড লেফটেনেন্ট

text: বেশিরভাগ সামরিক বাহিনীতেই সেকেন্ড লেফটেনেন্ট হলো কমিশনপ্রাপ্ত আফিসারগণের মধ্যে নিম্নতম পদ। উল্লেখ্য যে, ব্রিটিশ ইংরেজিতে এর উচ্চারণ সেকেন্ড /lɛf'tɛnənt/(লেফ্-টেনেন্ট) অপরদিকে আমেরিকান ইংরেজিতে উচ্চারণ হলো সেকেন্ড /lu'tɛnənt/ (লু-টেনেন্ট)।


title: সেকেন্ড লেফটেনেন্ট

text: ১৮৭১ হতে ব্রিটিশ সেনা বাহিনীর সকল শাখায় একযোগে সেকেন্ড লেফটেনেন্ট পদটির ব্যবহার শুরু হয়, যা পূর্বে ব্যবহৃত এনসাইন (ক্যাভলারীতে ব্যবহৃত করনেট) পদটিকে প্রতিস্থাপিত করে। যদিও রয়েল আর্টিলারি, রয়েল ইনজিনিয়ার্স, ফুসিলার এবং রাইফেল রেজিমেন্টগুলোতে অনেক আগে থেকেই এই পদটির ব্যবহার প্রচলিত ছিল। প্রথম দিকে এই পদটিতে কোন পার্থক্যকারী পদচিহ্ণ ব্যবহৃত হতো না। ১৯০২ সালে পদচিহ্ণ হিসাবে প্রথম একটি একক তারকা (বর্তমানে যাকে সচারাচর "পিপ" বলা হয়) সংযুক্ত হয়। এই পদটি বর্তমানে রয়েল মেরিন বাহিনীতেও ব্যবহৃত হয়।


title: সেকেন্ড লেফটেনেন্ট

text: রাজকীয় বিমান বাহিনীতে এর সমতুল্য পদের নাম পাইলট অফিসার। রাজকীয় নৌ বাহিনীতে এই পদের সমতুল্য কোনপদ নাই এবং একজন সেকেন্ড লেফটেনেন্ট রাজকীয় নৌ বাহিনীর সাব-লেফটেনেন্ট হতে নিচের ও মিডশিপম্যান হতে উপরের পদ। রাজকীয় নিউজিল্যান্ড নৌ বাহিনী রাজকীয় নৌ বাহিনীর ঐতিয্য ভেঙ্গে সেকেন্ড লেফটেনেন্টের সমতুল্য পদ হিসাবে এনসাইন ব্যবহার করছে। রাজকীয় অস্ট্রেলিয় নৌ বাহিনী‌ও ঐতিয্য ভেঙ্গে এই পদ সমতুল্য “একটিং সাব লেফটেনেন্ট” পদের সৃষ্টি করেছে।


title: সেকেন্ড লেফটেনেন্ট

text: কানাডিয় সামরিক বাহিনী ১৯৬৮ সালের একত্রিকরণের পর হতে সেনা ও বিমান শাখায় এই পদের ব্যবহার শুরু হয় এবং পদচিহ্ণ হিসাবে সামারিক পোশাকের হাতার চারপাশে একটি একক সোনালি রিং ব্যবহৃত হয়। কিছু সময়ের জন্য নৌ সদস্যরা এই পদ ব্যবহার করলেও পরে রাজকীয় কানাডিয় নৌ বাহিনীর পদ একটিং সাব-লেফটেনেন্ট ফিরিয়ে আনা হয়। যদিও মধ্য-আশির দশক পর্যন্ত নৌ শাখায় কানাডিয় সামরিক বাহিনীর সবুজ সামরিক পোশাক বহাল থাকে।


title: লেফটেনেন্ট

text: লেফটেনেন্ট হলো একটি সেনা, নৌ, আধাসামরিক. ফায়ার সার্ভিস বা পুলিশ অফিসার পদ।


title: লেফটেনেন্ট

text: বিভিন্ন ধরনের সংঘবদ্ধ কমান্ড কাঠামো সম্মৃদ্ধ সংস্থার কোন পদবীর অংশ হিসাবেও লেফটেনেন্ট ব্যবহৃত হয়ে থাকে। এটি সাধারণত এমন কাউকে বোঝায় যিনি “সেকেন্ড-ইন-কমান্ড” এবং তার উর্ধ্বতন পদবীর সাথে যুক্ত হয়ে থাকে। উদাহরণ সরূপ, “লেফটেনেন্ট মাস্টার” মানে বুঝাবে তিনি “মাস্টারের” সেকেন্ড-ইন-কমান্ড। উল্লেখযোগ্য এধরনের ব্যবহার হলো বিভিন্ন সরকারের লেফটেনেন্ট গভর্ণর।


title: ক্যাপ্টেন

text: সেনা, বিমান ও মেরিন বাহিনীতে ক্যাপ্টেন হলো ন্যাটো র‌্যাঙ্ক কোড OF-2 বিশিষ্ট একটি কমিশন্ড পদ। এর অর্থ হলো এই পদ, লেফটেনেন্ট হতে এক ধাপ উপরে এবং মেজর হতে এক ধাপ নিচে। এটি নৌ বাহিনীর ক্যাপ্টেন বা বিমান বাহিনীর গ্রুপ ক্যাপ্টেন নয় যাদের ন্যাটো র‌্যাঙ্ক কোড হলো OF-5.


title: সেনাবাহিনী

text: সেনাবাহিনী (ইংরেজি "army" যা ল্যাটিন "armata" থেকে উদ্ভূত যা প্রাচীন ফরাসি "armée" থেকে এসেছে) বা স্থল বাহিনী একটি যোদ্ধা বাহিনী যারা প্রধানত ভূমিতে যুদ্ধ করে। বৃহৎ অর্থে সেনাবাহিনী একটি দেশের সামরিক বাহিনীর স্থল শাখা। তবে ক্ষেত্রবিশেষে সেনাবাহিনীর উড্ডয়ন শাখাও থাকতে পারে। কোন কোন দেশে সেনাবাহিনী বলতে পুরো সশস্ত্র বাহিনীকেও বুঝায় (যেমন: চীন)। একটি জাতীয় সামরিক বাহিনীর মধ্যে আর্মি বলতে অনেক সময় ফিল্ড আর্মি ও বুঝায়।


title: সেনাবাহিনী

text: অনেক দেশে (যেমন: ফ্রান্স) সেনাবাহিনীকে বিমান বাহিনী থেকে আলাদা করতে আনুষ্ঠানিকভাবে স্থল সেনাবাহিনী (ইংরেজি: "Land Army") বলা হয়ে থাকে যেখানে বিমান বাহিনী বিমান সেনাবাহিনী (ইংরেজি: "Air Army") নামে পরিচিত। এসব দেশেও সাধারণ ব্যবহারের ক্ষেত্রে সেনাবাহিনী বলতে স্থল বাহিনীকেই বুঝায়। সক্রিয় সদস্য সংখ্যার দিক দিয়ে বিশ্বের সর্ববৃহৎ সেনাবাহিনী হচ্ছে চীনের "গণমুক্তি সেনা স্থল বাহিনী (ইংরেজি: People's Liberation Army Ground Force)" যাদের মোট সক্রিয় সদস্য ১,৬০০,০০০ জন এবং সংরক্ষিত সদস্য ৫১০,০০০ জন।


title: সেনাবাহিনী

text: একটি ফিল্ড আর্মি একটি সদরদপ্তর, আর্মি ট্রুপস্, বিভিন্ন সংখ্যক কোর ও ডিভিশন সমন্বয়ে গঠিত। ডিভিশন ও কোর সমূহকে প্রয়োজন অনুযায়ী স্থাপন করে শত্রুর দুর্বল অবস্থানে চাপ বৃদ্ধির মাধ্যমে ফিল্ড আর্মি স্তরে একটি যুদ্ধকে প্রভাবিত করা হয়। আর্মি সমূহের নেতৃত্ব দেন একজন জেনারেল বা লেফটেনেন্ট জেনারেল।


title: অ্যাঙ্গোলার অর্থনীতি

text: আফ্রিকা মহাদেশের রাষ্ট্র অ্যাঙ্গোলাতে ২০০৬ সালের জিডিপি ছিল ৫১.৯৫ বিলিয়ন মার্কিন ডলার।


title: ব্রাজিলের অর্থনীতি

text: ব্রাজিলে একটি মুক্তবাজার ও রপ্তনিনির্ভর অর্থনীতি বিদ্যমান। ব্রাজিলের মোট জিডিপি এক ট্রিলিয়ন মার্কিন ডলারেরও বেশি। এটি বিশ্বের ৮ম বৃহত্তম ও দুই আমেরিকার ৩য় বৃহত্তম অর্থনীতি।


title: বিষুবীয় গিনির অর্থনীতি

text:
আফ্রিকার ক্ষুদ্র রাষ্ট্র বিষুবীয় গিনির মাথাপিছু জিডিপি ৩০,০০০ মার্কিন ডলারেরও বেশি
, যা বিশ্বে চতুর্থ সর্বোচ্চ। এ সত্ত্বেও জাতিসংঘের মানব উন্নয়ন সূচকে দেশটির অবস্থান ১২১তম।


title: ইরিত্রিয়ার অর্থনীতি

text: ইরিত্রিয়া ১৯৯৩ সালে ইথিওপিয়ার কাছ থেকে স্বাধীনতা লাভ করে। এরপর দেশটি অর্থনৈতিক সমস্যার সম্মুখীন হয় এবং বর্তমানে অর্থনীতি পুনর্গঠনে রত। জাতিসংঘের মানব উন্নয়ন সূচকে ইরিত্রিয়ার অবস্থান ১৬৪তম। সাম্প্রতিককালে জিডিপি প্রবৃদ্ধির হার কিছু বেড়েছে। তবে বিদেশ থেকে শ্রমিকদের পাঠানো মুদ্রাই বর্তমানে দেশটির জিডিপির ৪০%-৫০% যোগান দেয়।


title: ২০০১: আ স্পেস অডিসি

text: ২০০১: আ স্পেস অডিসি একটি বিজ্ঞান কল্পকাহিনী ভিত্তিক আখ্যান, উভয়টিই ১৯৬৮ সালে সৃষ্ট, উপন্যাসটি আর্থার সি ক্লার্ক দ্বারা লিখিত, এবং চলচ্চিত্রটি স্ট্যানলি কুবরিক দ্বারা পরিচালিত। এটা ক্লার্কের "স্পেস অডিসি" সিরিজের একটি অংশ। উপন্যাস এবং চলচ্চিত্র উভয়টি আংশিকভাবে ১৯৪৮ সালে লিখিত ক্লার্কের ছোট গল্প "সেন্সিনেল" উপর ভিত্তি করে, যা বিবিসি ছোট গল্প প্রতিযোগিতায় ভুক্তি হিসেবে জমা, এবং "এনকাউন্টার ইন দ্যা ডন", "অ্যামেজিং স্টোরিস" ম্যাগাজিনে ১৯৫৩ সালে প্রকাশিত।


title: ২০০১: আ স্পেস অডিসি (উপন্যাস)

text: ২০০১: আ স্পেস অডিসি আর্থার সি ক্লার্ক রচিত একটি বিজ্ঞান কল্পকাহিনীমূলক উপন্যাস।


title: ২০০১: আ স্পেস অডিসি (চলচ্চিত্র)

text: ২০০১: আ স্পেস অডিসি স্ট্যানলি কুবরিক পরিচালিত ১৯৬৮ সালের মার্কিন বিজ্ঞান কল্পকাহিনীমূলক চলচ্চিত্র। ছবিটি চিত্রনাট্য লিখেছেন স্ট্যানলি কুবরিক ও আর্থার সি. ক্লার্ক, যা ক্লার্কের ছোটগল্প "দ্য সেন্টিনেল" থেকে অনুপ্রাণিত। ক্লার্ক একই সময়ে "" উপন্যাস রচনা করেন এবং ছবিটি মুক্তির পর তা প্রকাশ করেন।


title: ২০০১: আ স্পেস অডিসি (চলচ্চিত্র)

text: চলচ্চিত্রটি প্রযোজনা ও পরিবেশনা করে মার্কিন সংস্থা মেট্রো-গোল্ডউইন-মেয়ার। তবে ছবিটির বেশির ভাগ অংশ এমজিএম-ব্রিটিশ স্টুডিওজ ও শেপার্টন স্টুডিওজে ধারণ ও সম্পাদনা করা হয়।


title: ২০০১: আ স্পেস অডিসি (চলচ্চিত্র)

text: চলচ্চিত্রটিকে সর্বকালের শ্রেষ্ঠ চলচ্চিত্রের একটি বলে গণ্য করা হয় এবং ১৯৯১ সালে মার্কিন যুক্তরাষ্ট্রের লিবার্টি অফ কনগ্রেস চলচ্চিত্রটিকে সাংস্কৃতিক, ঐতিহাসিক ও নান্দনিকভাবে উল্লেখযোগ্য বিবেচনা করে ন্যাশনাল ফিল্ম রেজিস্ট্রিতে সংরক্ষণের জন্য নির্বাচন করে। সাইট অ্যান্ড সাউন্ড ম্যাগাজিনের ২০০২ এবং ২০১২ সালের জরিপে সমালোচকদের ভোটে ছবিটি ৬ষ্ঠ এবং পরিচালকদের ভোটে ২য় স্থান অধিকার করে।


title: লেসোথোর অর্থনীতি

text: লেসোথোর অর্থনীতি কৃষি, পশুপালন, উৎপাদন, এবং দক্ষিণ আফ্রিকার শ্রমিকদের পাঠানো বৈদেশিক মুদ্রার উপর নির্ভরশীল।


title: ব্রিটিশ একাডেমি অব ফিল্ম অ্যান্ড টেলিভিশন আর্টস

text: ব্রিটিশ একাডেমি অফ ফিল্ম অ্যান্ড টেলিভিশন আর্টস (ইংরেজি ভাষায়: The British Academy of Film and Television Arts) বা বাফটা হল একটি ব্রিটিশ দাতব্য সংস্থা যা প্রতি বছর চলচ্চিত্র, টেলিভিশন, ভিডিও গেম এবং বিভিন্ন ধরণের অ্যানিমেশন চিত্রের জন্য পুরস্কার প্রদান করে। তাদের দ্বারা প্রদত্ত পুরস্কারকে বাফটা পুরস্কার বলা হয়।


text: ১৯৪৭ সালে কয়েকজন পরিচালকদের একটি দল ব্রিটিশ ফিল্ম একাডেমি প্রতিষ্ঠা করেন। পরিচালকদের এই দলে ছিলেন ডেভিড লিন, আলেকজান্ডার কর্ডা, রজার ম্যানভেল, লরন্স অলিভিয়ে, এমেরিক প্রেসবার্গার, মাইকেল পাওয়েল, মাইকেল ব্যালকন, ক্যারল রিড ও ব্রিটিশ চলচ্চিত্র শিল্পের আরও কয়েকজন প্রতিথযশা ব্যক্তিত্ব।


text: ডেভিড লিন ছিলেন এই একাডেমি প্রতিষ্ঠাতা চেয়ারম্যান। ১৯৪৯ সালের মে মাসে প্রথম চলচ্চিত্র পুরস্কার প্রদান করা হয় এবং "দ্য বেস্ট ইয়ার্স অব আওয়ার লাইভ্‌স", "অড ম্যান আউট", ও "দ্য ওয়ার্ল্ড ইজ রিচ" চলচ্চিত্রগুলো পুরস্কৃত হয়।


text: বাফটা পুরস্কারের ট্রফি হল একটি মুখোশ। এটি নকশা করেন মার্কিন স্থপতি মিট্‌জি কানলিফ। যখন সোসাইটি অব ফিল্ম অ্যান্ড টেলিভিশন আর্টস গঠনের লক্ষ্যে গিল্ড ব্রিটিশ ফিল্ম একাডেমির সাথে যুক্ত হয় এবং এই সংস্থার নাম পরিবর্তন করে ব্রিটিশ একাডেমি অব ফিল্ম অ্যান্ড টেলিভিশন আর্টস রাখা হয়, সেবছর স্যার চার্লস চ্যাপলিনকে বাফটা ফেলোশিপ প্রদানের মাধ্যমে প্রথম বাফটা পুরস্কার প্রদান করা হয়।


text: বর্তমান বাফটা পুরস্কারটি হল মার্বেলের ভিত্তির উপর একটি ব্রোঞ্জের মুখোশ, যার ওজন ৩.৭ কেজি এবং ২৭ সেমি উচ্চতা, ১৪ সেমি প্রস্থ ও ৪ সেমি পুরত্ববিশিষ্ট। মুখোশটি ১৬ সেমি উচ্চতা ও ১৪ সেমি প্রস্থবিশিষ্ট।


text: ব্রিটিশ একাডেমি অব ফিল্ম অ্যান্ড টেলিভিশন আর্টস প্রদত্ত বার্ষিক চলচ্চিত্র পুরস্কার বাফটা পুরস্কার নামে পরিচিত। ১৯৪৯ সাল থেকে প্রতি বছর এই পুরস্কার প্রদান করা হয়ে আসছে। ২০০০ সাল পর্যন্ত এটি লিস্টার স্কয়ারের ওডিওন প্রেক্ষাগৃহে অনুষ্ঠিত হতো। ২০০৮ থেকে এই পুরস্কার আয়োজন লন্ডনের রয়্যাল অপেরা হাউজে অনুষ্ঠিত হয়। পূর্বে এটি এপ্রিল বা মে মাসে প্রদান করা হতো, পরে ২০০২ সাল থেকে একাডেমি পুরস্কারের পূর্বে প্রদানের জন্য ফেব্রুয়ারি মাসে এই পুরস্কার প্রদান করা হয়।


text: ব্রিটিশ একাডেমি টেলিভিশন পুরস্কার সাধারণত এপ্রিল বা মে মাসে অনুষ্ঠিত হয়। ১৯৫৪ সাল থেকে প্রতি বছর এই পুরস্কার প্রদান করা হচ্ছে। প্রথম পুরস্কার আয়োজনে ছয়টি বিভাগে পুরস্কার দেওয়া হয়। ১৯৫৮ সাল পর্যন্ত গিল্ড অব টেলিভিশন প্রডিউসার্স অ্যান্ড ডিরেক্টরস এই পুরস্কার প্রদান করত।


text: ১৯৬৮ থেকে ১৯৯৭ সালে বাফটা চলচ্চিত্র ও টেলিভিশন পুরস্কার একত্রে প্রদান করা হতো, কিন্তু ১৯৯৮ সাল থেকে দুটি আলাদা আয়োজনের মাধ্যমে এই পুরস্কার দেওয়া হচ্ছে।


text: ব্রিটিশ একাডেমি গেম পুরস্কার আয়োজন ফেব্রুয়ারি মাসে চলচ্চিত্র পুরস্কার আয়োজনে অল্প কিছুদিন পরে মার্চ মাসে অনুষ্ঠিত হয়।


text: ব্রিটিশ একাডেমি শিশুতোষ পুরস্কার প্রতি বছর নভেম্বর মাসে শিশু শিল্পীদের কাজের অবদানের জন্য প্রদান করা হয়। ১৯৬৯ সাল থেকে এই পুরস্কার প্রদান করা হচ্ছে। ২০১০ সাল থেকে চলচ্চিত্র, টেলিভিশন, ভিডিও গেম ও অনলাইন কনটেন্টের উপর ১৯টি বিভাগে এই পুরস্কার প্রদান করা হচ্ছে।


title: বাফটা পুরস্কার

text: বাফটা পুরস্কার নামে সমধিক পরিচিত, ব্রিটিশ একাডেমি চলচ্চিত্র পুরস্কার, হল ব্রিটিশ একাডেমি অব ফিল্ম অ্যান্ড টেলিভিশন আর্টস (বাফটা) কর্তৃক প্রদত্ত বাৎসরিক চলচ্চিত্র পুরস্কার। এটি ব্রিটিশ ও আন্তর্জাতিক চলচ্চিত্রে অবদানের জন্য প্রদান করা হয়। ২০০৮ থেকে ২০১৭ সাল পর্যন্ত এই পুরস্কার প্রদান অনুষ্ঠান লন্ডনের রয়্যাল অপেরা হাউজে অনুষ্ঠিত হয়, যা পূর্বে লিস্টার স্কয়ারের ওডিওন লিস্টার প্রেক্ষাগৃহে অনুষ্ঠিত হতো। ২০১৭ সালের ১২ ফেব্রুয়ারি এই পুরস্কারের ৭০তম আয়োজন লন্ডনের রয়্যাল আলবার্ট হলে অনুষ্ঠিত হয়। এই পুরস্কার একাডেমি পুরস্কারের সমতুল্য।


title: বাফটা পুরস্কার

text: ১৯৪৭ সালে ডেভিড লিন, আলেকজান্ডার কর্ডা, ক্যারল রিড, চার্লস লাফটন, রজার ম্যানভেল ও অন্যান্যরা মিলে "ব্রিটিশ ফিল্ম একাডেমি" প্রতিষ্ঠা করেন। ১৯৫৮ সালে এই একাডেমি সোসাইটি অব ফিল্ম অ্যান্ড টেলিভিশন প্রতিষ্ঠার লক্ষ্যে গিল্ড অব টেলিভিশন প্রডিউসার্স অ্যান্ড ডিরেক্টর্সের সাথে মিলিত হয়। ব্রিটিশ একাডেমি অব ফিল্ম অ্যান্ড টেলিভিশন আর্টস (বাফটা), যা পরবর্তীতে ১৯৭৬ সালে ব্রিটিশ একাডেমি অব ফিল্ম অ্যান্ড টেলিভিশন আর্টস (বাফটা) নাম ধারণ করে।


title: বাফটা পুরস্কার

text: এই আয়োজন পূর্বে এপ্রিল বা মে মাসে অনুষ্ঠিত হতো, কিন্তু ২০০২ সাল থেকে এটি ফেব্রুয়ারি মাসে অনুষ্ঠিত হয়, যাতে অস্কারের পূর্বে এই পুরস্কার প্রদান করা যায়। এই পুরস্কার সকল দেশের জন্য উন্মুক্ত, যদিও এতে ব্রিটিশ লেখক, পরিচালক বা প্রযোজকের অসাধারণ অভিষেক বিভাগে একটি পুরস্কার প্রদান করা হয়।


title: স্লোভেনিয়ার অর্থনীতি

text: স্লোভেনিয়া একটি শিল্পোন্নত দেশ। এর জিডিপি কেন্দ্রীয় ইউরোপের অন্যান্য দেশের অবস্থান্তর অর্থনীতিগুলির তুলনায় অনেক বেশি।


title: সামরিক সংগঠন

text: একটি রাষ্ট্রের সামরিক বাহিনী হলো ঐ রাষ্ট্রের সরকার নিয়ন্ত্রিত প্রতিরক্ষা ও আক্রমণকারী বাহিনী ও সংগঠন যাদের মাধ্যমে রাষ্ট্রের বিভিন্ন উদ্দেশ্য বাস্তবায়িত হয়। রাষ্ট্রের পররাষ্ট্র ও স্বরাষ্ট্রনীতির উপর তাদের অস্তিত্ব নির্ভর করে। কিছু কিছু দেশের সামরিক বাহিনীতে আধাসামরিক বাহিনী অন্তর্ভুক্ত।


title: সামরিক সংগঠন

text: সকল গণতান্ত্রিক ও বেশ কিছু অগণতান্ত্রিক রাষ্ট্রব্যবস্থায় সামরিক বাহিনী সাধারণত অসামরিক সরকারি দফতরের মাধ্যমে সরকারের নিয়ন্ত্রণে থাকে। এই দফতর প্রতিরক্ষা মন্ত্রণালয়, প্রতিরক্ষা দফতর বা যুদ্ধ দফতর নামে পরিচিত।


title: সামরিক সংগঠন

text: সামরিক বাহিনী কতগুলো বিভাগে বিভক্ত (একে শাখাও বলা হয়)। এর প্রধান তিনটি বিভাগ হলো সেনা, নৌ ও বিমান বাহিনী। কিছু রাষ্ট্র তাদের মেরিন এবং স্পেশাল ফোর্সকে স্বতন্ত্র বিভাগ হিসাবে সংগঠিত করে থাকে। রাষ্ট্রের কোষ্ট গার্ড অনেক সময় সামরিক বাহিনীর স্বতন্ত্র বিভাগ হিসাবে পরিগণিত হয় (যদিও অনেক দেশের কোষ্ট গার্ড প্রকৃতপক্ষে একটি আইন প্রয়োগকারী বা বেসামরিক সংস্থা)। ফরাসি সামরিক কাঠামো (যা অন্যান্য রাষ্ট্র অনুসরণ করেছে) তিনটি ঐতিহ্যগত বিভাগ এবং একটি নতুন বিভাগ নিয়ে গঠিত যার নাম গেন্দারমেরি। প্রাক্তন সোভিয়েত ইউনিয়ন স্ট্র্যাটেজিক রকেট ফোর্সকে ("Raketnye Vojska Strategicheskogo Naznachneiya") একটি স্বতন্ত্র বিভাগ হিসাবে সংগঠিত করেছিল এবং রাশিয়ান সরকার বর্তমানে সেব্যবস্থাই বজায় রেখেছে।


title: সামরিক সংগঠন

text: সচরাচর, (অন্তত মার্কিন ও কমনওয়েলথ বাহিনীতে) সামরিক বাহিনীর সাংগঠনিক একককে ইউনিট ও ফরমেশন হিসাবে বর্ণনা করা হয়। সাধারণতঃ একটি সামরিক বাহিনীতে স্বতন্ত্রভাবে কার্যকর ক্ষুদ্রতম অংশকে ইউনিট বলে। এটি একটি ব্যাটালিয়ন বা একটি জাহাজ নিয়ে গঠিত হতে পারে। একটি নিয়মিত ইউনিট একটি সমরূপ সামরিক সংগঠন (সম্পূর্ণ পদাতিক, সম্পূর্ণ ক্যাভলরি, বম্বারস ইত্যাদি) এবং এর প্রশাসনিক ও কমান্ড কার্যাদি স্বয়ংসম্পূর্ণ। ইউনিট হতে ক্ষুদ্রতর সংগঠনকে “সাব-ইউনিট” বা “মাইনর ইউনিট” বলে।


title: সামরিক সংগঠন

text: একটি ফরমেশন হলো অনেকগুলো ইউনিটের সমাহার বা একটি কমান্ডের আধিনস্ত একাধিক ক্ষুদ্রতর ফরমেশন। ব্রিগেড, ডিভিশন, উইং ইত্যাদি ফরমেশনের অন্তর্ভুক্ত।


title: সামরিক সংগঠন

text: ব্যবহারিক ক্ষেত্রে ইউনিট ও ফরমেশনের মধ্য সামান্য পার্থক্য বিদ্যমান, ফরমেশন সাধারণতঃ ইউনিটের কর্মকাণ্ডের মধ্য সমন্বয় সাধন করে। তবে অনেক দেশেই ব্রিগেড ও ডিভিশন সমূহ স্থায়ী সংগঠন রূপে বিদ্যমান।


title: সামরিক সংগঠন

text: অধিকন্তু, বিভিন্ন রাষ্ট্র (এমনকি একই রাষ্ট্রের বিভিন্ন বিভাগ) তাদের বিভিন্ন ধরনের সংগঠন ব্যবস্থার জন্য একই নাম ব্যবহার করতে পারে, যেমন- “স্কোয়াড্রন”। বেশীর ভাগ নৌ বাহিনীতে স্কোয়াড্রন হলো কতক গুলো জাহাজের একটি ফরমেশন; বেশীর ভাগ বিমান বাহিনীতে এটি একটি ইউনিট; ইউ.এস. আর্মিতে এটি একটি ব্যাটেলিয়ন-আকৃতির ক্যাভলরি ইউনিট; এবং কমনওয়েলথ সেনা বাহিনীতে স্কোয়াড্রন হলো একটি কম্পানি-আকৃতির সাঁজোয়া সাব-ইউনিট।


title: সামরিক সংগঠন

text: সামরিক প্রেক্ষিতে, কমান্ড হলো কিছু ইউনিট ও ফরমেশনের সমষ্টি যা একজন একক অফিসারের নিয়ন্ত্রণাধীন। কমান্ড সাধারণতঃ খুব উচ্চ-পর্যায়ের ফরমেশন যা সরকার বা জাতীয় সামরিক সদর দপ্তরের নিকট দায়বদ্ধ। রাষ্ট্রের সামরিক বিভাগ সমূহের প্রত্যেকের স্বতন্ত্র কমান্ড থাকতে পারে (যেমন, কানাডিয় বাহিনীর স্থল বাহিনী কমান্ড, এয়ার কমান্ড ও মেরিন কমান্ড), কিন্তু সেক্ষেত্রেও বিভাগ নিরপেক্ষ একক কমান্ড কার্যকর থাকে।


title: সামরিক সংগঠন

text: যদিও নিম্ন প্রদত্ত তথ্য টেকনিক্যালি সঠিক তবে সদস্য স্বল্পতা, বদলি, নিয়োগপ্রাপ্তি ও অবসর প্রদানের জন্য +/-২০% পার্থক্য ঘটে থাকে। যুদ্ধ কালীন সময়ে একটি ইউনিটে নিম্ন প্রদত্ত সংখ্যার ২৫% বর্তমান থাকলেই লড়াইয়ের জন্য প্রস্তুত গণ্য করা হয়। সাধারণতঃ ইউনিটের আয়তন ২৫% এর কম হওয়ার অর্থ ওই ইউনিট বিলুপ্ত হয়েছে এবং হয় এটিকে অন্য একটি ইউনিটে আত্তিকরণ করা হবে অথবা আরও অন্যান্য ক্ষয়িষ্ণু ইউনিটের সমন্বয়ে একটি নতুন ইউনিট গঠন করা হবে।


title: সামরিক সংগঠন

text: সারা বিশ্বের সামরিক বাহিনীতে সেনা ক্রমাধিপত্ত ব্যবস্থা বর্ণনার জন্য ব্যবহৃত কিছু প্রতিশব্দ এখানে দেওয়া হলো। যদিও বিভিন্ন রাষ্ট্রের সেনাবাহিনীর মধ্যে এ বিষয়ে পার্থক্য বিদ্যমান, যাদের অনেকে ব্রিটিশ অনুগামী বা আমেরিকান মডেল অনুসারী অথবা এই দুয়ের সংমিশ্রন। কোন নির্দিষ্ট রাষ্ট্রের জাতীয় সামরিক বাহিনী সম্বন্ধে জানতে পাঠকবৃন্দ ওই সকল নিবন্ধ দেখতে পারেন।


title: সামরিক সংগঠন

text: এই তালিকার কিছু স্তর অনেক ক্ষেত্রে বাদ দেওয়া হয় : যেমন, ন্যাটো বাহিনীতে সাধারণত ব্রিগেড গঠিত হয় ব্যাটালিয়ন নিয়ে। অপরপক্ষে, শুধুমাত্র বৃহৎ সামরিক শক্তি সমূহেই উপরের স্তরের সংগঠন ব্যবস্থা বিদ্যমান।


title: মেজর

text: মেজর একটি সামরিক পদ যা বিভিন্ন দেশে বিভিন্ন ভাবে ব্যবহৃত হয়। অধিকন্তু, মেজর প্রায়শ মধ্যম স্তরের কমান্ডিং অফিসারের ক্ষেত্রে ব্যবহৃত হয় (যিনি ক্যাপ্টেন হতে এক র‌্যাঙ্ক ওপরে এবং লেফটেনেন্ট কর্ণেল হতে এক র‌্যাঙ্ক নিচে অবস্থান করেন), তবে কিছু সামরিক বাহিনীতে মেজর একটি জেষ্ঠ্য নন-কমিশন অফিসার র‌্যাঙ্ক, যার ব্যবহার "সার্জেন্ট মেজর" হতে এসেছে।


title: কুল (ফল)

text: কুল, বরই বা বড়ই বৈজ্ঞানিক নাম Ziziphus zizyphus। দক্ষিণ এশিয়ায় বহুল প্রচলিত, কন্টকপূর্ণ গাছের ফল। ইংরেজিতে একে সচরাচর Jujube বা Chinese date হিসাবে আখ্যায়িত করা হয়। বাংলাদেশের প্রায় সর্বত্র, সর্বপ্রকার মাটিতেই বরই গাছ জন্মে। একটু ডিম্বাকৃতির বরইকে সচরাচর "কুল" বলে অভিহিত করা হয়। বরই গাছ ছোট থেকে মাঝারি আকারের ঝোপাল প্রকৃতির বৃক্ষ। বরই গাছের স্বাভাবিক উচ্চতা ১২-১৩ মিটার। এই গাছ পত্রঝরা স্বভাবী অর্থাৎ শীতকালে পাতা ঝরে, বসন্তে নতুন পাতা আসে। বরই গাছের ডাল-পালা ঊর্ধ্বমুখী। বৎসরের সেপ্টেম্বরে - অক্টোবরে মৌসুমে গাছে ফুল আসে। ফল ধরে শীতে। ফল গোলাকার, ছোট থেকে মাঝারি। ফল আকারে ছোট, কমবেশী ২.৫ সেন্টিমিটার। ফল পাকলে রঙ হলুদ থেকে লাল বর্ণ হয়। কাচা ও পাকা উভয় পদের বরই খাওয়া হয়। স্বাদ টক ও কাঁচামিঠা জাতীয়। বরই রোদে শুকিয়ে সংরক্ষণ করা যায়। পাকা বরই শুকিয়ে চাটনী প্রস্তুত করা হয়।


title: কুল (ফল)

text: ক্রান্তীয় এবং উপক্রান্তীয় অঞ্চলে বরই বেশ জন্মে। এর আদি নিবাস আফ্রিকা হলেও বর্তমানে এটি ভারত, আফগানিস্তান, চীন, মালয়েশিয়া, অস্ট্রেলিয়া এবং প্রশান্ত মহাসাগরীয় কিছু অঞ্চলে বিস্তার লাভ করেছে।


title: কুল (ফল)

text: উত্তর ভারতের প্রতিটি বরই গাছে বছরে ৮০ থেকে ২০০ কেজি পর্যন্ত বরই ফলে। দশ থেকে বিশ বছর বয়সী গাছেই ফলন বেশি হয়। কুলে বিভিন্ন খনিজ দ্রব্য এবং ভিটামিন ‘এ’ ও ‘সি’ আছে।


title: আইসল্যান্ডের শহর

text: রেইকিয়াভিক আইসল্যান্ডের রাজধানী, বৃহত্তম শহর ও বন্দর। এতে ১ লক্ষেরও বেশি লোকের বাস। অন্যান্য প্রধান শহরের মধ্যে উত্তর উপকূলে আছে আকুরেইরি শহর; পশ্চিম উপকূলে কোপাভোগুর, হাফনারফিয়র্দুর, এবং কেফ্লাভিক; দক্ষিণ উপকূলে ভেস্টমানেইয়ার, এবং দক্ষিণ উপকূল থেকে খানিক দূরে সাগরে অবস্থিত হেইমায়েই দ্বীপ।


title: আয়ারল্যান্ডের শহর

text: আয়ারল্যান্ডের রাজধানী ও বৃহত্তম শহর ডাবলিন। এখানে প্রায় ৫ লক্ষ লোক বাস করে। ডাবলিন আয়ারল্যান্ডের শিল্প ও বাণিজ্য কেন্দ্র এবং প্রধান বন্দর।


title: আয়ারল্যান্ডের শহর

text: কর্ক দ্বিতীয় বৃহত্তম শহর এবং একটি প্রধান বন্দর। এখানে ১ লক্ষেরও বেশি লোকের বাস।


title: আয়ারল্যান্ডের শহর

text: আয়ারল্যান্ডের অন্যান্য প্রধান শহরের মধ্যে আছে লিমেরিক, গ্যালওয়ে, এবং ওয়াটারফোর্ড।


title: ইউক্রেনের শহর

text: চরিঅনন্তপুর ট্যাং কাটা শ্বশ্মান মেলা অধিকাংশ লোক কালী পুজা করেন। কুঠিপাড়া দেশের বৃহত্তম শহর ও রাজধানী। এটি ইউক্রেনের অর্থনৈতিক, সাংস্কৃতিক ও শিক্ষা কেন্দ্র। খার্কিভ শহর প্রকৌশলবিদ্যা, মেশিন কারখানা, ও শিক্ষা প্রতিষ্ঠানের জন্য বিখ্যাত। দ্‌নিপরোপেত্রভ্‌স্ক শহর ধাতু নিষ্কাশন ও উড়োজাহাজ নির্মাণ শিল্পের জন্য পরিচিত। দোনেত্‌স্ক শহর খননশিল্প ও ধাতু নিষ্কাশনের জন্য পরিচিত। ওদেসা শহর কৃষ্ণ সাগরের তীরে অবস্থিত দেশের বৃহত্তম সমুদ্র বন্দর।


নেগেশনিজ্‌ম ইন ইন্ডিয়া - কনসিলিং দ্য রেকর্ড অফ ইসলাম (ইংরেজি ভাষায়: Negationism in India - Concealing the Record of Islam) ১৯৯২ সালে প্রকাশিত একটি ইংরেজি বই। বইটি লিখেছেন Koenraad Elst।
বইটির বাংলা অনুবাদের নাম অপলাপবাদ ও ভারত ইতিহাস।


title: নেগেশনিজ্‌ম ইন ইন্ডিয়া - কনসিলিং দ্য রেকর্ড অফ ইসলাম

text: খ্যাতনামা ভারতীয় ঐতিহাসিক ইরফান হাবিবের পুত্র অমবর হাবিব () এই পুস্তকের দশম অনুচ্ছেদে বর্নিত "অযোধ্যা দি কেস এগেন্স টেম্পল".-এর সমালোচনা করেছেন।


title: ইতালির শহর

text: তুরিন ইতালির উত্তরাংশের আল্পস পর্বতময় পিয়েদমন্ত অঞ্চলের শহর। এখানে প্রায় ১০ লক্ষ লোকের বাস। ১৯শ শতকে ইতালিকে বিদেশী শক্তির নিয়ন্ত্রণ থেকে মুক্ত করে এক জাতি হিসেবে প্রতিষ্ঠা করতে যে রাজনৈতিক দলটি কাজ করছিল, তাদের কেন্দ্র ছিল এই তুরিন শহর। ২য় বিশ্বযুদ্ধের পর ইতালির অর্থনীতির পুনরুজ্জীবনে তুরিন বিরাট ভূমিকা রাখে। এখানে ফিয়েট গাড়ি কোম্পানির সদর দপ্তর অবস্থিত।


title: ইতালির শহর

text: জেনোয়া লিগুয়ারিয়া অঞ্চলের রাজধানী। এটি ইতালির সবচেয়ে গুরুত্বপূর্ণ বন্দর এবং একটি প্রধান বাণিজ্যিক ও ব্যাংকিং কেন্দ্র।


title: ইতালির শহর

text: ভেনিস ভেনেতো অঞ্চলে আড্রিয়াটিক সাগরের উপর অবস্থিত একটি প্রধান বন্দর এবং একটি জনপ্রিয় পর্যটক আকর্ষণস্থল। শহরটি ১০০টিরও বেশি দ্বীপ নিয়ে গঠিত। রাস্তার বদলে এখানে আছে খাল। ভেনিসবাসীরা এগুলি দিয়ে চলাচলের জন্য এক-বৈঠাওয়ালা গণ্ডোলা ব্যবহার করে।


title: ইতালির শহর

text: ভেনেতো অঞ্চলের অন্যান্য গুরুত্বপূর্ণ শহরের মধ্যে আছে ভেরোনা, পাদুয়া এবং ত্রিয়েস্তে।


title: ইতালির শহর

text: মিলান লোমবার্ডি অঞ্চলের প্রধান শহর। এটি রোমের পরে ইতালির দ্বিতীয় বৃহত্তম শহর। মিলান ইতালির শিল্প, বাণিজ্য, ডিজাইন ও ফ্যাশনের প্রধানতম শহর। লিওনার্দো দা ভিঞ্চির দেয়ালচিত্র দ্য লাস্ট সাপার এবং ইতালির বিখ্যাত অপেরা ভবন লা স্কালা এখানেই অবস্থিত।


title: ইতালির শহর

text: বোলোনিয়া এমিল্লা-রোমানিয়া অঞ্চলের প্রধান শহর। এখানে ইউরোপের প্রাচীনতম বিশ্ববিদ্যালয় অবস্থিত।


title: ইতালির শহর

text: পশ্চিমের তোস্কানি অঞ্চলের প্রধান শিল্পকলা কেন্দ্র হল ফ্লোরেন্স। ফ্লোরেন্স ছাড়াও এখানে পিজা, সিয়েনা, আরেৎজো, এবং আরও অনেক শিল্পসমৃদ্ধ শহর আছে। এগুলিতে মধ্যযুগ ও রেনেসাঁসের অনেক কীর্তি আজও সংরক্ষণ করা হয়েছে।


title: ইতালির শহর

text: ইতালীয় উপদ্বীপের মধ্যস্থলে উমব্রিয়া অঞ্চলের প্রধান শহরগুলি হল আসসিসি এবং পেরুজা।


title: ইতালির শহর

text:
লাতিউম অঞ্চলের প্রধানতম শহর ও ইতালির রাজধানী হল রোম শহর। এটি প্রাচীন রোমান সাম্রাজ্যেরও রাজধানী ছিল। রোমের সীমানার ভেতরে ভ্যাটিকান সিটি অবস্থিত।
নেপোলি দক্ষিণ ইতালির প্রধানতম শহর। ভিসুভিয়াস পর্বতের পাদদেশে প্রাচীন পম্পেই নগরির ধ্বংসাবশেষের কাছেই এই শহরটি অবস্থিত।


title: ইতালির শহর

text: ইতালির অন্যান্য গুরুত্বপূর্ণ শহরের মধ্যে আছে বারি, কালিয়ারি (সার্দিনিয়া দ্বীপে), ও পালের্মো (সিসিলি দ্বীপে)।


title: উইলিয়াম ফকনার

text: উইলিয়াম কাথবার্ট ফক্‌নার () (—) একজন বিখ্যাত মার্কিন সাহিত্যিক।


title: উইলিয়াম ফকনার

text: মার্কিন যুক্তরাষ্ট্রের মিসিসিপি অঙ্গরাজ্যের নিউ আলবেনিতে মারি কাথবার্ট ফকনার এবং মড বাটলার ফকনারের ঘরে ফকনারের জন্ম হয়। ফকনার ছিলেন চার ভাইয়ের মধ্যে সবচেয়ে বড়। ফকনারের বয়স যখন পাঁচ, তখন তাঁর পরিবার মিসিসিপির অক্সফোর্ড শহরে চলে আসেন। এই শহরেই ফকনার তাঁর জীবনের অধিকাংশ সময় কাটান।


title: উইলিয়াম ফকনার

text: ফকনার হাইস্কুল শেষ করতে পারেননি। যদিও তিনি একজন বিশেষ ছাত্র হিসেবে মিসিসিপি বিশ্ববিদ্যালয়ে ভর্তি হয়েছিলেন, তিনি শিক্ষা সমাপ্ত করতে পারেননি। তিনি প্রথম বিশ্বযুদ্ধের সময় রয়াল এয়ার ফোর্সের কানাডীয় শাখায় স্বল্প সময়ের জন্য যোগ দেন। এর আগে তিনি মার্কিন সেনাবাহিনী থেকে ওজন ও উচ্চতার অভাবের কারণে প্রত্যাখ্যাত হয়েছিলেন। তবে তিনি যুদ্ধে অংশ নেবার আগেই যুদ্ধ শেষ হয়ে যায়। যুদ্ধের পর তিনি বিভিন্ন জায়গায় কেরানিগিরি ও বাড়ি নির্মাণের কাজে আয় উপার্জন করতেন।


title: উইলিয়াম ফকনার

text: ফকনারের সাহিত্যিক জীবন শুরু হয় কবিতা লিখে। এদের কিছু প্রকাশিতও হয়। ১৯২১ সালে তাঁর লেখা একটি নাটক মঞ্চায়িত হয়। ১৯২৪ সালে তাঁর প্রথম কবিতার বই প্রকাশিত হয়। ১৯২৫ সালে তাঁর সাথে শেরউড অ্যান্ডারসনের সাক্ষাৎ হয়। অ্যান্ডারসন তাঁকে কল্পকাহিনী লিখতে উদ্বুদ্ধ করেন।অন্যান্য মার্কিন লেখকদের অণুসরণ করে ১৯২৫ সালে ফকনার ছয় মাসের জন্য ইউরোপ সফর করে আসেন। যুক্তরাষ্ট্রে ফিরে এসে তিনি মনোযোগ দিয়ে লেখালেখি শুরু করেন। ১৯২৬ সালে তাঁর প্রথম উপন্যাস বেরোয়, ১৯২৭ সালে বের হয় দ্বিতীয়টি। "সার্টোরিস" নামের তৃতীয় উপন্যাসটি ১৯২৯ সালে প্রকাশিত হয়।১৯৩০ ও ১৯৪০—এর দশকের শুরুর দিকে ফকনার চিত্রনাট্যলেখক হিসেবে হলিউড গিয়েছিলেন। জীবনের বাকী সময় তিনি অক্সফোর্ডেই গল্প ও উপন্যাস লিখে কাটিয়ে দেন।


title: উইলিয়াম ফকনার

text: ফকনারের পূর্বপুরুষেরা ১৮শ শতকে স্কটল্যান্ড থেকে আমেরিকায় এসেছিলেন। প্রপিতামহ উইলিয়াম ক্লার্ক ফকনার ছিলেন তরুণ লেখক ফকনারের প্রেরণার উৎস। উইলিয়াম ক্লার্ক মার্কিন গৃহযুদ্ধের সময় একজন কর্নেল ছিলেন। তিনি রেলপথ নির্মাণ করেন এবং ১৮৮১ সালে একটি জনপ্রিয় রোমান্টিক উপন্যাস লেখেন যার নাম ছিল "দ্য হোয়াইট রোজ অভ মেমফিস"। এক ব্যবসায়ী অংশীদার তাঁকে রাস্তায় হত্যা করে। এই ঘটনাটি ফকনার তাঁর সাহিত্যে বিভিন্নভাবে পুনরাবৃত্ত করেছেন। ফকনার তাঁর ১৯২৯ সালে উপন্যাস "সার্টোরিস"-এর চরিত্র কর্নেল জন স্যান্টোরিসের মডেল হিসেবেও তাঁর প্রপিতামহকে ব্যবহার করেছেন।


title: উইলিয়াম ফকনার

text:
ফকনার মোট ১৯টি উপন্যাস ও বহু ছোট গল্প লেখেন। তাঁর বেশ কিছু কাব্যগ্রন্থও আছে। তাঁর সবচেয়ে বিখ্যাত উপন্যাসগুলি হল "দ্য সাউন্ড অ্যান্ড দ্য ফিউরি "(১৯২৯), "অ্যাজ আই লে ডাইং" (১৯৩০), "লাইট ইন অগাস্ট" (১৯৩২), "আবসালোম, আবসালোম!" (১৯৩৬), এবং "দি আনভ্যাংকুইশ্‌ড" (১৯৩৮)।
১৯২৯ সালেই তিনি তাঁর স্কুলজীবনের বান্ধবী লিডা এস্টেল ওল্ডহ্যাম ফ্র্যাংকলিনকে বিয়ে করেন। তাদের ঘরে দুই মেয়ে হয়। এদের একটি শিশু অবস্থায় মারা যায়। ফকনার সৎ ছেলেমেয়েদেরও ভরণপোষণ করতেন।


title: উইলিয়াম ফকনার

text: ১৯৪৯ সালে তিনি সাহিত্যে নোবেল পুরস্কার অর্জন করেন। ১৯৫৫ সালে "আ ফেবল" নামে প্রথম বিশ্বযুদ্ধকালীন ফ্রান্সের উপর লেখা উপন্যাসটির জন্য জাতীয় বই পুরস্কার এবং পুলিৎজার পুরস্কার লাভ করেন।


title: উইলিয়াম ফকনার

text: ফকনারের স্বাস্থ্য দুর্বল হতে থাকে এবং বেশ কয়েকবার ঘোড়া থেকে পড়ে গিয়ে অনেকগুলি আঘাত পান। এমনই এক আঘাতের জন্য হাসপাতালে ভর্তি হবার পর হার্ট অ্যাটাকে ১৯৬২ সালের ৬ জুলাই তিনি মারা যান।


title: বিনোদিনী দাসী

text:
বিনোদিনী (জন্ম ১৮৬২ - মৃত্যু ফেব্রুয়ারী ১৯৪১) ঊনবিংশ শতকের বাংলা মঞ্চের সবথেকে উল্লেখযোগ্য অভিনেত্রী ।
তাঁর ১২ বছরের স্বল্প অভিনয় জীবনের মধ্যেই তিনি মঞ্চাভিনয়ে বিপুল সাফল্য অর্জন করেন।


title: বিনোদিনী দাসী

text:
তিনি বারবণিতার পরিবেশ থেকে একেবারে ছোট বয়েসে বাংলা মঞ্চে অভিনেত্রী হিসাবে আত্মপ্রকাশ করেন । তাঁর প্রথম
অভিনয় ছিল ১২ বছর বয়েসে মাত্র মাসিক দশ টাকা বেতনে গ্রেট ন্যাশন্যাল থিয়েটারে শত্রুসংহার নাটকে দ্রৌপদীর সখীর ছোট্ট ভূমিকায় ।বেঙ্গল থিয়েটারে প্রথম অভিনেত্রী গ্রহণ করা হয় ১৮৭৩ সালে । এর একবছরের মধ্যেই বিনোদিনী সাধারণ রঙ্গালয়ে যোগ দেন । নাচগানে পারদর্শী বিনোদিনী খুব তাড়াতাড়ি অভিনয়ে দক্ষ হয়ে ওঠেন এবং একজন প্রথম
শ্রেনীর অভিনেত্রী হিসাবে খ্যাতি লাভ করেন । ১৮৭৪ থেকে একটানা ১২ বছর তিনি অভিনয় করেছিলেন । ১৮৮৬
খ্রীষ্টাব্দের ২৫ ডিসেম্বর তিনি শেষবার অভিনয় করেন । এর আগে পর্যন্ত ৫০টি নাটকে তিনি ৬০টিরও বেশি চরিত্রে অভিনয়
করেছিলেন ।
পৌরানিক, সামাজিক বা ঐতিহাসিক যেকোন রকমের চরিত্র রূপায়নেই তিনি প্রতিভার পরিচয় দিয়েছিলেন । একই নাটকে
তিনি বিভিন্ন চরিত্রে সফলতার সাথে অভিনয় করেন । যেমন মেঘনাদবধের সাতটি চরিত্রে বা দুর্গেশনন্দিনীর দুটি ভিন্নমুখী চরিত্রে (আয়েষা ও তিলোত্তমা) । একই অভিনয় রজনীতে তিনি একাধিক নাটকে বিভিন্ন চরিত্রে অভিনয় করতে পারতেন ।
যেমন বিষবৃক্ষের কুন্দনন্দিনী এবং সধবার একাদশীর কাঞ্চন, চৈতন্যলীলার চৈতন্য এবং বিবাহ বিভ্রাটে বিলাসিনী
কারফরমা, বিল্বমঙ্গলে চিন্তামনি এবং বেল্লিক বাজার এ রঙ্গিনী । পুরুষ চরিত্রের অভিনয়েও তিনি প্রতিভার পরিচয় দেন । তাঁর
অভিনীত পুরুষ চরিত্রগুলির মধ্যে রয়েছে চৈতন্য প্রহ্লাদ প্রভৃতি ।
বিনোদিনী করুণরসাত্মক, ভক্তিরসাত্মক, গুরুভাবাপন্ন বা গভীর চরিত্রের রূপায়নে অনায়াস দক্ষ ছিলেন । তিনি হালকা এবং
হাস্যরসাত্মক চরিত্রায়নেও নিপুন ছিলেন ।


title: বিনোদিনী দাসী

text: ১৮৮৩ সালের দিকে গিরিশ ঘোষ স্টার থিয়েটার গড়ে তুলেছিলেন।কারণ গ্রেট ন্যাশনাল থিয়েটারের মালিক ছিলেন একজন অবাঙ্গালী ব্যবসায়ী প্রতাপচাঁদ জহুরী, যিনি থিয়েটারকে ব্যবসা হিসেবেই দেখতেন। তাই তাঁর অধীনে কাজ করা গিরিশ ঘোষ এবং বিনোদিনী কারও পক্ষেই সহজ ছিল না। থিয়েটার গড়ে তোলার জন্য যে রকম টাকা পয়সা দরকার ছিল , তা গিরিশ ঘোষের ছিল না। একজন ২০-২১ বছরের ব্যবসায়ী গুরমুখ রায় অর্থ সাহায্য প্রদান করেন।থিয়েটারের চেয়ে তার বিনোদিনীর প্রতিই বেশি আকর্ষণ ছিল। গুরমুখ রায় বিনোদিনীকে ৫০ হাজার টাকায় কিনে নিতে চেয়েছিল যাতে সে অভিনয় ছেড়ে দেয়।বিনোদিনী আংশিক রাজী হন সে প্রস্তাবে কারণ তিনি অভিনয় ছাড়তে রাজী ছিলেন না। গুরমুখ রায়ের রক্ষিতা হন বিনোদিনী।এই ঘটনায় তাঁর পূর্ববর্তী মালিক ধনী জমিদার ক্ষিপ্ত হয়ে ওঠেন এবং তিনি লাঠিয়াল দিয়ে নতুন থিয়েটার ভেঙ্গে দিতে চেষ্টা করেন।সেই ধনী জমিদার তলোয়ার হাতে বিনোদিনীর শোবার ঘরে প্রবেশ করে তাকে খুন করতে উদ্যত হন। কিন্তু বিনোদিনী উপস্থিত বুদ্ধির জোরে সে যাত্রা বেঁচে যান।


title: বিনোদিনী দাসী

text:
সমাজের সকল স্তরের মানুষই তাঁর অভিনয় প্রতিভায় মুগ্ধ হয়েছিলেন । তাঁর প্রশংসক দের তালিকায় ছিলেন রামকৃষ্ণ,
বিবেকানন্দ, বঙ্কিমচন্দ্র, ফাদার লাঁফো, এডুইন আরনল্ড, কর্ণেল অলকট প্রমুখ । রামকৃষ্ণদেব
তাঁর চৈতন্যলীলার অভিনয় দেখে তাঁকে গ্রীনরুমে গিয়ে চৈতন্য হোক বলে আশীর্বাদ করেছিলেন । বঙ্কিমচন্দ্র তাঁর উপন্যাসের
চরিত্রগুলিকে বিনোদিনীর মধ্যে দিয়ে সফলভাবে গড়ে উঠতে দেখেছিলেন । তাঁর অভিনয়ের গুরু গিরিশচন্দ্র ঘোষ তাঁর বহু
প্রশংসা করেছিলেন । গিরিশচন্দ্রের 'কি করিয়া বড় অভিনেত্রী হইতে হয়' শীর্ষক প্রবন্ধের আলোচনায় বিনোদিনীর জীবনচর্চাকে
আদর্শ হিসাবে গ্রহণ করেছিলেন । তৎকালীন সংবাদপত্রগুলি বিনোদিনীকে ফ্লাওয়ার অফ দি নেটিভ স্টেজ, মুন অফ স্টার
কোম্পানী, প্রাইমাডোনা অফ দি বেঙ্গলী স্টেজ আখ্যা দিয়েছিল ।


title: বিনোদিনী দাসী

text:
বিনোদিনী ধনী যুবক গুর্মুখ রায়ের ৫০০০০ টাকার প্রলোভন ত্যাগ করেন । বরং বাংলা থিয়েটারের উন্নতির
জন্য তিনি নতুন থিয়েটার খুলতে রাজি হন এবং গুর্মুখ রায়ের রক্ষিতা হতেও রাজি হন । বিনোদিনীর ইচ্ছা ছিল যে নতুন
থিয়েটার তৈরি হবে তা বিনোদিনীর নামে বি-থিয়েটার হবে । কিন্তু কিছু মানুষের প্রতারনার শিকার তিনি হন । যাঁদের মধ্যে
তাঁর নিজের অভিনয় গুরু গিরিশচন্দ্রও ছিলেন । বিনোদিনীর ত্যাগ স্বীকারে যে নতুন থিয়েটার তৈরি হয়
বিনোদিনীর নাম তাতে থাকেনি । এই নতুন থিয়েটারের নাম হয় স্টার থিয়েটার ।
এই বিশ্বাসঘাতকতায় যখন বিনোদিনী দুঃখে বেদনায় কাতর তখনই রামকৃষ্ণদেব তাঁর চৈতন্যলীলা নাটক দেখতে এসে
তাঁকে আশীর্বাদ করেন । এর দুবছর পরেই ১৮৮৬ খ্রীষ্টাব্দে মাত্র ২২-২৩ বছর বয়েসে তিনি রঙ্গমঞ্চ ত্যাগ করে যান ।
তারপর দীর্ঘদিন জীবিত থাকলেও কখনও অভিনয়ে ফিরে আসেননি । ফলে বাংলা থিয়েটার বঞ্চিত হয় এক অসামান্য
অভিনেত্রীর প্রতিভা এবং অভিনয় থেকে ।
বিনোদিনী মহিলাদের অভিনয়কে বাঙ্গালী দর্শকদের কাছে গ্রহণযোগ্য করতে ঐতিহাসিক ভূমিকা পালন করেন।বিশ শতকের গোড়ায় যখন গ্রামোফোন চালু হয়, তখন বিনোদিনী গান শুরু করেন।তাঁর গানের গলা ছিল উঁচুমানের।জীবনে তিনি মোট তিনজন ধনীর রক্ষিতা ছিলেন। এর মধ্যে শেষ ব্যাক্তির সাথে তিনি ছিলেন ৩১ বছর। তিনি বিনোদিনীর জন্য বাড়িসহ কিছু সম্পত্তি রেখে যান।তাই স্বচ্ছলতা মধ্য দিয়েই তিনি ১৯৪১ সালে মৃত্যু বরণ করেন।


title: বিনোদিনী দাসী

text: বিনোদিনী লিখেছেন তাঁর আত্মজীবনী আমার কথা, কবিতা গ্রন্থ বাসনা এবং কনক ।


title: কার্লো রুবিয়া

text: কার্লো রুবিয়া (জন্ম: ৩১শে মার্চ, ১৯৩৪) সার্নে কর্মরত একজন ইতালীয় পদার্থবিজ্ঞানী। তিনি ১৯৮৪ সালে সিমন ফান ডার মিয়ারের সাথে যৌথভাবে পদার্থবিজ্ঞানে নোবেল পুরস্কার লাভ করেন। দুর্বল মিথস্ক্রিয়ার মধ্যে যোগাযোগ স্থাপনকারী দু'টি মৌলিক ক্ষেত্র কণা আবিষ্কারের জন্য তারা এই পুরস্কার লাভ করেন।


title: বিহারীলাল চট্টোপাধ্যায়

text: বিহারীলাল চট্টোপাধ্যায় (১৮৪০-১৯০১) ছিলেন একজন বিখ্যাত অভিনেতা, নাট্যকার এবং মঞ্চাধ্যক্ষ । তিনি ইংরাজি শিখে ব্রিটিশ কোম্পানি এবং রেল বিভাগে চাকরি করেছিলেন ।


title: বিহারীলাল চট্টোপাধ্যায়

text:
প্রথম দিকে বিহারীলাল কলকাতার ধনী বাঙালি বাড়িগুলিতে শৌখিন নাট্যশালাগুলিতে নারী চরিত্রে অভিনয় করতেন । ১৮৫৭ সালে জয়রাম বসাকের বাড়িতে কুলীনকুলসর্বস্ব নাটকের অভিনয়ে একজন মহিলার চরিত্রে এবং ১৮৫৯ সালে মেট্রোপলিটান থিয়েটারে কেশবচন্দ্র সেনের উদ্যোগে অভিনীত উমেশচন্দ্র মিত্রের বিধবা বিবাহ নাটকে সুলোচনার ভূমিকায় অভিনয় করেন ।
এরপর ১৮৬৭ সালে শোভাবাজার নাট্যশালায় কৃষ্ণকুমারী নাটকে তিনি প্রথম পুরুষ চরিত্র ভীমসিংহের ভূমিকায় অভিনয় করেন । তাঁর সুলোচনা এবং ভীমসিংহের ভূমিকায় অভিনয় গিরিশচন্দ্র ঘোষের প্রশংসা পেয়েছিল ।


title: বিহারীলাল চট্টোপাধ্যায়

text:
১৮৭৩ খ্রীষ্টাব্দে শরৎচন্দ্র ঘোষ বেঙ্গল থিয়েটার প্রতিষ্ঠা করলে বিহারীলাল সেখানে যুক্ত হন । শুরুর দিকে তিনি এই থিয়েটারে অভিনেতা এবং সহকারী ম্যানেজার হিসাবে কাজ করেন । এই থিয়েটারে বিহারীলালের উল্লেখযোগ্য অভিনয় গুলির মধ্যে ছিল শর্মিষ্ঠা নাটকে শুক্রাচার্য, মৃণালিনী নাটকে মাধবাচার্য, কপালকুণ্ডলা নাটকে কাপালিক, মোহান্তের এই কি কাজ নাটকে মোহান্ত চন্দ্রশেখর নাটকে চন্দ্রশেখর, দুর্গেশনন্দিনী নাটকে অভিরাম স্বামী প্রভৃতি । অভিনেত্রী বিনোদিনী তাঁর আত্মজীবনীতে বিহারীলালের কাপালিক চরিত্রের অভিনয়ের প্রশংসা করেছিলেন ।
১৮৮০ খ্রীষ্টাব্দে শরৎচন্দ্র ঘোষের মৃত্যু হলে বিহারীলাল বেঙ্গল থিয়েটারের কর্ণধার হয়েছিলেন । এরপর বিহারীলালের মৃত্যু ১৯০১ অবধি প্রায় কুড়ি বছর বিহারীলাল বেঙ্গল থিয়েটারের অভিনয় সহ সমস্ত কাজই দক্ষতার সাথে করেছিলেন।


title: বিহারীলাল চট্টোপাধ্যায়

text:
বেঙ্গল থিয়েটারের সর্বেসর্বা হবার পর তিনি নাটক রচনায় মনোযোগী হন । আগে বঙ্কিমচন্দ্র চট্টোপাধ্যায়ের দুর্গেশনন্দিনী উপন্যাসের নাট্যরূপ দিয়েছিলেন । এরপর তিনি বঙ্কিমচন্দ্র রমেশচন্দ্র প্রমুখ লেখকের উপন্যাসের নবীনচন্দ্রের পলাশীর যুদ্ধ কাব্যের নাট্যরূপ দেন ।
তিনি নিজে রচনা করেন সুভদ্রাহরন, রাবণবধ, পাণ্ডব নির্বাসন, শ্রীবৎসচিন্তা, প্রভাসমিলন, নন্দবিদায়, জন্মাষ্টমী, দ্রৌপদীর স্বয়ম্বর প্রভৃতি নাটক ও গীতিনাট্য । সবকটি নাটকই বেঙ্গল থিয়েটারে অভিনীত হয়েছিল ।


title: বিহারীলাল চট্টোপাধ্যায়

text: অভিনেতা হিসাবে বিহারীলাল শান্ত, সংযত, আদর্শ ও ধর্মপ্রান চরিত্রে সফলে হয়েছিলেন । নাট্যকার হিসাবে তিনি পৌরানিক নাটকে সফল ছিলেন । নাটক পরিচালক হিসাবে তিনি খুব একটা কৃতিত্ব দেখাতে পারেন নি । রঙ্গমঞ্চ পরিচালনা, এবং অধ্যক্ষের নানা কাজে তিনি পারদর্শী ছিলেন ।


title: বিহারীলাল চট্টোপাধ্যায়

text: বাংলা থিয়েটারের ইতিহাস - দর্শন চৌধুরী - পুস্তক বিপণী কলকাতা


title: পুলিশ

text: পুলিশ () হচ্ছে একটি দেশের দ্বারা ক্ষমতাপ্রাপ্ত আইন কার্যকর, সম্পত্তি রক্ষা, সামাজিক অভ্যন্তরীণ শৃঙ্খলা এবং জনগণের নিরাপত্তা রক্ষাকারী বাহিনী। তাদের ক্ষমতা বল বৈধতা ব্যবহারের অন্তর্ভুক্ত। একটি দেশ যে একটি নির্ধারিত দায়িত্ব আইনগত বা স্থানিক এলাকার মধ্যে যে দেশ ক্ষমতা পুলিশ অনুশীলন করায় অনুমোদিত হয় পুলিশ পরিষেবার সাথে সংযুক্ত করা হয়। সাধারণত পুলিশ বাহিনীকে সামরিক বা অন্যান্য বিদেশী আগ্রাসকদের বিরুদ্ধে দেশ প্রতিরক্ষায় জড়িত প্রতিষ্ঠান থেকে আলাদা হিসাবে সংজ্ঞায়িত করা হয়; যাইহোক, ফৌজি - পুলিশ বাহিনী এবং সামরিক পুলিশ সামরিক অসামরিক পুলিশি অভিযুক্ত ইউনিট।


title: পুলিশ

text: আইন প্রয়োগকারী কার্যকলাপ পুলিশি একটি অংশ মাত্র। পুলিশি বিভিন্ন পরিস্থিতিতে কার্যকলাপ একটি শ্রেণীবিন্যাস অন্তর্ভুক্ত করে, কিন্তু উদীয়মান বেশি আদেশ সংরক্ষণের সঙ্গে উদ্বিগ্ন। ১৮ দশকের শেষ দিকে এবং ১৯ শতাব্দীর প্রথম দিকের কিছু সমাজে, এইসব উন্নত শ্রেণীর মধ্যে শৃঙ্খলা বজায় রাখার পরিপ্রেক্ষিতে এবং ব্যক্তিগত সম্পত্তি সুরক্ষা ব্যবহার করা হত। বিশ্বের কিছু অংশের পুলিশ দুর্নীতি থেকে ভুগতে হতে পারে।


title: পুলিশ

text: পুলিশ বাহিনী মধ্যে কনস্টবলবাহিনী, ফৌজি - পুলিশ বাহিনী, পুলিশ বিভাগ, পুলিশ সার্ভিস, অপরাধ নিয়ন্ত্রণ, নিরাপত্তামূলক সেবা, আইন প্রয়োগকারী সংস্থা, সুশীল পাহারাদার বা পৌর প্রহরীদের জন্য অন্য নাম। পুলিশ অফিসার সদস্য হতে, অশ্বারোহী সৈনিক, শেরিফ, কনস্টবল, অশ্বারোহী সৈন্যদল, শান্তি কর্মকর্তা বা পৌর / নাগরিক রক্ষিবাহিনী হিসাবে অভিহিত করা হয়। সোভিয়েত যুগে পূর্ব ইউরোপ-এ পুলিশ ছিল (বা কিছু ক্ষেত্রে, বেলারুশ-এ) নামে মিলিটসিয়া পরিচিত ছিল। আইরিশ পুলিশদের বলা হয় গার্ডা সিওচানা ("শান্তির অভিভাবক"); একজন পুলিশ অফিসারকে শুধু "গার্ডা" বলা হয়। যেমন অপভাষা শর্ত অসংখ্য কারণে পুলিশ ব্যক্তিদের সঙ্গে জনসাধারণের অনেক সময়ই সংঘাত হয়ে থাকে। অনেক পুলিশ কর্মকর্তাদের জন্য অপভাষা পদ আছে কয়েক দশক বা শতক শব্দতত্ত্ব পুরোনো।


title: পুলিশ

text: “POLICE”


title: পুলিশ

text: =পুলিশের পুরো ব্যাখ্যা ==


title: পুলিশ

text: আরও জান‌তে চাই


title: পুলিশ

text: বিশ্বের অন্যান্য দেশের মতো বাংলাদেশেও পুলিশ অভ্যন্তরীণ নিরাপত্তা বাহিনী (বাংলাদেশ পুলিশ), সংস্থাটি বাংলাদেশ স্বরাষ্ট্র মন্ত্রণালয়ের অধীনে পরিচালিত হয়। এর প্রধান হিসেবে দায়িত্ব পালন করেন পুলিশ কমিশনার। বাংলাদেশের পুলিশ বাহিনী স্বাধীনতাযুদ্ধের আগেও বর্তমান ছিল এবং স্বাধীনতাযুদ্ধে এই পুলিশ বাহিনীর বিশেষ অবদান ছিল। স্বাধীন বাংলাদেশের পুলিশ বাহিনীর প্রধান কার্যালয় ঢাকাস্থ রাজারবাগ পুলিশ লাইন্স-এ অবস্থিত। পুলিশ আলাদা বাহিনী হওয়াসত্ত্বেও তাদের বেশ কিছু সদস্য র‍্যাব নামক আরেকটি নিরাপত্তা বাহিনীতেও কাজ করে থাকে। স্বাধীনতা-উত্তর বাংলাদেশ পুলিশের পোশাক ছিল নীল রঙের, কিন্তু পরবর্তিতে তা বর্তমান (২০১২) রঙের পোষাকে বদলে নেয়া হয়। ১৯৭১ সালের মহান স্বাধিনতা যুদ্ধে এই বাহিনীর অনেক অবদান রয়েছে।


title: পুলিশ

text:
পুলিশের আচরণ হতে হবে সুন্দর। তারা সুন্দর ব্যবহারের মাধ্যমে মানুষকে অন্যায় কাজ থেকে ফেরাতে সাহায্য করবে।
তারা সরকার কর্তৃক নির্ধারিত আইনসমূহ ভঙ্গকারীদের বিরুদ্ধে অবস্থান নেয়। একটি আদর্শবান পুলিশ দেশ ও জাতির সম্পদ। কারন তারা নিয়ে প্রতিষ্ঠার জন্য সব সময় সচেষ্ট থাকে।
এই আইন প্রয়োগকারী, আইন রক্ষাকারী বাহিনী মানুষের পাশে থেকে মানুষকে বিভিন্ন আইনি সহায়তা দিয়ে থাকে।
কিছু কিছু পুলিশ রয়েছে তাদের মূল আদর্শ থেকে বিচ্যুত হয়ে বিভিন্ন খারাপ কাজে ব্যস্ত হয়ে যায়।
ঘুষ খায় অন্যায় ভাবে টাকা ইনকাম করে। তারা তাদের দায়িত্ব আদর্শ এবং দায়বদ্ধতা থেকে বিচ্যুত হয়ে যায় । এরা হচ্ছে দেশের শত্রু।
তাই বলা যেতে পারে, একজন সৎ পুলিশ ই পারে দেশের আইন-শৃঙ্খলা ঠিক রাখতে।


title: হাসপাতাল

text: হাসপাতাল বলতে এক ধরণের চিকিৎসা প্রতিষ্ঠানকে বোঝায়। বর্তমানে হাসপাতাল বলতে এমন প্রতিষ্ঠানকে বোঝায় যেখানে বিশেষজ্ঞ চিকিৎসকগণ ও সেবাকর্মীগণ প্রয়োজনীয় উপকরণের মাধ্যমে রোগীদের সেবা প্রদান করেন। অনেক সময়েই হাসপাতালে রোগীর দীর্ঘমেয়াদী চিকিৎসার জন্য আবাসিক শয্যার ব্যবস্থাও থাকে। হাসপাতালসমূহ সরকারী, বেসরকারী (দাতব্য কিংবা মূনাফাভিত্তিক) অথবা বীমা প্রতিষ্ঠান দ্বারা পরিচালিত হতে পারে। প্রাচীনকালে ধর্মীয় প্রতিষ্ঠানসমূহ হাসপাতাল পরিচালনার কাজে নিয়মিত নিয়োজিত থাকতেন। বর্তমানে সারা বিশ্বে আনুমানিক ১৭০০০ হাসপাতাল রয়েছে।


title: সমান্তরাল কম্পিউটিং

text:
সমান্তরাল কম্পিউটিং () হচ্ছে একসাথে একাধিক নির্দেশ কার্যকর করা। সাধারণ কম্পিউটার একটি একটি করে নির্দেশ কার্যকর করে। সমান্তরাল কম্পিউটিং-এ একাধিক মাইক্রোপ্রসেসর কিংবা মাইক্রোপ্রসেসর কোর ব্যবহার করে একই সময়ে একাধিক নির্দেশ কার্যকর করা হয়।
বর্তমানে পৃথিবীর সবচেয়ে শক্তিশালী যে সুপারকম্পিউটার, আইবিএম ব্লুজিন-এল, সেটি আসলে একটি বিশাল সমান্তরাল কম্পিউটার ছাড়া আর কিছুই নয়। এটি এক লাখেরও বেশি প্রসেসর ব্যবহার করে অত্যন্ত দ্রুত গতিতে কম্পিউটার প্রোগ্রাম চালাতে পারে।


title: ফং না-কে বাং জাতীয় উদ্যান

text: ফং না-কে বাং (ভিয়েতনামীয় ভাষায়: Vườn quốc gia Phong Nha-Kẻ Bàng) ভিয়েতনামের কুয়াং বিন্‌হ প্রদেশে অবস্থিত একটি জাতীয় উদ্যান। এই উদ্যানে ৩০০টির মত গুহা আছে, যাদের মিলিত দৈর্ঘ্য ৭০ কিমি। এর মধ্যে মাত্র ২০ কিমি এ পর্যন্ত ব্রিটিশ ও ভিয়েতনামীয় বিজ্ঞানীরা জরিপ করতে সক্ষম হয়েছে। এই উদ্যানে অনেক ভূগর্ভস্থ নদী আছে। জীববৈচিত্র্যও প্রচুর। ২০০৩ সালে ইউনেস্কো এটিকে একটি বিশ্ব ঐতিহ্যবাহী স্থান হিসেবে তালিকাভুক্ত করে।


title: আবেশক

text: ইন্ডাক্টর বা আবেশক বা কয়েল () পরিবাহী তার (wire) পরিবেষ্টিত উপাদান যার কেন্দ্রীয় অংশ (core) সাধারনতঃ লৌহ বৈশিষ্ট (ferrous) হয়, কেন্দ্রতে অলৌহ উপাদান (non-ferrous material) বা বায়ু (air) থাকতে পারে। উপাদানটি বৈদ্যুতিক ও ইলেকট্রনিক বর্তনীতে ব্যবহৃত হয়। এটির মধ্যদিয়ে চলতড়িৎ শক্তি সঞ্চালনে এর চারপাশে তড়িচ্চুম্বকীয় আবেশ সৃষ্টি হয় ও ফলে বিদ্যুৎশক্তি বাধাপ্রাপ্ত (inductive reactance) হয়। আবেশককে চুম্বকীয় বর্তনীর রোধ হিসেবে ধরা যায়।


title: কয়েল

text: কয়েল বলতে বোঝানো হতে পারে -


title: শোভাবাজার রাজবাড়ি

text: শোভাবাজার রাজবাড়ি : প্রতিষ্ঠাতা রাজা নবকৃষ্ণ দেব (ইং ১৭৩৩-১৭৯৭)। এই বাড়িতে কলকাতা শহরের সবথেকে পুরোনো দুর্গাপূজা অনুষ্ঠিত হয়।ইং ১৭৫৭ সালে (পলাশীর যুদ্ধের পরে), ইস্ট ইন্ডিয়া কোম্পানির চিফ অফিসার রবার্ট ক্লাইভ, রাজা নবকৃষ্ণ দেবের বাড়িতে এই দুর্গাপূজা শুরু করেন।


title: শোভাবাজার রাজবাড়ি

text: শোভাবাজার নাট মন্দির: উত্তর কলকাতার রাজা নবকৃষ্ণ স্ট্রিট স্থিত শোভাবাজার রাজবাড়ির বহু পুরনো মন্দির।২৪শে আগস্ট এই মন্দিরে কলকাতা শহরের প্রতিষ্ঠা দিবস অনুষ্ঠিত হয় যা সুতানুটি উৎসব নামে পরিচিত ।এই উৎসব সুতানুটি পরিষদ দ্বারা পরিচালিত হয়।শোভাবাজার নাটমন্দির ও রাজবাড়িটি, পুরনো কলিকাতার স্থাপত্যরীতি সংক্রান্ত ও ঐতিহাসিক ভাবে তাৎপর্যপূর্ণ এবং বিশেষ ভাবে উল্লেখযোগ্য। দ্বাবিংশতম সুতানুটি উৎসব গত ২৪ আগস্ট ২০১৩ তারিখে শোভাবাজার নাটমন্দিরে অনুষ্টিত হয়েছে।


title: হিব্রু লিপি

text: হিব্রু লিপি ( "আলেফ্‌বেত্ ইভ্‌রি") ২২টি বর্ণ নিয়ে গঠিত একটি লিখন পদ্ধতি যা হিব্রু ভাষা ও অন্যান্য ইহুদি ভাষাসমূহ লিখতে ব্যবহার করা হয়। এদের মধ্যে ৫টি বর্ণ শব্দের শেষ অবস্থানে ভিন্ন রূপ নেয়। হিব্রু লিপি ডান থেকে বাম দিকে লেখা হয়।


title: হিব্রু লিপি

text: হিব্রু লিপি ২২টি বর্ণ নিয়ে গঠিত যার মধ্যে ৫টি বর্ণ শব্দের শেষ অবস্থানে সোফিত () রূপ নেয়।


title: হিব্রু লিপি

text: ঐতিহ্যগতভাবে, "বেত", "গিমেল", "দালেত", "কাফ", "পে" ও "তাৱ" - এই ৬টি বর্ণের দুই রকম শব্দ হত: স্পর্শ ও ঊষ্ম। এই ৬টি বর্ণে ঊষ্ম শব্দ দেখানোর জন্য, বর্ণের কেন্দ্রে একটি বিন্দু ব্যবহার করা হয় যাকে বলা হয় "দাগেশ্" ()। আধুনিক হিব্রু ভাষায় "দাগেশ্" শুধু "বেত", "কাফ", ও "পে", - এই ৩টি বর্ণের শব্দ ঊষ্ম করে।


title: হিব্রু লিপি

text: "আলেফ", "হে", "ৱাৱ" ও "য়োদ" - এই ৪টি বর্ণ কখনো কখনো একটি ব্যঞ্জনের পরিবর্তে একটি স্বর ইঙ্গিত করে। ও - একটি "নিকুদ"-এর সঙ্গে একযোগে স্বর উপাধির অংশ বলে গণ্য করা হয়, তবে ও - বোবা বলে মনে করা হয় এবং তাদের উচ্চারণের ভূমিকা "নিকুদ"-এর উপর নির্ভরিত।


title: হিব্রু লিপি

text: যেহেতু ২২টি হিব্রু বর্ণে, বর্ণের ব্যঞ্জন উচ্চারণ ছাড়া কোনো স্বর উচ্চারণ ইঙ্গিত করা নেই, এই জন্য - নিকুদ () হল একটি চিহ্ন-বিন্দুর ব্যবস্থা যার দ্বারা যেকোনো ২২টি হিব্রু বর্ণের স্বর ও ব্যঞ্জন উচ্চারণ নির্ধারণ করা যায়। একটি "নিকুদ চিহ্ন" যেকোনো ২২টি হিব্রু বর্ণের সাথে যোগ করা সম্ভব। আধুনিক হিব্রু ভাষায়, সকল প্রকারের "নিকুদ" প্রায়ই লিখিতভাবে বাদ দেওয়া হয়েছে, কিন্তু "নিকুদ"-এর ব্যবহার "বাচ্চাদের বই, প্রার্থনা বই, কবিতা, শব্দ যার উচ্চারণ করা দ্ব্যর্থক হতে পারে এবং বিদেশী শব্দের" জন্য করা হয়।


title: হিব্রু লিপি

text: হিব্রু বর্ণ সংখ্যা বোঝাতেও ব্যবহৃত হয়।


title: ভারতের সংবিধান

text:
ভারতের সংবিধান ভারতীয় প্রজাতন্ত্রের সর্বোচ্চ আইন। এই সংবিধানে সরকারের গঠন, কার্যপদ্ধতি, ক্ষমতা ও কর্তব্য নির্ধারণ; মৌলিক অধিকার, রাষ্ট্রপরিচালনার নির্দেশমূলক নীতি, এবং নাগরিকদের কর্তব্য নির্ধারণের মাধ্যমে
দেশের মৌলিক রাজনৈতিক আদর্শের রূপরেখাটি নির্দিষ্ট করা হয়েছে। ১৯৪৯ সালের ২৬ নভেম্বর গণপরিষদে গৃহীত হওয়ার পর ১৯৫০ সালের ২৬ জানুয়ারি থেকে এই সংবিধান কার্যকরী হয়। উল্লেখ্য, ১৯৩০ সালের ২৬ জানুয়ারি জাতীয় কংগ্রেসের ঐতিহাসিক স্বাধীনতা ঘোষণার স্মৃতিতে ২৬ জানুয়ারি তারিখটি সংবিধান প্রবর্তনের জন্য গৃহীত হয়েছিল। সংবিধানে ভারতীয় রাজ্যসংঘকে একটি সার্বভৌম, সমাজতান্ত্রিক, ধর্মনিরপেক্ষ গণতান্ত্রিক প্রজাতন্ত্র রূপে ঘোষণা করা হয়েছে; এই দেশের নাগরিকবৃন্দের জন্য ন্যায়বিচার, সাম্য ও স্বাধীনতা সুনিশ্চিত করা হয়েছে এবং জাতীয় সংহতি রক্ষার জন্য নাগরিকদের পরস্পরের মধ্যে ভ্রাতৃভাব জাগরিত করে তোলার জন্য অনুপ্রাণিত করা হয়েছে। ""সমাজতান্ত্রিক"", ""ধর্মনিরপেক্ষ"" ও ""সংহতি"" এবং সকল নাগরিকের মধ্যে ""ভ্রাতৃভাব"" – এই শব্দগুলি ১৯৭৬ সালে একটি সংবিধান সংশোধনীর মাধ্যমে সংবিধানের সঙ্গে যুক্ত করা হয়। সংবিধান প্রবর্তনের স্মৃতিতে ভারতীয়রা প্রতি বছর ২৬ জানুয়ারি তারিখটি প্রজাতন্ত্র দিবস হিসেবে উদযাপন করেন। ভারতের সংবিধান বিশ্বের সার্বভৌম রাষ্ট্রগুলির মধ্যে বৃহত্তম লিখিত সংবিধান। এই সংবিধানে মোট ২৪টি অংশে ৪৪৮টি ধারা, ১২টি তফসিল এবং ১১৩টি সংশোধনী বিদ্যমান। ভারতের সংবিধানের ইংরেজি সংস্করণে মোট শব্দসংখ্যা ১১৭,৩৬৯। এই সংবিধানের প্রবর্তনের সঙ্গে সঙ্গে পূর্বপ্রচলিত ১৯৩৫ সালের ভারত শাসন আইনের অবসান ঘটে। দেশের সর্বোচ্চ আইন হওয়ার দরুন, ভারত সরকার প্রবর্তিত প্রতিটি আইনকে সংবিধান-অনুসারী হতে হয়। সংবিধানের খসড়া কমিটির চেয়ারম্যান ড. ভীমরাও রামজি আম্বেডকর ছিলেন ভারতীয় সংবিধানের প্রধান স্থপতি।